കൈകേയിയുടെ കൊട്ടാരത്തിലേക്ക് ചെന്ന ദശരഥമഹാരാജാവ് പതിവിനു വിപരീതമായി തന്നെ സ്വീകരിക്കാന് കൈകേയിയെ കാണാതെ പരിഭ്രമമായി. എല്ലായിടവും തിരഞ്ഞെങ്കിലും കണ്ടെത്താനായില്ല. തോഴി പറഞ്ഞതനുസരിച്ച് അന്തപുരത്തിലെ ഒരു മുറിയില് ചെന്ന് നോക്കിയ രാജാവ് കണ്ടത് ആകെ ദു:ഖാര്ത്തയായി കണ്ണീരൊഴുക്കിക്കിടക്കുന്ന രാജ്ഞിയെയാണു.\nരാജ്ഞിയുടെ ദു:ഖത്തിന്റെ കാരണം അന്വേഷിച്ച രാജാവ് പരിഹാരമായി എന്ത് വേണമെങ്കിലും ചെയ്യാം എന്നറിയിച്ചു. എന്താഗ്രഹവും സാധിച്ച് തരാമെന്ന് വീണ്ടും വീണ്ടും സത്യം ചെയ്തു.\nഅത് കേള്ക്കാനായിട്ടാണല്ലോ കൈകേയിയുടെ ഈ നാട്യം മുഴുവനും . പയ്യെ എഴുന്നേറ്റ് രാജാവിനോട് ഇങ്ങനെ പറഞ്ഞു.\n"ദൈവങ്ങളേയും സൂര്യചന്ദ്രന്മാരെയും സമസ്തചരാചരങ്ങളേയും സാക്ഷി നിര്ത്തി അങ്ങിപ്പോള് സത്യം ചെയ്തിരിക്കുകയാണു. മുന്നൊരിക്കല് അസുരന്മാരുമായുള്ള യുദ്ധസമയത്ത് അങ്ങ് എനിക്ക് രണ്ട് വരം ആവശ്യപ്പെടാനുള്ള അനുമതി നല്കിയിരുന്നു. അത് ഇപ്പോള് ഞാന് ചോദിക്കുകയാണു. ആദ്യത്തെ വരമായി എന്റെ മകന് ഭരതനെ യുവരാജാവായി അഭിഷേകം ചെയ്യണം. രണ്ടാമത്തെ വരമായി ശ്രീരാമചന്ദ്രനെ മരവുരിയുടിപ്പിച്ച് ദണ്ഡകവനത്തിലേക്ക് പതിനാലുവര്ഷം വനവാസത്തിനു ഇന്ന് തന്നെ പറഞ്ഞയക്കണം. ഇത് അവിടുന്നു നിറവേറ്റാത്ത പക്ഷം ഞാന് ജീവനവസാനിപ്പിക്കുന്നതാണു."\nമുത്തശ്ശി തന്നെ ഉറ്റുനോക്കിയിരിക്കുന്ന കുഞ്ഞുങ്ങളെ നോക്കി അല്പ്പനേരം നിശബ്ദയായിരുന്നു . കുട്ടികളുടെ മുഖത്തെ വിഷാദവും ആകാംക്ഷയും കൂടിക്കലര്ന്ന ഭാവം മുത്തശ്ശിയെ രാമായണകഥയിലേക്ക് തിരിച്ച് നയിച്ചു.\nകൈകേയിയുടെ ക്രൂരമായ ആവശ്യം കേട്ടമാത്രയില് രാജാവ് നിലംപതിച്ചു. പിന്നെ കൈകേയിയോട് കേണപേക്ഷിച്ചു നോക്കി. എന്നാല് രാജാവിന്റെ കരച്ചിലും അപേക്ഷയും ക്രോധവും ഒന്നും കൈകേയിയുടെ മുന്നില് വിലപ്പോയില്ല.\nരാജ്യം മുഴുവന് ആഹ്ലാദത്തിമിര്‍പ്പിലായിക്കഴിഞ്ഞിരുന്നു. എങ്ങും രാമന്റെ പട്ടാഭിഷേകത്തെക്കുറിച്ചുള്ള സംസാരം മാത്രം. ഒരുക്കങ്ങളെല്ലാം പൂര്‍ത്തിയായിക്കഴിഞ്ഞു. തിരുമുല്‍ക്കാഴ്ചകളുമായി ശ്രീരാമനു ആശംസകളര്‍പ്പിക്കാന് നാട്ടുകാരെല്ലാം എത്തിച്ചേര്‍ന്നു, അങ്ങനെ സുമന്ത്രര് ശ്രീരാമനെ ദശരഥന്‍റ്റെയും കൈകേയിയുടേയും അടുത്തേക്ക് കൊണ്ടുവന്നു. എന്നാല് അദ്ദേഹത്തിന്റെ അവസ്ഥകണ്ട് ആകുലനായി കാര്യമന്വേഷിച്ച ശ്രീരാമനോട് കാര്യങ്ങള് തുറന്ന് പറയാന് ദശരഥനു സാധിച്ചില്ല. 'രാമ' എന്ന രണ്ടക്ഷരമല്ലാതെ ഒന്നും സംസാരിക്കുവാന് ദു:ഖാര്‍ത്തനായ രാജാവിനു കഴിഞ്ഞില്ല.\nദശരഥന്‍റ്റെ മനോവിഷമത്തിനു കാരണം താനാണോ എന്ന ശങ്കയില് കൈകേയിയോട് കാര്യമന്വേഷിച്ച ശ്രീരാമനോട് കൈകേയി പറഞ്ഞു.\n"അച്ഛന് ഇപ്പോള് ഒരു സാധാരണമനുഷ്യനെപ്പോലെ പറഞ്ഞ വാക്ക് പാലിക്കാനാവാതെ ഉഴറുകയാണു. അച്ഛന്റെ വാക്ക് പാലിക്കുവാന് സഹായിക്കാന് നിനക്ക് സാധിക്കുമെങ്കില് മാത്രംഞാന് നിന്നോട് പറയാം "\nഇത് കേട്ട ശ്രീരാമന്, പിതാവിന്റെ വാക്ക് കാത്ത് സംരക്ഷിക്കാന് സ്വജീവിതം തന്നെ നല്കാന് തയ്യാറാണെന്ന് കൈകേയിയോട് പറഞ്ഞു. അത് കേട്ട് സന്തോഷത്തോടെ കൈകേയി ശ്രീരാമനോട് കാര്യങ്ങള് ഇങ്ങനെ വിശദീകരിച്ചു\nപണ്ട് യുദ്ധസമയത്ത് ചെയ്ത ഒരു സഹായത്തിനു പ്രത്യുപകാരമായി നിന്റെ അച്ഛന് രണ്ട് വരങ്ങള് ചോദിക്കാനുള്ള അനുമതി എനിക്ക് നല്കിയിരുന്നു. അത് ഞാനിപ്പോള് ചോദിച്ചിരിക്കുകയാണു. നിനക്ക് കിരീടധാരണത്തിനുവേണ്ടിയുള്ള ചടങ്ങില് നിനക്ക് പകരം, എന്റെ മകന് ഭരതന് യുവരാജാവായി അഭിഷേകം ചെയ്യപ്പെടണം. രണ്ടാമതായി നീ ഇന്ന് തന്നെ പതിനാലുവര്ഷത്തെ വനവാസത്തിനായി ജടാവല്ക്കലങ്ങള് ധരിച്ച് ദണ്ഡകാരണ്യത്തിലേക്ക് പുറപ്പെടണം\nഅതിക്രൂരമായ ഈ വാക്കുകള് ശാന്തതയോടെ ശ്രീരാമന് കേട്ടു. എന്നിട്ട് ശ്രീരാമന് കൈകേയിയോടിങ്ങനെ പറഞ്ഞു.\n"ഇപ്പോള് തന്നെ പിതാവിന്റെ പ്രതിജ്ഞാപാലനത്തിനായി മരവുരിയുടുത്തു ഞാനിതാ കാട്ടിലേക്ക് പോവുകയായി. മാതുലന്റെ അടുത്ത് നിന്ന് ഭരതനെ വരുത്തി പട്ടാഭിഷേകത്തിനുള്ള ഒരുക്കങ്ങള് ചെയ്ത് കൊള്ളൂ"\nഅയ്യോ! ഹരിയുടെയും വേണിയുടേയും കണ്ഠത്തില് നിന്ന് ഒരേസമയം ഒരു നിലവിളിയുയര്‍ന്നു. മുത്തശ്ശിയുടെ മുഖത്തുനിന്നും കണ്ണെടുത്ത് പരസ്പരം നോക്കി വിഷാദഭാവത്തില് അല്പനേരം ഇരുന്നു. അല്ലെങ്കിലും, അയോദ്ധ്യാധിപനായി കാലംകഴിക്കലല്ലോ ശ്രീരാമചന്ദ്രഭഗവാന്റെ അവതാരോദ്ദേശ്യം. അതിനാല്, ബാക്കിയെല്ലാം സംഭവിച്ചല്ലേ പറ്റൂ.\nകര്‍ക്കടകമാസത്തിലെ മേഘങ്ങള് കുട്ടികളുടെ മനസ്സില് നിന്നെന്ന പോലെ, പുറത്തേക്ക് പെയ്തൊഴുകിത്തുടങ്ങിയിരുന്നു. മണ്ണില് ചെറിയ ചാലുകള് തീര്‍ത്ത്, മുന്‍പേ നിശ്ചയിച്ച ലക്ഷ്യത്തിലേക്ക് ഒഴുകുന്ന നീര്‍ത്തുള്ളികള് പതിവ് യാത്രകള് തുടങ്ങി...\nഇരുളിന്റെ കടന്നുവരവിനു അകമ്പടിയായി മുത്തശ്ശിയുടെ രാമനാമവും പതിവ് പോലെ ഉയര്‍ന്നു ..\nPosted by Praveen Meenakshikkutty at 10:29 AM0comments\nമുത്തശ്ശീ, തുടങ്ങാം വേണിക്ക് തിരക്കായി.\n“ഒരു കയ്യിൽ മഴുവും തോളിൽ വൈഷ്ണവാസ്ത്രവുമായി പരശുരാമൻ ക്ഷുഭിതനായി കടന്നുവന്നു. ജമദഗ്നിയുടെ പുത്രനായ പരശുരാമന്റെ മുന്നിൽ ദശരഥമഹാരജാവ് ആദരപൂർവ്വം പ്രണമിച്ചു. എന്നാൽ ക്ഷത്രിയകുലാന്തകനായ പരശുരാമനു സംസാരിക്കാനുള്ളത് ശ്രീരാമചന്ദ്രനോടായിരുന്നു.\nഞാനല്ലാതെ വേറൊരു രാമനുണ്ടോ? ശൈവചാപമൊടിച്ചെന്നുകേട്ടു, അത്രവീരനാണെങ്കിൽ എന്നോട് യുദ്ധം ചെയ്തു കാണിക്കൂ“ പരശുരാമൻ ശ്രീരാമനോടാവശ്യപ്പെട്ടു\nഎന്നാൽ ശ്രീരാമൻ പരശുരാമനെ വന്ദിച്ച് ഭാർഗവരാമന്റെ പരാക്രമത്തെ വാഴ്ത്തിക്കൊണ്ട് ഒഴിഞ്ഞുമാറാൻ ശ്രമിക്കുകയാണുണ്ടായത്.\nക്ഷത്രിയകുലം നശിപ്പിക്കുമെന്ന പ്രതിജ്ഞയെടുത്ത പരശുരാമൻ വീണ്ടൂം മഴുവുമായി രക്തദാഹിയായി ഇറങ്ങിയിരിക്കുകയാണോ എന്ന ശങ്കയാൽ ദശരഥപരിവാരങ്ങൾ പേടിച്ചു. രാമന്റെ പുകഴ്ത്തലുകളൊന്നും പരശുരാമന്റെ കോപത്തെ തണുപ്പിക്കാൻ മാത്രമുള്ളതായിരുന്നില്ല. ഭാർഗവരാമൻ തുടർന്നു.\n“ വിശ്വകർമ്മാവ് രണ്ട് വില്ലുകളുണ്ടാക്കി ഒന്നു ശിവനും ഒന്നു വിഷ്ണുവിനും നൽകുകയാണുണ്ടായത്. അതിൽ ശൈവചാപമാണു നീയൊടിച്ചതായി കേട്ടത്. ഇതാ ഇതാണ് വൈഷ്ണവചാപം. ഇതു കുലക്കാനൊന്നു ശ്രമിച്ചു നോക്കൂ.”\nശ്രീരാമചന്ദ്രൻ ഒഴിഞ്ഞുമാറാൻ നോക്കിയെങ്കിലും പരശുരാമൻ കുലം തന്നെ മുടിച്ച് കളയുമെന്ന് ഭീഷണിപ്പെടുത്തി. അവസാനം ആ വൈഷ്ണവചാപം ശ്രീരാമനെടുത്ത് കുലച്ചു. ഈരേഴുപതിനാലുലോകവും നിറഞ്ഞൊഴുകുന്ന തേജസ്സാൽ ശ്രീരാമചന്ദ്രനാ വില്ലും കുലച്ചു കൊണ്ട് ഭാർ‌ഗവരാമനോട് ചോദിച്ചു\n“അല്ലയോ മഹർഷേ, ഞാൻ കുലച്ച ഈ അസ്ത്രത്തിനുള്ള ലക്ഷ്യം പറഞ്ഞ് തന്നാലും”\nപരശുരാമനു ശ്രീരാമചന്ദ്രനാരാണെന്നു മനസ്സിലായി. തന്റെ അവതാരോദ്ദേശം പൂർത്തിയായെന്ന് മനസ്സിലാക്കിയ പരശുരാമൻ തന്റെ തപ:പുണ്യങ്ങളെല്ലാം ആ അസ്ത്രത്താൽ പകർന്നെടുക്കാനാവശ്യപ്പെട്ട് ശ്രീരാമചന്ദ്രനെ സ്തുതിച്ച് മഹേന്ദ്രപർവതത്തിലേക്ക് തപസ്സനുഷ്ഠിക്കാനായി പോയി.\nഅങ്ങനെ അയോദ്ധ്യയിലേക്ക് മടങ്ങിയെത്തിയ കുമാരന്മാർക്ക് രാജകീയമായ സ്വീകരണങ്ങളാണു ജനങ്ങൾ നൽകിയത്. അങ്ങനെ രാജകുമാരന്മാർ സന്തോഷമായി തങ്ങളുടെ പത്നിമാരൊത്ത് സുഖമായി താ‍മസിക്കുമ്പോൾ ദശരഥൻ ഭരതശത്രുഘ്നന്മാരെ വിളിച്ച് പറഞ്ഞു\n“ നിങ്ങളെകൂട്ടിക്കൊണ്ട് പോവാനാണു അമ്മാവനായ യുധാജിത്ത് ഇവിടെ വന്നിരിക്കുന്നത്. നിങ്ങൾ കേകയരാജ്യത്ത് ചെന്ന് മുത്തച്ഛനെ കണ്ട് കുറെനാൾ അവിടെ താമസിച്ച് തിരിച്ചു വരിക”\nപിതാവിന്റെ ആജ്ഞാനുസരണം ഭരതശത്രുഘ്നന്മാർ രാമലക്ഷ്മണന്മാരോട് യാത്രപറഞ്ഞ് കേകയരാജ്യത്തിലേക്ക് പോയി. സീതയും ഊർമ്മിളയും ഭർത്താക്കന്മാരൊത്ത് അയോദ്ധ്യയിൽ സന്തോഷത്താടെ താമസിക്കുകയും ചെയ്തു.\nമുത്തശ്ശി തന്റെ കഥപറച്ചിലിൽ ലയിച്ചിരുന്ന കുഞ്ഞുങ്ങളെ നോക്കി അൽ‌പ്പനേരം മൌനമായി ഇരുന്നു.\nഎന്നിട്ട്? ഹരി വിടാൻ ഉദ്ദേശിച്ചിട്ടുണ്ടായിരുന്നില്ല\nബാലകാണ്ഡം ഇവിടെ സമാപിച്ചു. ഇനി അയോദ്ധ്യാകാണ്ഡം. അത് നാളെ. നല്ലോണം പ്രാർത്ഥിച്ചു പോയി പഠിക്കൂ. മുത്തശ്ശി അവസാനിപ്പിക്കുന്നതിന്റെ മുന്നോടിയായി നാമജപം തുടങ്ങി..\nനമസ്തേ ജഗത്പതേ..നമസ്തേ രമാപതേ\nനമസ്തേ ദാശരഥേ നമസ്തേ സതാം പതേ\nനമസ്തേ വേദപതേ നമസ്തേ ദേവപതേ\nനമസ്തേ മുഖപതേ നമസ്തേ ധരാപതേ\nPosted by Praveen Meenakshikkutty at 8:50 PM\nഹരിയും വേണിയും എത്തിയപ്പോൾ അന്ന് വൈകി. കർക്കടകത്തിലെ കനത്തമഴയിൽ അന്നത്തെ ടൈംടേബിൽ താളംതെറ്റി. അവർ മുത്തശ്ശിയുടെ മുന്നിൽ‌ൻ വന്ന് കഥകേൾക്കാനായി ചമ്രം പടിഞ്ഞിരിക്കുമ്പോഴും പുറത്ത് രൌദ്രതാളത്തിൽ മഴതകർത്ത് പെയ്യുന്നുണ്ടായിരുന്നു.\nമുത്തശ്ശീ, ഇനി കല്ല്യാണം.. അല്ലേ? ഹരി തിരക്ക് കൂട്ടി\nമിഥിലാധിപനായ ജനകമഹാരാജാവ് നല്ലൊരു പോരാളിയും പണ്ഡിതനുമായിരുന്നു. ഒരു യാഗത്തിന്റെ ഭാഗമായി നിലമുഴുമ്പോൾ അദ്ദേഹത്തിനു ഒരു സുന്ദരിയായ പെൺ‌കുഞ്ഞിനെ ലഭിച്ചു. ഭൂമീദേവിയുടെ വരദാനമായ ആ കുഞ്ഞിനെ ജനകമഹാരാജാവ് സ്വന്തം പുത്രിയായി വളർത്തുകയും ചെയ്തു.\nമുത്തശ്ശി ശ്വാസമെടുക്കാനായി ഒന്നു നിർത്തിയതും വേണികയറി ചോദിച്ചതുമൊരുമിച്ചായിരുന്നു.\nഅതെ, ജാനകി തന്നെ. രാജകുമാരി വളർ‌ന്ന് വിവാ‍ഹപ്രായമായപ്പോൾ ജനകൻ സീതക്ക് യോജിച്ച വരനെയന്വേഷിച്ച് തുടങ്ങി. എന്നാൽ ഭൂമീപുത്രിക്ക് യോജിച്ച വരനെ കണ്ടെത്തുക അത്ര എളുപ്പമായിരുന്നില്ല. പെട്ടെന്നാണു ജനകനു ത്രയംബകത്തിന്റെ ഓർ‌മ്മ വന്നത്. ത്രയംബകമെന്ന ശൈവചാപം. ഈ രുദ്രചാപമെടുത്ത് കുലക്കുന്നവനു സീതയെ വിവാഹം കഴിച്ചുകൊടുക്കും എന്ന് ജനകൻ വിളംബരവും ചെയ്തു. വിളംബരം കേട്ട് പല രാജകുമാരന്മാരും വന്നെങ്കിലും വില്ലെടുത്ത് കുലക്കാൻ പോയിട്ട് അതൊന്നനക്കാൻ കൂടി ആർക്കും സാധിച്ചില്ല.\nഈ സമയത്താണു രാമലക്ഷ്മണന്മാർ വിശ്വാമിത്രനോടു കൂടെ ഇവിടെ എത്തിച്ചേരുന്നത്. തേജസ്വികളായ കുമാരന്മാരെ കണ്ട ജനകമഹാരാജാവ് വിശ്വാമിത്രനോട് അവരെക്കുറിച്ചന്വേഷിച്ചു. ജനകമഹാരാജാവിന്റെ സുഹൃത്ത്കൂടിയായ ദശരഥന്റെ പുത്രന്മാരാണു എന്നറിഞ്ഞപ്പോൾ അദ്ദേഹത്തിനു കൂടുതൽ സന്തോഷമായി.കുമാരന്മാർക്ക് ശൈവചാപം കാണുവാനായി അവർ അവസരമൊരുക്കി. എട്ട് ചക്രമുള്ള രഥസമാനമായ ഒരു വണ്ടിയിൽ ആണു രുദ്രചാപം വച്ചിരുന്നത്.\nഎന്നിട്ട്? രാമൻ കുലച്ചോ? വേണിക്ക് ആകാം‌ക്ഷയടക്കാനായില്ല\nഗുരുവിന്റെ അനുഗ്രഹപ്രകാരം ശ്രീരാമചന്ദ്രൻ പയ്യെ വില്ലിനടുത്തേക്ക് ചെന്നു. ചാപത്തെ നമിച്ച്, വലം‌വെച്ച് പതുക്കെ വില്ലെടുത്തുയർത്തി. വില്ലുകുലക്കാനുള്ള ശ്രമത്തിൽ ഭൂമിയെ പ്രകമ്പനം കൊള്ളിച്ചുകൊണ്ട് അത് രണ്ടായൊടിഞ്ഞു.\nമിഥിലാധിപനു സന്തോഷത്തിനിനിയെന്തു വേണം? അപ്പോൾ തന്നെ ദശരഥമഹാരാജാവിനുള്ള ദൂതുമായി ദൂതനെ പറഞ്ഞയച്ചു. കൊട്ടാരത്തിൽ സീതയെക്കൂടാതെ മൂന്നുകന്യകമാർ കുടിയുണ്ട്. ദശരഥന് രാമനെക്കൂടാതെ മൂന്നുപുത്രന്മാരും. രാമന്റെ ശൈവചാപഭഞ്ജനത്തെക്കുറിച്ചും, നാലുപേരുടേയും വിവാഹം ഒരുമിച്ച് നടത്താനുള്ള ആഗ്രഹവും അറിഞ്ഞയുടൻ ദശരഥമഹാരാജാവ് പരിവാരങ്ങളോടൊപ്പം വിദേഹരാജ്യത്തിലേക്ക് പുറപ്പെട്ടു. വാമദേവൻ, വസിഷ്ഠൻ, ജാബാലി, മാർ‌ക്കണ്ഡേയൻ, കാത്യായനൻ തുടങ്ങിയ ഋഷിവര്യന്മാരും വിവാഹകർമ്മത്തെ അനുഗ്രഹിക്കാനായി ദശരഥനോടൊപ്പം പുറപ്പെട്ടു.\nനാലുദിവസത്തെ യാത്രക്ക് ശേഷം മിഥിലയിലെത്തിയ ദശരഥനേയും പരിവാരങ്ങളേയും ജനകമഹാരാജാവ് എല്ലാവിധ ബഹുമാനങ്ങളോടും കൂടെ സ്വീകരിച്ചാനയിച്ചു. കേകയരാജാവിന്റെ മകനായ യുധാജിതും സഹോദരീപുത്രന്മാരുടെ വിവാഹത്തിനു പങ്കെടുക്കാനെത്തി. വിവാഹത്തിനുള്ള ഒരുക്കങ്ങളായി. സീതയുടെ അനിയത്തിയായ ഊ‌ർമ്മിളയെ ലക്ഷ്മണനും, ജനകന്റെ സഹോദരപുത്രിമാരായ ശ്രുതകീർ‌ത്തിയെ ഭരതനും, മാണ്ഡവിയെ ശത്രുഘ്നനും വിവാ‍ഹം കഴിക്കാൻ തീരുമാനിച്ചു. അങ്ങനെ വസിഷ്ഠമഹർ‌ഷിയുടെ കാർമികത്വത്തിൽ ഗുരുവര്യന്മാരെ സാക്ഷിയാക്കി വിവാഹങ്ങൾ നടത്തി.\nവിവാഹാനന്തരമുള്ള ആഘോഷങ്ങളെല്ലാം ഒതുക്കി, ദശരഥമഹാരാജാവ് ഭാര്യാസമേതരായ പുത്രന്മാരോടും പരിവാരങ്ങളോടും കൂടെ അയോദ്ധ്യയിലേക്ക് യാത്രതിരിച്ചു. അങ്ങനെ കുറച്ചുദൂരം യാത്ര തുടർന്നപ്പോൾ ആകെ അശുഭലക്ഷണങ്ങൾ കണ്ടുതുടങ്ങി. അതായത്, ക്ഷത്രിയാന്തകനായ ഭാർഗവരാമന്റെ വരവിനു സമയമായെന്നർത്ഥം..രണ്ട് രാമന്മാർ കണ്ട്മുട്ടുന്ന മുഹൂർത്തം….\nകള്ളകർക്കടകമഴയ്ക്ക് ശക്തികൂട്ടാൻ അകമ്പടിയായെത്തിയ ശക്ത്മായ കാറ്റിൽ പെട്ടെന്ന് ചിമ്മിണിവിളക്ക് കെട്ടുപോയത് അന്നത്തെ കഥകഥനത്തിനു മുത്തശ്ശിക്ക് തിരശ്ശീലയിടാൻ പ്രേരകമായി..\nഅടുത്ത അദ്ധ്യായം :ഭാർഗവരാമന്റെ ഗർവ്വശമനം\nPosted by Praveen Meenakshikkutty at 7:29 PM\nPosted by Praveen Meenakshikkutty at 8:45 PM0comments


Karnataka Nursing Council withdraws recognition of | മക്കളെ നഴ്‌സുമാരാക്കി ജീവിതം സുരക്ഷിതമാക്കാൻ കാത്തിരിക്കുന്ന മാതാപിതാക്കൾ ശ്രദ്ധിക്കുക; കർണാടകത്തിലെ നഴ്‌സിങ് കോളജുകൾക്കുള്ള അംഗീകാരം നൽകുന്നത് ഐഎൻസി നിർത്തി; നിലവിലെ വിദ്യാർത്ഥികൾക്ക് ആശങ്കയില്ലെന്ന് കർണാടക കൗൺസിൽ - MarunadanMalayali.com\nമക്കളെ നഴ്‌സുമാരാക്കി ജീവിതം സുരക്ഷിതമാക്കാൻ കാത്തിരിക്കുന്ന മാതാപിതാക്കൾ ശ്രദ്ധിക്കുക; കർണാടകത്തിലെ നഴ്‌സിങ് കോളജുകൾക്കുള്ള അംഗീകാരം നൽകുന്നത് ഐഎൻസി നിർത്തി; നിലവിലെ വിദ്യാർത്ഥികൾക്ക് ആശങ്കയില്ലെന്ന് കർണാടക കൗൺസിൽ\nJune 01, 2017 | 12:06 PM IST | Permalink\nബംഗളുരു: പ്ലസ്ടു ഫലം വന്നതിനുപിന്നാലെ വിദേശജോലി സ്വപ്‌നം കണ്ടു മക്കളെ നഴ്‌സിംഗിനു വിടാൻ കാത്തിരിക്കുന്ന മാതാപിതാക്കൾ അറിയുക. കർണാടകത്തിലാണ് നിങ്ങളുടെ മക്കളെ ചേർക്കുന്നതെങ്കിൽ ചിലപ്പോൾ എല്ലാം സ്വപ്‌നമായേക്കും. കർണാടത്തിലെ നഴ്‌സിങ് കോളജുകൾക്ക് അംഗീകാരം നൽകുന്നതു നിർത്താൻ ഇന്ത്യൻ നഴ്‌സിങ് കൗൺസിൽ തീരുമാനിച്ചു. ഏറെക്കാലമായി കർണാടക നഴ്‌സിങ് കൗൺസിലും ഇന്ത്യൻ നഴ്‌സിങ് കൗൺസിലും തമ്മിൽ തുടരുന്ന ശീതസമരത്തിന്റെ തുടർച്ചയാണിത്.\nവിദ്യാർത്ഥികളെ ഇത് ഒരുതരത്തിലും ബാധിക്കില്ലെന്നും ആശങ്കപ്പെടേണ്ട സാഹചര്യമില്ലെന്നുമാണ് കർണാടക നഴ്‌സിങ് കൗൺസിൽ വ്യക്തമാക്കുന്നത്. കോളജുകൾക്ക് അംഗീകാരം നൽകേണ്ടത് ഐൻഎസി അല്ലെന്നും അതിനാൽ അംഗീകാരം റദ്ദാകുന്നത് വിദ്യാർത്ഥികളെ ബാധിക്കില്ലെന്നുമാണ് കർണാടക നഴ്‌സിങ് കൗൺസിലിന്റെ വാദം.\nവിദേശജോലി മോഹിച്ച് ലക്ഷങ്ങൾ കടം വാങ്ങി നഴ്‌സിങ് പഠിച്ച അനേകം പേർ കടക്കെണിയിൽ; 60,000 കുടുംബങ്ങൾ ആത്മഹത്യയുടെ വക്കിൽ; കണ്ടില്ലെന്ന് നടിച്ച് സർക്കാർ\nഐഎൻസിയുടെ നിബന്ധനകളുടെ അടിസ്ഥാനത്തിൽ സർവകലാശാലകളാണ് കോഴ്‌സുകൾ നടത്തുന്നത്. പഠനം വിജയകരമായി പൂർത്തിയാക്കുന്നവർക്കു സർട്ടിഫിക്കേറ്റ് നൽകുകയും സംസ്ഥാന നഴ്‌സിങ് കൗൺസിലിൽ രജിസ്റ്റർ ചെയ്യുകയുമാണ് ഇപ്പോഴത്തെ നടപടിക്രമം. പാഠ്യപദ്ധതി തയാറാക്കുകയും മറ്റുമാണ് ഐഎൻസിയുടെ ചുമതലയെന്നും അംഗീകാരം പിൻവലിച്ചതിലൂടെ ഒന്നും സംഭവിക്കില്ലെന്നും കർണാടക കൗൺസിൽ ചൂണ്ടിക്കാട്ടുന്നു.\nഅതേസമയം, കർണാടക നഴ്‌സിങ് കൗൺസിലിന്റെ വാദങ്ങൾ പൊള്ളയാണെന്നാണ് ഇന്ത്യൻ നഴ്‌സിങ് കൗൺസിലിന്റെ വാദം. തങ്ങളുടെ നിർദ്ദേശങ്ങൾക്കും വ്യവസ്ഥകൾക്കും അനുസരിച്ചാണു സർവകലാശാലകൾ കോഴ്‌സുകൾ നടത്തുന്നതെന്നും രാജ്യത്തെ കോളജുകളിലെല്ലാം ഏകീകൃത പാഠ്യപദ്ധതിയാണ് പാലിക്കുന്നതെന്നുറപ്പാക്കേണ്ടത് തങ്ങളുടെ ചുമതലയാണെന്നും ഐഎൻസി വ്യക്തമാക്കുന്നു.\nഈ സാഹചര്യത്തിൽ ഐഎൻസിയുടെ അംഗീകാരമില്ലാത്ത കോളജുകളിൽ പഠിക്കുന്നത് ആശങ്കയുള്ള കാര്യമാണെന്നാണ് വിദ്യാർത്ഥികൾ ചൂണ്ടിക്കാണിക്കുന്നത്. കോഴ്‌സ് കഴിയുന്ന സാഹചര്യത്തിൽ ഇന്ത്യൻ മെഡിക്കൽ കൗൺസിലിന്റെ രജിസ്‌ട്രേഷൻ കിട്ടിയില്ലെങ്കിൽ ഭാവിതന്നെ അവതാളത്തിലാകും. ഇന്ത്യൻ നഴ്‌സസ് രജിസ്റ്റർ സൂക്ഷിക്കുന്നതും ഐഎൻസിയാണ്. നഴ്‌സസ്് രജിസ്റ്ററിൽ പേര് ഉൾപ്പെടുത്തിയിട്ടില്ലെങ്കിൽ തൊഴിൽ സാധ്യതകൾ അടയുകയും ചെയ്യും.\nഐഎൻസി അംഗീകാരമില്ലാത്ത കോളജുകളിൽ പഠിക്കാൻ ബാങ്കുകൾ വിദ്യാഭ്യാസ വായ്പ അനുവദിക്കാറില്ല. ഇതും വിദ്യാർത്ഥികൾക്ക് ആശങ്കയാകുന്ന കാര്യമാണ്. മലയാളികളായ പല വിദ്യാർത്ഥികളും നഴ്‌സിങ് പഠനത്തിന് വിദ്യാഭ്യാസ വായ്പയെടുക്കുന്നവരാണ്. നിലവിലുള്ള വിദ്യാർത്ഥികളുടെ കാര്യത്തിൽ നീക്കുപോക്കുണ്ടാകുമെന്നാണ് പ്രതീക്ഷ. അതേസമയം, വരുന്ന അധ്യയന വർഷം പഠിക്കാൻ ചേരുന്നവർ അതീവ ജാഗ്രത പുലർത്തേണ്ടതുണ്ട്.\nകർണാടകത്തിലാണു പഠിച്ചതെങ്കിലും വിദ്യാർത്ഥികൾ തൊഴിൽ ആവശ്യത്തിനു പോകുന്നത് ഇന്ത്യയിലെ വിവിധ ഭാഗങ്ങളിലും വിവിധ വിദേശ രാജ്യങ്ങളിലുമാണ്. ഇവിടങ്ങളിൽ ജോലി ചെയ്യാൻ ഇന്ത്യൻ നഴ്‌സിങ് കൗൺസിലിന്റെ അംഗീകാരം വേണം. നിലവിലെ സാഹചര്യത്തിൽ ഐഎൻസിയുടെ അംഗീകാരമില്ലെങ്കിലും തങ്ങൾ അംഗീകാരം നൽകുമെന്നും രജിസ്‌ട്രേഷൻ നൽകുമെന്നുമാണ് കർണാടക കൗൺസിൽ പറയുന്നത്. അതുകൊണ്ടു പക്ഷേ, കർണാടകത്തിനു പുറത്തു ജോലി ലഭിക്കില്ല. ഇതാണ് പുതിയ തീരുമാനം കൊണ്ടുണ്ടാകുന്ന ഏറ്റവും വലിയ പ്രത്യാഘാതം.\nകാനഡ, അമേരിക്ക, ഇംഗ്ലണ്ട്, ഓസ്‌ട്രേലിയ, ഗൾഫ് രാജ്യങ്ങളിലും ജോലി ലക്ഷ്യമിട്ടാണ് പല വിദ്യാർത്ഥികളും നഴ്‌സിങ് കോഴ്‌സുകൾക്കു ചേരുക. ഇന്ത്യയിൽ നഴ്‌സിങ് മേഖലയിൽ തൊഴിൽ ആഗ്രഹിക്കുന്നവരും നിരവധിയാണ്. പക്ഷേ, കർണാടകത്തിലെ കൗൺസിലിന്റെ അംഗീകാരവുമായി കേരളത്തിൽ പോലും ജോലി കിട്ടാൻ സാധ്യതയില്ലെന്നതാണ് സത്യം. അതിനാൽ, ഇക്കുറി മക്കളെ നഴ്‌സിംഗിനു ചേർക്കും മുമ്പ് ഈ സാഹചര്യം വ്യക്തമായി പരിശോധിക്കണമെന്നാണ് മാതാപിതാക്കൾക്കു വിദ്യാഭ്യാസ വിദഗ്ദ്ധർ നൽകുന്ന ഉപദേശം. നഴ്‌സിങ് കോളജുകളിൽ നിരവധി ചതിക്കുഴികളുണ്ട്. അതിനു പിന്നാലെയാണ് ഇപ്പോൾ അംഗീകാരത്തിന്റെ പ്രശ്‌നവും വന്നിരിക്കുന്നത്.\nസിബിഎസ്ഇ ഈ വർഷത്തെ നീറ്റ് പരീക്ഷാഫലം പ്രഖ്യാപിച്ചു; ലക്ഷക്കണക്കിന് വിദ്യാർത്ഥികൾ എഴുതിയ മെഡിക്കൽ പ്രവേശന പരീക്ഷയുടെ ഫലം വന്നത് രണ്ടുമണിയോടെ; ദേശീയ തലത്തിൽ നടന്നത് മെഡിക്കൽ കോളേജ് പ്രവേശനത്തിനായുള്ള ഏക പരീക്ഷ\nഹയർ സെക്കണ്ടറി പരീക്ഷ ഫലം പ്രഖ്യാപിച്ചു; വിജയശതമാനം 83.75; ഏറ്റവും ഉയർന്ന വിജയം കണ്ണൂർ ജില്ലയിൽ; കുറവ് പത്തനംതിട്ടയിൽ\nഎസ്എസ്എൽസി ഫലം പ്രഖ്യാപിച്ചു; വിജയ ശതമാനം 97.84; കഴിഞ്ഞ വർഷത്തേക്കാൾ രണ്ടുശതമാനം കൂടുതൽ; എല്ലാ വിഷയത്തിനും എ പ്‌ളസ് നേടി 34313 പേർ; മികച്ച വിജയം എറണാകുളത്തും കുറവ് വയനാട്ടിലും; 517 സർക്കാർ സ്‌കൂളുകൾക്ക് 100 ശതമാനം വിജയം\nരാജ്യത്തെ നൂറ് മികച്ച ഉന്നത വിദ്യാഭ്യാസ സ്ഥാപനങ്ങളിൽ എംജിയും കേരളയും കുസാറ്റും ഐസറും; മികച്ച കോളേജുകളിൽ എസ്ബിയും സെന്റ് ജോസഫും മാർ ഇവാനിയേസും സേക്രട്ട് ഹാർട്ടും അടക്കം 17 എണ്ണം; മികച്ച മാനേജ്‌മെന്റ് സ്ഥാപനങ്ങളിൽ കോഴിക്കോട്ടെ ഐഐഎമ്മും എഞ്ചിനീയറിംഗിൽ മൂന്ന് സർക്കാർ സ്ഥാപനങ്ങളും; രാജ്യത്തെ ഏറ്റവും മികച്ച കോളേജ് ഡൽഹിയിലെ മിറാൻഡ ഹൗസ്


Paliyekkara Toll Plaza Covid: ജീവനക്കാർക്ക് കൊവിഡ്; പാലിയേക്കര ടോള് പ്ലാസ അടച്ചു - employees tests positive for covid paliyekkara toll plaza closed | Samayam Malayalam\nemployees tests positive for covid paliyekkara toll plaza closed\nSamayam Desk | Lipi | Updated: 11 Nov 2020, 12:08:00 PM\nപാലിയേക്കര ടോള് പ്ലാസ അടച്ചു. 20 ജീവനക്കാര്‍ക്കാണ് രോഗം സ്ഥിരീകരിച്ച സാഹചര്യത്തിലാണ് ടോൾ പ്ലാസ അടക്കാൻ നിർദേശം നൽകിയത്. ഇതോടെ ടോൾ പ്ലാസ കൊവിഡ് ക്ലസ്റ്ററായി.\nതൃശൂര്: ജീവനക്കാർക്ക് കൊവിഡ് സ്ഥിരീകരിച്ചതോടെ പാലിയേക്കര ടോള് പ്ലാസ അടച്ചു. 20 ജീവനക്കാര്‍ക്കാണ് രോഗം സ്ഥിരീകരിച്ചത്. ഈ സാഹചര്യത്തിൽ ടോള് പ്ലാസ തല്‍ക്കാലം അടച്ചിടണമെന്ന് ഡിഎംഒ ഡോ. കെ ജെ റീന അധികൃതരോടു നിര്‍ദേശിക്കുകയായിരുന്നു. കൊവിഡ് ബാധിച്ച 20 പേരടങ്ങിയ ക്ലസ്റ്ററാണ് ഇപ്പോള് ടോള് പ്ലാസ.\nAlso Read: ഷെമീറിൻ്റെ മരണം: ജയില് ഉദ്യോഗസ്ഥരെ വീണ്ടും ചോദ്യം ചെയ്യാന് സാധ്യത; ക്രൈം ബ്രാഞ്ച് കോടതിയെ സമീപിച്ചു\nനിലവിലുള്ള 93 ജീവനക്കാരെ പരിശോധിച്ചപ്പോള് ഇന്നലെ മാത്രം 12 പേര് കൊവിഡ് പോസിറ്റീവായി. മുൻപ് രോഗം സ്ഥിരീകരിച്ചവരടക്കം 20 ജീവനക്കാര് ഇപ്പോള് കൊവിഡ് ചികിത്സയിലാണ്. നിലവിലുള്ള ജീവനക്കാരെ വെച്ച് പ്ലാസാ നടത്തിപ്പ് കൊവിഡ് മാനദണ്ഡങ്ങളുടെ ലംഘനമാകുമെന്ന് ചൂണ്ടിക്കാട്ടിയാണ് അടച്ചിടാന് നിര്‍ദേശിച്ചത്.\nAlso Read: ഉത്പാദനം കുറഞ്ഞു; അടയ്ക്ക കർഷകരെ ഞെട്ടിച്ച് വൻ വില വർധന\nകൊവിഡ് പോസിറ്റീവായവരില് അഞ്ച് പേര് ടോള് ബൂത്തില് പണം വാങ്ങുന്ന കൗണ്ടറിലെ ജീവനക്കാരാണ്. ഇതോടെ നൂറോളം പേര് നിരീക്ഷണത്തിലേക്ക് മാറേണ്ടിവരുമെന്ന് ആരോഗ്യവിഭാഗം സൂചിപ്പിച്ചു. ഇത് ഗൗരവമേറിയ വിഷയമാണ്. ടോള് ബൂത്തുകളും ടോള് പ്ലാസയും അണുവിമുക്തമാക്കിയ ശേഷം സമ്പര്‍ക്കമില്ലാത്ത മറ്റ് ജീവനക്കാരെ കണ്ടെത്തി മാത്രമേ ടോള് പിരവ് പുനരാരംഭിക്കാവൂയെന്നും ജില്ലാ ആരോഗ്യ വിഭാഗം നിര്‍ദേശിച്ചു.\nഭൂപടങ്ങൾ കുപ്പിയിൽ വരച്ച് റെക്കോർഡ് സ്വന്തമാക്കി വിദ്യാർഥിനി\nഷെമീറിൻ്റെ മരണം: ജയില് ഉദ്യോഗസ്ഥരെ വീണ്ടും ചോദ്യം ചെയ്യാന് സാധ്യത; ക്രൈം ബ്രാഞ്ച് കോടതിയെ സമീപിച്ചു ആര്‍ട്ടിക്കിള് ഷോ\nപാലിയേക്കര ടോൾ പ്ലാസ തൃശൂർ കൊവിഡ് Thrissur news Thrissur COVID 19 Paliyekkara Toll Plaza Covid Paliyekkara Toll Plaza Closed Paliyekkara toll plaza\nWeb Title : employees tests positive for covid paliyekkara toll plaza closed


പുല്‍വാമ ഭീകരാക്രമണം ഇമ്രാന് ഖാന് സര്‍ക്കാരിന്റെ നേട്ടമാക്കി പാകിസ്ഥാന്! കുറ്റസമ്മതം തിരിഞ്ഞുകുത്തുന്നത് ഇന്ത്യയിലെ പ്രതിപക്ഷ നേതാക്കളെ?\nരണ്ടരലക്ഷം ഓഹരി ഉടമകളാണ് കൈരളിക്കുള്ളത്. അതില് ഭൂരിഭാഗവും കക്ഷിരാഷ്ട്രീയക്കാരല്ലെന്നും, പ്രധാന വ്യവസായികളാണ് കൈരളിയുടെ പ്രമുഖ ഓഹരി ഉടമകളെന്നും ജോണ്‍ബ്രിട്ടാസ് പറഞ്ഞു. കൈരളിയുടെ ഉള്ളടക്കം പാര്‍ട്ടിയുടെ മുദ്രാവാക്യവുമായി ബന്ധപ്പെട്ടതല്ലെന്നും അദ്ദേഹം പറഞ്ഞു.\nകൈരളിയെ പാര്‍ട്ടി ചാനലായി ചിത്രീകരിച്ചത് കൈരളിയുടെ എതിരാളികളാണെന്നും, കൈരളിക്ക് വ്യക്തമായ ഭാവവും ധനവുമുണ്ടെന്നും ഇടത്- വലത് നേതാക്കളുമായി എനിക്ക് നല്ല ബന്ധമാണുള്ളതെന്നും അദ്ദേഹം പറഞ്ഞു.\nകൈരളിയില് മുദ്രാവാക്യം വിളിക്കലല്ല എന്റെ ജോലി, കോണ്‍ഗ്രസ്സിനും കമ്യൂണിസ്റ്റ് പാര്‍ട്ടിക്കും വേണ്ടി മുദ്രാവാക്യം വിളിക്കില്ലെന്നും അദ്ദേഹം വ്യക്തമാക്കി.\nകൈരളി നല്‍കിയ യാത്രയയപ്പ് തന്നെ ഞെട്ടിച്ചിരുന്നുവെന്ന് ജോണ് ബ്രാട്ടാസ്. പിണറായി തന്നെക്കുറിച്ച് ഒരു മണിക്കൂര് പ്രസംഗിച്ചത് ഞെട്ടിച്ചു. കൈരളിയിലേക്കുള്ള മടക്കം അനിവാര്യമാണ്. നല്ല ബന്ധത്തിലാണ് കൈരളിയോട് പിരിഞ്ഞത്. മടങ്ങി വരേണ്ടി വരുമെന്ന് കരുതിയിരുന്നില്ല. എന്നാല് അതിപ്പോള് യാഥാര്‍ത്ഥ്യമായെന്നും ജോണ് ബ്രിട്ടാസ് പറഞ്ഞു.\nകൈരളിയുടെ സാരഥ്യം ഏറ്റെടുക്കണമെന്ന ഡയറക്ടര് ബോര്‍ഡിന്റെ അഭ്യര്‍ത്ഥന മാനിച്ചാണ് മാതൃസ്ഥാപനത്തിലേക്ക് മടങ്ങുന്നതെന്ന് ബ്രിട്ടാസ് പറഞ്ഞു. കൈരളിയുടെ എഡിറ്ററും മാനേജിംഗ് ഡയറക്ടറുമായി ബ്രിട്ടാസ് തിങ്കളാഴ് ചുമതലയേല്‍ക്കും. രണ്ട് വര്‍ഷമായി ഏഷ്യാനെറ്റില് ബിസിനസ് ഹെഡായി പ്രവര്‍ത്തിച്ചു വരികയായിരുന്നു ബ്രിട്ടാസ്.\nസന്തോഷ് ഈപ്പന് നല്‍കിയ ഐഫോണ് ലഭിച്ചവരില് മുഖ്യമന്ത്രിയുടെ മുന് പ്രിന്‍സിപ്പല് സെക്രട്ടറി എം. ശിവശങ്കറും


സത്യത്തില് ആരും തിരിച്ചറിഞ്ഞില്ല | Weekend | Special | Deshabhimani | Sunday Jul 31, 2016\nസത്യത്തില് ആരും തിരിച്ചറിഞ്ഞില്ല\nസുരേഷ്് ഗോപിUpdated: Sunday Jul 31, 2016\nചക്കയുടെ ആഗോളബ്രാന്‍ഡ് അംബാസഡറാണ് കാസര്‍കോട് വാണിനഗറിലെ കാര്‍ഷികപത്രപ്രവര്‍ത്തകന് ശ്രീപഡ്രേ. ജലസംരക്ഷണ പരിപാടിയിലൂടെയും എന്‍ഡോസള്‍ഫാന് വിരുദ്ധസമരത്തിലൂടെയും ജനശ്രദ്ധയാകര്‍ഷിച്ച പഡ്രേ പക്ഷേ ലോകരാജ്യങ്ങള് സന്ദര്‍ശിച്ചതെല്ലാം ചക്കയ്ക്കുവേണ്ടിയായിരുന്നു. മൈക്രോസോഫ്റ്റ് ഇന്ത്യയുടെ ഡയറക്ടര്‍സ്ഥാനം രാജിവച്ച് ആലുവയില് ജാക്ക്ഫ്രൂട്ട് 365 എന്ന സ്ഥാപനം ആരംഭിച്ച ജെയിംസ് ജോസഫിന്റെ ഇടപെടലാണ് ചക്കയ്ക്ക് ഫൈവ്സ്റ്റാര് പദവിയിലെത്തിച്ചത്. പാലക്കാട് കാഞ്ഞിരപ്പുഴയിലെ സാധാരണ കര്‍ഷകനായ ജെയിംസ് പി മാത്യുവും വര്‍ഷങ്ങള്‍ക്ക്മുമ്പ് തുടങ്ങിയതാണ് ചക്കയുക്കുവേണ്ടിയുള്ള പ്രചാരണം. ചക്ക ഉണക്കാനുള്ള ഡ്രയര് സ്വന്തമായി വികസിപ്പിച്ചെടുത്തു. വീട്ടുകാരുടെയും നാട്ടുകാരുടെയും പരിഹാസം സഹിച്ച് ഇപ്പോഴും സൌജന്യമായി കേരളമെമ്പാടും ക്ളാസെടുത്തും സെമിനാറില് പങ്കെടുത്തും മാത്യുചേട്ടന് സജീവം. തിരുവനന്തപുരം കേന്ദ്രമായി പ്രവര്‍ത്തിക്കുന്ന ജാക്ഫ്രൂട്ട് പ്രൊമോഷന് കൌണ്‍സിലും വിഴിഞ്ഞം ചപ്പാത്തിലെ ശാന്തിഗ്രാമും ചേര്‍ന്ന് നടത്തിയ ചക്കവിളംബരയാത്രയിലും ചക്ക ഉത്സവത്തിലും മൂവരും അനുഭവങ്ങള് പങ്കിട്ടു.\nപാഴായിപ്പോകുന്ന ചക്കയ്ക്ക് ഇപ്പോള് നല്ലകാലം വരുന്നെന്ന ആശ്വാസത്തിലാണ് ശ്രീപഡ്രേ. ചക്ക ഒരു പഴംമാത്രമല്ല പച്ചക്കറിയും ഔഷധവും പ്രധാനഭക്ഷണവുമാണ്. ചക്കയും ചക്കവിഭവങ്ങളും ശീലമാക്കുന്നതുവഴിയുള്ള നേട്ടങ്ങള് എത്രയോവര്‍ഷമായി പഡ്രേ നമ്മോട് വിശദീകരിക്കുന്നുണ്ട്. മഴവെള്ളസംഭരണത്തിനാാണ് പഡ്രേ ആദ്യമായി തുടക്കമിട്ടത്. പിന്നീട് സൌരോര്‍ജം, ചെലവില്ലാകൃഷി തുടങ്ങി എത്രയെത്ര പരിപാടികള്‍ക്ക് അദ്ദേഹം നേതൃത്വംകൊടുത്തു. ആദ്യമായി സംസ്ഥാനസര്‍ക്കാര് ബജറ്റില് ചക്കയുടെ പ്രചാരണപ്രവര്‍ത്തനത്തിനായി അഞ്ചുകോടി വകയിരുത്തിയത് പ്രതീക്ഷ പകരുന്നതായി പഡ്രേ പറയുന്നു.\nനമ്മുടെ ഭക്ഷണത്തില് ഉള്‍പ്പെടുത്താവുന്ന സമ്പൂര്‍ണ ഇനമാണ് ചക്ക. പ്രകൃതിയില്‍നിന്ന്് ചെലവില്ലാതെ ലഭിക്കുന്ന ഏക വിളയാണ് ചക്ക. വാണിജ്യാടിസ്ഥാനത്തില്‍ത്തന്നെ പ്ളാവിന്‍തോട്ടങ്ങള് ആരംഭിക്കേണ്ട സമയം അതിക്രമിച്ചു. രണ്ടോ മൂന്നോ വര്‍ഷത്തിനുള്ളില് മറ്റുള്ള സംസ്ഥാനങ്ങളില്‍നിന്ന് വിദേശത്തേക്ക് ചക്ക കയറ്റുമതി തുടങ്ങും. അതിനുമുമ്പ് നമ്മള് ഈ മേഖലയില് എന്തെങ്കിലും ചെയ്യാന് തയ്യാറാകണം. ഇത്രയേറെ ചെലവില്ലാത്ത ഭക്ഷണം നമുക്ക് കഴിക്കാന് കിട്ടുമ്പോഴാണ് ഭക്ഷണത്തിനായി വന് തുക ചെലവഴിക്കുന്നത്.\nമലേഷ്യയില് സാധാരണ പഴത്തോട്ടങ്ങള് ആരംഭിക്കുന്നതു പോലെതന്നെ പ്ളാവിന്‍തോട്ടങ്ങള് ആരംഭിച്ചു. ഇന്ത്യയില് ജാര്‍ഖണ്ഡ് ഉള്‍പ്പെടെയുള്ള പല സംസ്ഥാനങ്ങളിലും വ്യാപകമായി ചക്ക ഉല്‍പ്പന്ന നിര്‍മാണക്കമ്പനികളും ആരംഭിച്ചിട്ടുണ്ട്. 25 വര്‍ഷംമുമ്പ് മെക്സിക്കോയില് പ്ളാവ് ഉണ്ടായിരുന്നില്ല. ലണ്ടന് ഉള്‍പ്പെടെ പ്രമുഖനഗരങ്ങളിലെ സ്റ്റാര്‍ഹോട്ടലുകളില് ചക്കവിഭവങ്ങള്‍ക്ക് പ്രത്യേകസ്ഥാനമുണ്ട്. മൂന്നുവര്‍ഷത്തിനുള്ളില് നാം എന്തെങ്കിലും ചെയ്തില്ലെങ്കില് ചക്കക്കാര്യത്തില് നമ്മുടെ മേല്‍ക്കോയ്മ ഇല്ലാതാകുമെന്ന് പഡ്രേ ഓര്‍മ്മിപ്പിക്കുന്നു.\nചക്കബര്‍ഗര് ഉണ്ടാക്കിയ കഥ\nമൈക്രോസോഫ്റ്റ് ഇന്ത്യയുടെ ഡയറക്ടര്‍സ്ഥാനത്തുനിന്നാണ് ചക്ക സംസ്കരണത്തിലേക്ക് ജെയിംസ് ജോസഫ് എത്തുന്നത്. ആലുവകേന്ദ്രമായി ആധുനികരീതിയില് ചക്ക സംസ്കരിച്ച് എല്ലാ ദിവസവും ചക്ക എന്ന ആശയം 'ജാക്ഫ്രൂട്ട് 365' എന്ന ബ്രാന്‍ഡ് നെയിമിലേക്ക് ജെയിംസ് പതിച്ചുവച്ചു. 2007ലാണ് യുകെയിലേക്ക് മൈക്രോസോഫ്റ്റ് ഇന്ത്യയുടെ എക്സിക്യൂട്ടീവ് ഡയറക്ടറായി ജെയിംസ് പോകുന്നത്. 2009ല് ജോലി രാജിവച്ച് കേരളത്തിലേക്ക് തിരിച്ചുവരുമ്പോള് മനസ്സില് ചക്കമാത്രം. നാട്ടില് പാഴായിപ്പോകുന്ന ലക്ഷക്കണക്കിനു ചക്ക എങ്ങനെ ഫലപ്രദമായി ഉപയോഗിക്കാമെന്ന് ചിന്തിച്ചു. ഇറച്ചി, ഉരുളക്കിഴങ്ങ്, കോളിഫ്ളവര് തുടങ്ങിയവയ്ക്കു സമാനമാണ് ചക്ക. എന്തുകൊണ്ട് ചക്കബര്‍ഗര് ഉണ്ടാക്കിക്കൂടാ എന്ന് ചിന്തിച്ചു. ജാക്ഫ്രൂട്ട് 365 എന്ന ബ്രാന്‍ഡ് അവിടെ ജനിച്ചു.\nപച്ചച്ചക്കയും ചക്കപ്പഴവും ഉണക്കി പായ്ക്കറ്റിലാക്കി. ജാക്ഫ്രൂട്ട് 365 എന്ന പേരില് വിപണിയിലിറക്കി. ചക്കയെ ഫൈവ് സ്റ്റാര് ഹോട്ടലിലും പ്രധാന വിഭവമാക്കാം. അത് തെളിയിക്കാനായി ജെയിംസ് ജോസഫ് പ്രമുഖ ഷെഫുമാരെ തേടിയിറങ്ങി. ചക്കയോട് വിരോധമൊന്നുമല്ല, പക്ഷേ കൈകാര്യം ചെയ്യുന്നതിലുള്ള ബുദ്ധിമുട്ട്, എല്ലായിടത്തും പരക്കുന്ന ഗന്ധം, ഒട്ടിപ്പിടിക്കുന്ന ചക്കപ്പശ... ഇതെല്ലാംകൊണ്ടാണ് ചക്ക ഉപയോഗിക്കാത്തത് എന്ന് ഷെഫുമാര്. തന്റെ കൈയിലിരുന്ന പായ്ക്കറ്റ് ജെയിംസ് പുറത്തെടുത്തു. പിന്നെ അവിടെ നിറഞ്ഞത് നിരവധി വിഭവങ്ങളായിരുന്നു. ബര്‍ഗര്, കാത്തിറോള്, സ്പ്രിങ്റോള് തുടങ്ങിയവ മഫീന്, ചക്കപൈ, പേസ്ട്രി, കേക്ക് തുടങ്ങിയ ചക്കവിഭവങ്ങളായി ജനിച്ചു.\nചക്കപ്പുഴുക്ക് രക്തത്തിലെ പഞ്ചസാരയുടെ അളവ് കാര്യമായി കുറയ്ക്കുമെന്നും ഇന്‍സുലിനന്റെയും മരുന്നിന്റെയും ഡോസ് പാതിയായി കുറയ്ക്കാന് സഹായിക്കുമെന്നുമാണ് ഗവേഷണഫലം. പഴുത്ത ചക്കയില് ഷുഗറിന്റെ അളവ് കൂടുതലാണെങ്കിലും പച്ചച്ചക്കയില് അഞ്ചിലൊന്നുമാത്രമാണ്. പച്ചച്ചക്കയോ അതുകൊണ്ടുണ്ടാക്കുന്ന പുഴുക്കോ കഴിച്ചാലാണ് പഞ്ചസാരയുടെ അളവ് കുറയുന്നതായി കണ്ടെത്തിയത്. ചക്ക വ്യാപകമായി ആഹാരമാക്കുന്ന ശ്രീലങ്കയിലെ മെഡിക്കല് ജേണലിലാണ് ഇതുസംബന്ധിച്ച ഗവേഷണഫലം ആദ്യമായി പുറത്തുവന്നത്.\nപച്ചച്ചക്കയില് പഞ്ചസാരയുടെ അളവ് തീരെ കുറവായതും ശരീരം ആഗിരണംചെയ്യാത്ത ഫൈബര് (നാര്) അടങ്ങിയിട്ടുള്ളതുമാണ് രക്തത്തില് പഞ്ചസാരയുടെ അളവ് കുറയ്ക്കുന്നത്. പക്ഷേ, ചക്കപ്പുഴുക്ക് ചപ്പാത്തിയോ ചോറോ കഴിക്കുന്നതിനു പകരം പ്രധാന ഭക്ഷണമായി തന്നെയാണു കഴിക്കേണ്ടത്. നാരുകള് അടങ്ങിയ ഭക്ഷണമാകയാല് വയര് നിറയും. ശോധന എളുപ്പമാകും. അതോടൊപ്പം ഷുഗറിലും കുറവു വരുന്നു. ഇടിച്ചക്കയ്ക്ക് ഈ ഗുണമില്ല. ചക്കവറ്റല് (ചിപ്സ്) കഴിച്ചാലും പ്രയോജനമില്ല.\nപഴുത്ത ചക്കമാത്രമേ പ്രമേഹരോഗികള്‍ക്ക് വര്‍ജ്യമായിട്ടുള്ളൂവെന്ന് ആയുര്‍വേദ ഡോക്ടര്‍മാരും പറയുന്നു.\nപാലക്കാട് കാഞ്ഞിരപ്പുഴയിലെ കര്‍ഷകന് ജെയിംസ് പി മാത്യുവിന്റെ മകന് ലിനോ ജേക്കബ്ബിന്റെ വിവാഹം സെപ്തംബര് 15നാണ്. നെയ്ചോറും ചിക്കന്‍ബിരിയാണിയും ആരും പ്രതീക്ഷിക്കണ്ട. ഒന്നാന്തരം ചക്കസദ്യയാണ് ഓസ്ട്രേലിയയില് ജോലിക്കാരനായ മകനുവേണ്ടി മാത്യു ഒരുക്കുന്നത്. ചക്കപ്പുഴുക്കും അച്ചാറും തോരനും ഇടിച്ചക്കത്തോരനും ചക്കപ്പഴജ്യൂസും എല്ലാമടങ്ങുന്ന ചക്കസദ്യ. കുടിക്കാന് ചക്കമുള്ളുകൊണ്ടുള്ള വെള്ളവും.\nചക്കയോടുള്ള പ്രിയം ജെയിംസിന് തുടങ്ങുന്നത് 16 വര്‍ഷംമുമ്പാണ്. കുടുംബസ്വത്തായി ലഭിച്ച അഞ്ചേക്കറില് നിറയെ പ്ളാവുകളുണ്ടായിരുന്നു. പറമ്പില് നിറഞ്ഞ് കായ്ച്ചുകിടക്കുന്ന ചക്കകള് ചീഞ്ഞ് ബുദ്ധിമുട്ടായപ്പോഴാണ് ഇത് എങ്ങനെ സംസ്കരിച്ച് ഉപകാരപ്രദമാക്കാമെന്ന് ജെയിംസ് ചിന്തിച്ചത്. അതിനായുള്ള ഗവേഷണം സ്വന്തമായി തുടങ്ങി. ചക്ക ആവിയില് ഉണക്കിയെടുത്ത് സൂക്ഷിക്കാനുള്ള ഡ്രയര് കണ്ടുപിടിച്ചു. നിരവധിപേര് ചക്ക ഉണക്കലിന്റെ സാങ്കേതികവിദ്യ മനസ്സിലാക്കാനായി മാത്യുചേട്ടനെ തേടിയെത്തുന്നു. അതിനിടെ ചക്കകൊണ്ട് എന്തൊക്കെ ഉണ്ടാക്കാന് കഴിയുമെന്ന് പഠിക്കാന് പോയി. വര്‍ഷങ്ങളോളം കൃഷി ഗവേഷകരുടെയും വിദഗ്ധരുടെയും കാലുപിടിച്ച് പറഞ്ഞു, നിങ്ങള് ഈ വഴിയില് ഒന്നു ചിന്തിക്കൂ. പക്ഷേ, ആരും ചെവിക്കൊണ്ടില്ല. ചക്കകൊണ്ട് വൈന് ഉണ്ടാക്കി കഴിഞ്ഞ തവണത്തെ കൃഷിമന്ത്രി അടക്കമുള്ളവരെ കൊണ്ടുവന്നു കാണിച്ചു. ഗുണമുണ്ടായില്ല. നിരവധി സെമിനാറുകളിലും ചര്‍ച്ചകളിലുമെല്ലാം പങ്കെടുത്തു. ചക്കയ്ക്കു പിന്നാലെ നടന്ന് ചക്കയെന്ന വിളിപ്പേരുവരെ കിട്ടി. മാത്യുവിന്റെ ബൈക്കിനുപോലും നാട്ടുകാരിട്ട പേര് ചക്കവണ്ടിയെന്നാണ്. ഇത്രയും കാലം രാപ്പകലില്ലാതെ ചക്കയുടെ ഗുണങ്ങള് പ്രചരിപ്പിക്കാന് സ്വന്തം കൈയില്‍നിന്ന് പണം മുടക്കി പ്രവര്‍ത്തിച്ചിട്ടും നിരാശയാണ് ഫലം. ആര്‍ക്കും ചക്കയോട് വലിയ അടുപ്പമില്ല. ജോലിഭാരംകൊണ്ട് ചക്കയെ അടുക്കളയില്‍നിന്ന് അകറ്റിനിര്‍ത്തുകയാണ് മലയാളികള്. അതേസമയം, ഫലപ്രദമായി ഉപയോഗിച്ചാല് ഇത്രയേറെ ഗുണംചെയ്യുന്ന മറ്റൊരുഫലമില്ലെന്ന് മാത്യുചേട്ടന് പറയുന്നു.\nകര്‍ണാടകത്തില് ചിക്മംഗളൂരുവില് കാപ്പിത്തോട്ടമുണ്ടായിരുന്നു. ചക്കയ്ക്കുവേണ്ടി മുഴുവന് സമയവും നീക്കിവച്ചപ്പോള് അത് വിറ്റു. കേരളത്തില് ചക്കയ്ക്ക് വിലകിട്ടുന്ന കാലംവരുമെന്നുതന്നെ ഉറച്ചുവിശ്വസിക്കുന്നു ഈ മനുഷ്യന്.\nജെയിംസ് പി മാത്യു\nചക്കയ്‌ക്ക‌് തീവില; കിട്ടാനുമില്ല


AMERICA 18-Jul-2019 ബിന്ദു ടിജി\nവാര്‍ത്തയും വിനോദവും കോര്‍ത്തിണക്കി ലോകത്തെമ്പാടു മുള്ള മലയാളികളുടെ മനം കവരുന്ന ഏഷ്യാനെറ്റ്, ഈയാഴ്ച്ചയും പുത്തന് അമേരിക്കന് വിശേഷങ്ങളുമായി ഇന്ത്യ യില് ശനിയാഴ്ച രാവിലെ7മണിക്ക് ( അമേരിക്കയില് ന്യൂ യോര്‍ക്ക് സമയം വെള്ളിയാഴ്ച വൈകീട്ട് 9.30 നുഹോട്ട് സ്റ്റാര് ലും മറ്റെല്ലാ ഐ പി നെറ്റ് വര്‍ക്കിലും ) സംപ്രേഷണം ചെയ്യുന്ന യു എസ് വീക്കിലി റൌണ്ടപ്പ് നിങ്ങളുടെ സ്വീകരണ മുറി യിലെത്തുന്നു .\nസോഷ്യല് മീഡിയാ യില് പുതിയ ചുവടുമായി ഗൂഗിള് ഷൂ ലൈസ് അവതരിപ്പിച്ചു.\nപുതിയ ഹോളിവുഡ് ചിത്രം ജോക്കര് പ്രദര്‍ശനത്തിനെത്തുന്നു.\nഫോമാ മിഡ് അറ്റ്‌ലാന്റിക് റീജിയന്റെ ഈ വര്‍ഷത്തെ യൂത്ത് ഫെസ്റ്റിവല് നുള്ള റെജിസ്‌ട്രേഷന് ആരംഭിച്ചു.\nകേര ള അസോസിയേഷന് ഓഫ് ചിക്കാഗോ യുടെ ആഭിമുഖ്യത്തില് ബാസ്കറ്റ് ബോള് ടൂര്‍ണ്ണമെന്റ് സംഘടിപ്പിച്ചു .\nന്യൂയോര്‍ക്കില് സെന്‍റ് തോമസ് ഇവാഞ്ച ലിക്കല് ചര്‍ച്ച് ഓഫ് ഇന്ത്യ വി ശ്വാസികള്‍ക്കായി സമര്‍പ്പിച്ചു.


തുളസിവനം.കൊട്ടിയൂര്: രക്തത്തിനു വില കൂട്ടരുത്; സര്‍ക്കാരേ...........\nവിലക്കയറ്റംകൊണ്ട് പൊറുതിമുട്ടിയ ജനത്തിന്‍റെ മണ്ടയ്ക്ക് തന്നെ സര്‍ക്കാര് അടുത്ത അടിയും കൊടുക്കുന്നു.അത്യന്തം ഗുരുതരമായ അവസ്ഥയില് മാത്രം ആവശ്യമുള്ള രക്തത്തിനും സര്‍ക്കാര് വിലകുട്ടി.രക്തസംഭരണ കേന്ദ്രങ്ങളിലെ രക്തവില കൂട്ടാന് ആരോഗ്യ വകുപ്പാണ് ഉത്തരവ് ഇറക്കിയിരിക്കുന്നത്. ഒരു രക്ത ബാഗിന് മുന്നൂറു രൂപയില് നിന്ന് എഴുനൂറ് രൂപയാക്കിയാണ് വില ഉയര്‍ത്തിയിരിക്കുന്നത്. സ്റ്റേറ്റ് ബ്ലഡ് ട്രാന്സ്ഫ്യുഷന് കൌണ്‍സില് ആണ് വില ഉയര്‍ത്തി ഉത്തരവ് ഇറക്കിയിരിക്കുന്നത്. സന്നദ്ധ രക്ത ദാതാക്കളില് നിന്നും സൗജന്യമായി സംഭരിക്കുന്ന രക്തമാണ് ഇങ്ങനെ ഉയര്‍ന്ന വിലയ്ക്ക് വില്‍ക്കുന്നത്. നിലവില് കേരളത്തില് വലിയ ഹോസ്പിറ്റലുകളില് അല്ലതെ ഗ്രാമിണ മേഖലകളില് പ്രവര്‍ത്തിക്കുന്ന എല്ലാ ആശുപത്രികളും രക്തത്തിനു ആശ്രയിക്കുന്നത് സര്‍ക്കാര് നിയന്ത്രണത്തിലുള്ള ഇത്തരം ബ്ലഡ് ബാങ്കുകളെ ആണ്.അതുകൊണ്ട് തന്നെ ഈ നീക്കം ഏറ്റവും കൂടുതല ദോഷംചെയ്യുന്നത് സാധാരണജനങ്ങള്‍ക്കാണ്.ഞങ്ങള് പാവങ്ങളുടെ കൂടെയാണെന്നു നാഴികയ്ക്കു നാല്പതുവട്ടം വിളിച്ചു പറയുന്ന സര്‍ക്കാറിന്റെ ആത്മാര്‍ത്ഥത സംശയിക്കേണ്ടിയിരിക്കുന്നു. സര്‍ക്കാര് തന്നെ വിലക്കയറ്റത്തിനു പിന്തുണ നല്‍കുന്നത് ആരോഗ്യ മേഖലയിലെ സ്വകാര്യആശുപത്രികളുടെ ചൂഷണത്തിന് ആക്കം കൂട്ടുന്നു. ഗ്രാമീണ മേഖലയിലെ ബ്ലഡ് ബാങ്കുകളെ ആശ്രയിക്കുന്നവരില് അധികവും പാവപ്പെട്ട രോഗികള് ആണ്.അതുകൊണ്ടുതന്നെ ഈ ഉത്തരവ് ഏറ്റവുമധികം ബാധിക്കുന്നതും പാവങ്ങളെ ആണ്. മറ്റു വസ്തുക്കള്‍ക്ക് വില കൂട്ടുന്നതുപോലെയല്ല രക്തത്തിനു വില കൂട്ടുന്നത്. അതിനു എന്ത് ന്യായികരണം പറഞ്ഞാലും അംഗികരിക്കാന് കഴിയില്ല. അനാവശ്യ ധൂര്‍ത്തി നായി സര്‍ക്കാര് കോടികള് ചിലവാക്കുമ്പോള് ജീവന് രക്ഷിക്കാന് വേണ്ടി മാത്രം ഉപയോഗിക്കുന്ന രക്തത്തിനു വില വര്‍ധിപ്പിച്ചത് നല്ല നടപടി അല്ല.\nകേരളത്തില്; പോലിസിന്റെ കണക്ക് പ്രകാരം കഴിഞ്ഞ വര്‍ഷം മുപ്പാത്തയ്യായിരുത്തിഇരുനൂറ്റിപതിനാറ് വാഹനാപകടങ്ങള് നടന്നു; അതില് നാലായിരത്തിഒരുനൂറ്റിനാല്പ്പത്തിയാറ് പേര് മരിക്കുകയും, നാല്പ്പത്തിയൊന്നായിരത്തിമുന്നൂറ്റിയെഴുപത്തിയോന്‍പത് പേര്‍ക്ക് പരിക്ക് പറ്റുകയുമുണ്ടായി. നമ്മുടെ നാട്ടില് സംഭവിക്കുന്ന റോഡപകടങ്ങളില് മരണം സംഭവിക്കുന്നത് അധികവും ചോര വാര്‍ന്നാണ്. ഇത്തരം അപകടങ്ങളെ തുടര്‍ന്ന് ആശുപത്രിയില് എത്തിക്കപ്പെടുന്നവര്‍ക്ക് ഏറ്റവും അത്യാവശ്യമാണ് രക്തം.എന്ത് വില കൊടുത്തും ഇത്തരം സാഹചര്യങ്ങളില് രക്തം വാങ്ങല് ആള്‍ക്കാര് നിര്‍ബന്ധിതര് ആകുന്നു. ഇതൊക്കെ സര്‍ക്കാരിനും അറിയാം എന്നിട്ടാണ് ഈ കൊലച്ചതി...... തകര്‍ക്കപ്പെട്ട പാര്‍ട്ടി ഓഫിസുകള്‍ക്കു നഷ്ടം കൊടുക്കാന് തീരുമാനിക്കുന്ന സര്‍ക്കാര് ദയവുചെയ്ത് രക്തത്തിനെങ്കിലും വില കൂട്ടരുത്. ഇതൊരു അപേക്ഷയാണ്. റോഡപകടങ്ങളില് രക്തം വാര്‍ന്നു പിടഞ്ഞു മരിക്കുന്നവരില് പാര്‍ട്ടി വിത്യസമൊന്നും ഇല്ല. അതുകൊണ്ട് ജനത്തിന് ഉപകാരപ്രദമായ ഇത്തരം കാര്യങ്ങളില് ആയിരിക്കണം. സര്‍ക്കാരിന്റെ അടിയന്തര ശ്രദ്ധ പതിയേണ്ടത്...............\nപിന്മൊഴി:പാവപ്പെട്ടവന്‍കഴിക്കുന്ന റേഷനരിയില് ചത്ത എലി. നമ്മളെ ഭരിക്കാന് നമ്മള് നമ്മുടെ MLA മാര്‍ക്ക് കൊടുക്കുന്ന മാസശമ്പളം 40250 രൂപ.


എന്താണ് പ്രമേഹം :അറിഞ്ഞിരിക്കാം\nഇന്നത്ത സമൂഹത്തെ കാര്‍ന്നു തിന്നുകൊണ്ടിരിക്കുന്ന ഒരു പ്രധാന ജീവിതശൈലി രോഗമാണു ഡയബറ്റിസ്. ഓരോ വ്യക്തിയുടെയും അലക്ഷ്യമായ ജീവിത ശൈലിയും ഭക്ഷണക്രമവും അതിന്റെ ഭീകരത കൂട്ടുന്നു. ഒരിക്കല് നിര്‍ണയിച്ചു കഴിഞ്ഞാല് പിന്നെ ജീവിതാവസാനം വരെ മരുന്നു കഴിക്കേണ്ട അസുഖം. ഇപ്പോഴും ഒരു മാതിരിപ്പെട്ടവരുടെയെല്ലാം മനസില് പ്രമേഹത്തെകുറിച്ചുളള ധാരണ ചികിത്സിച്ചു പൂര്‍ണമായും മാറ്റാന് കഴിയാത്ത അസുഖമെന്നു തന്നെയാണ്. പക്ഷേ പ്രമേഹവും ചികിത്സിച്ചു മാറ്റാന് കഴിയുമെന്നതാണ് സത്യം. മെറ്റാബോളിക് ശസ്ത്രക്രിയയിലൂടെ പ്രമേഹം പൂര്‍ണമായും നിയന്ത്രണ വിധേയമാക്കാം. കുട്ടികളെന്നോ മുതിര്‍ന്നവരോ എന്നില്ലാതെ ആര്‍ക്കു വേണമെങ്കിലും പ്രമേഹം ബാധിക്കാം. എന്നാല് ദിവസേനയുള്ള ഭക്ഷണനിയന്ത്രണവും വ്യായാമവുമുണ്ടെങ്കില് പ്രമേഹത്തെ നിയന്ത്രിക്കാവുന്നതേയുള്ളു.\nഓരോ ഭക്ഷണപദാര്‍ഥത്തിനും രക്തത്തിലെ ഗ്ലൂക്കോസിന്റെ അളവു ഉയര്‍ത്താനുള്ള ശേഷിയെയാണു ഗ്ലൈസീമിക് ഇന്‍ഡക്‌സ് അഥവാ ജിഐ എന്നു പറയുന്നത്. ജിഐ കുറഞ്ഞ പദാര്‍ഥങ്ങള് രക്തത്തിലെ ഗ്ലൂക്കോസ് കുറച്ചു മാത്രമേ വര്‍ധിപ്പിക്കൂ. റവ, മൈദ പോലുള്ള സംസ്‌കരിച്ച ധാന്യങ്ങളില് ജിഐ കൂടുമെന്നതിനാല് കുറച്ചു മാത്രം ഉപയോഗിക്കുക. ചോറാണ് അന്നജത്തിന്റെ പ്രധാന ഉറവിടം. ചോറ് പൂര്‍ണമായും ഉപേക്ഷിക്കാന് സാധിക്കാത്തവര് അളവു കുറച്ചാല് മതി. വെള്ളച്ചോറിനെക്കാള് തവിട് നീക്കാത്ത കുത്തരിയാണ് ഉത്തമം.\nനാരുകളടങ്ങിയ ഭക്ഷണങ്ങള് രക്തത്തിലെ ഗ്ലൂക്കോസ് കുറയ്ക്കാന് സഹായിക്കും. തവിടു നീക്കാത്ത ധാന്യങ്ങള്, ഓട്‌സ്, നുറുക്ക് ഗോതമ്പ്, ഗോതമ്പ് പൊടി, കൂവരവ്, വാഴപ്പിണ്ടി, വാഴക്കൂമ്പ്, ഇലക്കറികള്, സാലഡ് എന്നിവയില് നാരുകള് ധാരാളം അടങ്ങിയിരിക്കുന്നു. ഒരു കപ്പ് ഗോതമ്പ് പൊടി, ഒരുകപ്പ് കൂവരക് പൊടി ഇങ്ങനെ മിക്‌സ് ചെയ്ത് ഉപയോഗിച്ചാല് നാരിന്റെ അളവു കൂട്ടാം.\nഡയബറ്റിസ് ഉള്ളവര് രാത്രിയില് കഞ്ഞി (അരി, ഗോതമ്പ്) ഉപയോഗിക്കാതിരിക്കുന്നതാണ് ഉത്തമം. കാരണം, കഞ്ഞിക്കു ഗ്ലൈസീമിക് ഇന്‍ഡക്‌സ് കൂടുതലാണ്. കൂടാതെ ഇതിന്റെ ദഹനവും വേഗത്തിലാണു സംഭവിക്കുന്നത്. ചപ്പാത്തി എത്ര വേണമെങ്കിലും കഴിക്കാമെന്ന ധാരണ തെറ്റാണ്. കാരണം ഒരു കപ്പ് ചോറിനും രണ്ടു ചപ്പാത്തിക്കും ഒരേ ഊര്‍ജമാണു ലഭിക്കുന്നത്. പൊറോട്ട, മൈദ, ആട്ട മാവ് എന്നിവയില് നാരിന്റെ അംശം കുറവായതിനാല് ഉപയോഗിക്കാതിരിക്കുന്നതാണ് ഉത്തമം.\nഅമിതമായ മാംസാഹാരം ശരീരത്തിലെ കൊഴുപ്പിന്റെ അളവു കൂട്ടാം. ബീഫ്, മട്ടണ്, പോര്‍ക്ക്, മുട്ടയുടെ മഞ്ഞ, എണ്ണയില് വറുത്ത വിഭവങ്ങള് എന്നിവയുടെ ഉപയോഗം ഒഴിവാക്കുക. ചെറിയ മത്സ്യങ്ങള്, പാടനീക്കിയ പാല്, മുട്ടയുടെ വെള്ള, തൊലി നീക്കിയ കോഴിയിറച്ചി എന്നിവയാണു പ്രമേഹ രോഗികള്‍ക്കു നല്ലത്. പഴങ്ങള് മധുരമുള്ളവയാണെങ്കിലും പ്രമേഹമുള്ളവര് അതു പൂര്‍ണമായും ഒഴിവാക്കേണ്ട ആവശ്യമില്ല. മധുരം കുറഞ്ഞ പഴങ്ങളായ ആപ്പിള്, ഓറഞ്ച്, പേരയ്ക്ക, പപ്പായ (അധികം പഴുക്കാത്തത്), പാളയന്‍കോടന് പഴം എന്നിവയില് ഏതെങ്കിലും ഒരെണ്ണം ദിവസവും ഉപയോഗിക്കാവുന്നതാണ്. പ്രധാന ഭക്ഷണത്തോടൊപ്പമോ അതിനു ശേഷമോ പഴങ്ങള് കഴിക്കാതിരിക്കുക. കാരണം ശരീരത്തില് പഞ്ചസാരയുടെ അളവ് പെട്ടെന്നു വര്‍ധിക്കും. പഴങ്ങള് ജ്യൂസാക്കുന്നതിനെക്കാള് അതു മുഴുവനായി കഴിക്കുന്നതാണു നല്ലത്. അപ്പോള് നാരിന്റെ അംശം നഷ്ടപ്പെടില്ല.\nപ്രോട്ടീന് ശരീരത്തിന്റെ വളര്‍ച്ചയ്ക്കു വളരെ പ്രധാനപ്പെട്ടതാണ്. ദിവസവുമുള്ള ഭക്ഷണക്രമത്തില് പയര്, കടല, സോയാബീന്‍സ്, മുതിര, വന്‍പയര്, ഇവയില് ഏതെങ്കിലും ഒരെണ്ണം ഉള്‍പ്പെടുത്തുക. വായുവിന്റെ പ്രശ്‌നമുള്ളവര് പയറുവര്‍ഗങ്ങള് മുളപ്പിച്ച് ഉപയോഗിക്കുന്നതാണ് ഉത്തമം. നിത്യേനയുള്ള ഉപയോഗത്തിനായി പലതരം സസ്യഎണ്ണകള് ഉപയോഗിക്കാവുന്നതാണ്. (ഒലിവ് എണ്ണ, തവിട് എണ്ണ, സൂര്യകാന്തി എണ്ണ). അപകടകരമായ പൂരിത കൊഴുപ്പടങ്ങിയിരിക്കുന്ന വെണ്ണ, ഡാള്‍ഡ, പാം ഓയില് എന്നിവ കഴിവതും ഒഴിവാക്കുക, കപ്പലണ്ടി, ബദാം, കശുവണ്ടി, ബദാം, പിസ്ത എന്നിവയില് ഏറ്റവും നല്ലത് ബദാമാണ്. കാരണം ഇതില് അപൂരിത കൊഴുപ്പിന്റെ അളവു കൂടുതലാണ്. കൂടാതെ നാരുകളും ഉണ്ട്.\nപ്രമേഹമുള്ളവരില് കണ്ടുവരുന്ന ഒരു അവസ്ഥയാണു ഹൈപ്പോഗ്ലൈസീമിയ (ഷുഗര് നില നോര്‍മലില് നിന്നും താഴേക്കു പോകുന്ന അവസ്ഥ). മരുന്നു കഴിക്കുന്നവരില് തെറ്റായ ആഹാര രീതികൊണ്ട് ഇതു സംഭവിക്കാ.ം അതിനാല് ഒരു പ്രമേഹ രോഗിയും വിശന്നിരിക്കരുത്. മൂന്നുതവണ ആഹാരം കഴിക്കുന്നതിനെക്കാള് ഇടവിട്ടു ചെറിയ അളവിലുള്ള ഭക്ഷണരീതിയാണു നല്ലത്. ഇതു ശരീരത്തില് പെട്ടെന്നു ഗ്ലൂക്കോസിന്റെ നില ഉയര്‍ത്താന് നോക്കും.\nനാം ഭക്ഷണത്തോടൊപ്പം പ്രാധാന്യം നല്‍കേണ്ട മറ്റൊന്നാണു വ്യായാമം. ദിവസവും 3045 മിനിറ്റ് വ്യായാമം ചെയ്യുക. വ്യായാമം വഴി ഇന്‍സുലിന് പ്രവര്‍ത്തനം മെച്ചപ്പെടുകയും പേശികള് ഗ്ലൂക്കോസ് ഉപയോഗിക്കുക വഴി പ്രമേഹം നിയന്ത്രിതമാക്കുകയും ചെയ്യും. കൂടാതെ അമിതവണ്ണം കുറയ്ക്കാനും വ്യായാമം ഉപകരിക്കും.


ഓംകാരേശ്വര ക്ഷേത്രം - Coorg | ഓംകാരേശ്വര ക്ഷേത്രം Photos, Sightseeing -NativePlanet Malayalam\nഹോം » സ്ഥലങ്ങൾ » കൂര്‍ഗ് » ആകര്‍ഷണങ്ങള് » ഓംകാരേശ്വര ക്ഷേത്രം\nഓംകാരേശ്വര ക്ഷേത്രം, കൂര്‍ഗ്\nമടിക്കേരി ടൗണിന്റെ ഹൃദയഭാഗത്തായിട്ടാണ് ഈ ക്ഷേത്രമുള്ളത്. 1820ല് ലിംഗരാജേന്ദ്ര രാജാവാണ് ഈ ക്ഷേത്രം പണികഴിപ്പിച്ചത്. ശിവനാണ് ഇവിടത്തെ പ്രതിഷ്ഠ. ഇസ്ലാം ഗോഥിക് ശൈലിയില് നിര്‍മ്മിച്ചിരിക്കുന്ന ക്ഷേത്രം നയനമനോഹരമാണ്. ഹൈദര് അലി, ടിപ്പു സുല്‍ത്താന് എന്നിവരുടെ കാലത്താണ് ഇവിടെ ഇസ്ലാം സംസ്‌കാരത്തിന്റെ പ്രതിഫലനമുണ്ടായത്.\nക്ഷേത്രത്തിന് ഒരു പ്രധാന താഴികക്കുടവും ചുറ്റുമായി നാല് ഗോപുരങ്ങളുമുണ്ട്, ഇവയ്ക്ക് മുകളിലും ചെറി താഴികക്കുടങ്ങളുണ്ട്. ഒരു ദര്‍ഗയേയോ മുസ്ലീം പള്ളിയേയോ ഒക്കെ ഓര്‍മ്മിപ്പിക്കുന്നതാണ് ഈ താഴികക്കുടവും ഗോപുരങ്ങളും. ക്ഷേത്രത്തിന്റെ കവാടത്തിലാണ് ശിവലിംഗമുള്ളത്. ക്ഷേത്രത്തിനകത്ത് ഒരു കുളവുമുണ്ട്. ഇതിന് നടുക്കായി ഒരു മണ്ഡപവും അതിലേയ്ക്ക് പോകാനൊരു വഴിയുമുണ്ട്.കാശിയില് നിന്നാണ് ശിവലിംഗം ഇവിടെയെത്തിച്ചതെന്നാണ് വിശ്വസിക്കപ്പെടുന്നത്.\nഇതിന് പിന്നിലൊരു കഥയുണ്ട്. ഈ രാജാവ് തന്റെ രാഷ്ട്രീയനേട്ടത്തിനായി ഒരു ബ്രാഹ്മണനെ വധിച്ചുവത്രേ. പിന്നീട് ഈ ബ്രഹ്മാവിന്റെ ആത്മാവ് ബ്രഹ്മരക്ഷസ്സായി മാറി, രക്ഷസ്സിന്റെ ശാപമേല്‍ക്കാതിരിക്കാന് എന്തും ചെയ്യാമെന്ന് പറഞ്ഞ രാജാവിനോട് രക്ഷസ് ഒരു ക്ഷേത്രം നിര്‍മ്മിക്കാന് ആവശ്യപ്പെടുകയായിരുന്നുവത്രേ. അപ്രകാരം പണിതതാണ് ക്ഷേത്രമെന്നാണ് വിശ്വാസം. മുസ്ലീം വാസ്തുവിദ്യാശൈലിയുടെ സ്പര്‍ശമുള്ള അപൂര്‍വ്വം ക്ഷേത്രങ്ങളില് ഒന്നാണ് ഓംകാരേശ്വര ക്ഷേത്രം.\nരാജാസ് സീറ്റ് 16


താൾ:Kulastreeyum Chanthapennum Undayathengane.djvu/235 - വിക്കിഗ്രന്ഥശാല\nതാൾ:Kulastreeyum Chanthapennum Undayathengane.djvu/235\nഅവരുടെ കയ്യിൽ ഇല്ലായിരുന്നെങ്കിലും. ആദിവാസികളുടെ ഭൂമിമുഴുവൻ നാട്ടുകാർ കൈക്കലാക്കാൻതുടങ്ങിയ കാലമായിരുന്നു. പാറ്റാമുരത്തിയുടെ വയലും കരഭൂമിയും ഒരു നാട്ടുകാരൻ കൈവശപ്പെടുത്തി, അതിനു വ്യാജരേഖയുമുണ്ടാക്കി. അവർ എല്ലാ രാഷ്ട്രീയക്കാരെയും സമീപിച്ചു. അന്നത്തെ പഞ്ചായത്ത് പ്രസിഡന്റിനോടു പരാതി പറഞ്ഞു. ഒരു ഫലവുമുണ്ടായില്ല. നാട്ടുകാരൻ അവരുടെ കുടിലിനു തീയിട്ടു. ഭൂമി അവരുടേതാണെന്നു തെളിവായിയുണ്ടായിരുന്ന ഒരേയൊരു പുഞ്ചച്ചീട്ട് കത്തിയെരിഞ്ഞുപോയി. ഇയാൾ മറ്റുപലവിധത്തിലും പണിയരെ ദ്രോഹിച്ചു. പലരും ഒഴിഞ്ഞുപോയി. ഒടുവിൽ അയാൾ പണിയരെ അവരുടെ ഭൂമിയിൽ ശവദാഹം നടത്തുന്നതിൽനിന്ന് തടഞ്ഞപ്പോൾ പാറ്റാമുരത്തി തുറന്നസമരത്തിനുതന്നെ തയ്യാറായി. പഞ്ചായത്തു പ്രസിഡന്റ് മദ്ധ്യസ്ഥ്യം പറയാൻവന്നു. ഭൂമിയുടെ പകുതി തിരിച്ചുകൊടുക്കാമെന്ന് നാട്ടുകാരൻ സമ്മതിച്ചു. ഒരിഞ്ചുഭൂമിപോലും കൊടുക്കില്ലെന്ന നിലപാടിൽ പാറ്റാമുരത്തി ഉറച്ചുനിന്നു. അവരുടെ സമുദായസംഘടനയും പല രാഷ്ട്രീയകക്ഷികളും ഈ പ്രശ്നത്തിൽ ഇടപെട്ടു. തന്റെ നിലപാടിൽ അൽപ്പംകൂടി അയവുവരുത്തണമെന്ന് അവരെല്ലാം പറഞ്ഞു. വളരെക്കാലം ഈ തർക്കം നീണ്ടുപോയി.\nരാഷ്ട്രീയക്കാരുടെ നിശബ്ദസഹായത്തോടെ നാട്ടുകാരൻ പഞ്ചായത്ത് പണിയർക്കനുവദിച്ച കിണർ കുത്തുന്നതു തടഞ്ഞു. 1995ൽ പാറ്റാമുരത്തി ഒരുപടികൂടി കടന്നു പ്രവർത്തിക്കാൻ തീരുമാനിച്ചു. മുഴുവൻ ഭൂമിയും വീണ്ടെടുത്ത് കൃഷിതുടങ്ങി. വൻ രാഷ്ട്രീയപിൻബലമുണ്ടായിരുന്ന നാട്ടുകാരൻ കോടതിയിൽപ്പോയി; പാറ്റാമുരത്തിയും മറ്റ് അഞ്ചു പണിയരും അറസ്റ്റുചെയ്യപ്പെട്ടു. പക്ഷേ, കോടതി അവരെ വെറുതേവിട്ടു. പോലീസിന്റെ സഹായത്തോടെ നാട്ടുകാരൻ അവരെ കുടിയൊഴിപ്പിക്കാൻ ശ്രമിച്ചു; ആ കുടുംബംമുഴുവൻ പോലീസിന്റെ മുന്നിൽ നിരന്നുനിന്ന് 'വെടിവയ്ക്കിൻ, ധൈര്യമുണ്ടെങ്കിൽ!' എന്ന് വിളിച്ചുപറഞ്ഞു. പോലീസ് മടങ്ങിപ്പോയി. അതിനുശേഷം ഒരു പ്രബലരാഷ്ട്രീയകക്ഷിയുടെ യുവജനസംഘടനയെ കൂട്ടുപിടിച്ചുകൊണ്ടായിരുന്നു നാട്ടുകാരന്റെ നീക്കം - ഈ സംഘടനക്കാർ കുടി ആക്രമിച്ച് വീട്ടിലുണ്ടായിരുന്നവരെ മുഴുവൻ പൊതിരെ തല്ലി. പാറ്റാമുരത്തി വെറുതെയിരുന്നില്ല; അവർ പോലീസിൽ പരാതികൊടുത്തു. പതിനെട്ടുപേർക്കെതിരെ ജാമ്യമില്ലാവാറണ്ട് പുറപ്പെടുവിക്കപ്പെട്ടു. ഇതോടെ രാഷ്ട്രീയക്കാർക്കു മടുത്തു. പാറ്റാമുരത്തിയും കൂട്ടരും ഭൂമിമുഴുവൻ വീണ്ടെടുത്ത് കൃഷിചെയ്യാൻ തുടങ്ങി. ഒടുവിലത്തെ പ്രയോഗമെന്നനിലയ്ക്ക് നാട്ടുകാരൻ വിലകുറഞ്ഞ മദ്യംകൊണ്ടുവന്ന് പണിയയുവാക്കളെ പാട്ടിലാക്കാൻനോക്കി - അതും അത്ര വിലപ്പോയില്ല. ആ പണിയക്കുടിയുടെ നേതാവായി പാറ്റാമുരത്തി ഉയർന്നുകഴിഞ്ഞിരുന്നു. ഇന്നും ആ ഭൂമിയുടെ പട്ടയം അവർക്കു കിട്ടിയിട്ടില്ല. എങ്കിലും വയനാട്ടിലെ പണിയസ്ത്രീകളുടെ വീരനായികയാണ് 80-ാം വയസ്സിൽ, ദീർഘമായ സമരത്തിനൊടുവിൽ, മരിച്ചുപോയ അവർ.\nപാറ്റാമുരത്തിയുടെ കഥ ഭൂതകാലത്തിലായിരുന്നുവെന്ന് പറയാൻ കഴിയില്ല - പല ദശകങ്ങൾ നീണ്ട സമരമായിരുന്നു അവരുടേതെങ്കിലും. ആദിവാസിസ്ത്രീകളുടെ പല തലമുറകൾ നടത്തിവന്ന നിരന്തരമായ സമരത്തിന്റെ ഒടുവിലത്തെ കണ്ണികളിലൊന്നായി ഇതിനെ കാണാം. ആ സമരങ്ങൾ എല്ലാം ഇത്ര ശുഭമായി കലാശിച്ചവയല്ല. സമീപകാലത്ത് നടന്ന ആദിവാസി-ദളിത് സമരങ്ങളിൽ സ്ത്രീകൾ ഈവിധത്തിലുള്ള കേന്ദ്രസ്ഥാനം വഹിച്ചിട്ടുണ്ട്. സി.കെ. ജാനുവിനെപ്പോലെ മറ്റേതൊരു സ്ത്രീയുണ്ട് കേരളരാഷ്ട്രീയത്തിൽ? എന്നാൽ ഈ പ്രതിരോധം, വാസ്തവത്തിൽ, പല തലമുറ പിന്നിലേക്കു നീണ്ടുകിടക്കുന്ന ഒന്നാണ്. അതിനെക്കുറിച്ചുള്ള ചില സൂചനകളേ നമുക്കിന്നുള്ളൂ. 1999ൽ കോട്ടയത്തെ കുറിച്ചിയിൽ ദളിതർ നടത്തിയ '11 കെ.വി.ലൈൻവിരുദ്ധസമരം', വികസനത്തിന്റെ പുറമ്പോക്കിൽപ്പോലും ദളിതർക്കിടമില്ലെന്ന സർക്കാർ സമീപനത്തിനെതിരെ നടന്ന വലിയൊരു പൊട്ടിത്തെറിയായിരുന്നു. പല രാഷ്ട്രീയവിശ്വാസക്കാരായ സ്ത്രീകൾ ഒരുമിച്ചുചേർന്നു നടത്തിയ സമരമാണിത്. ആദിവാസി-ദളിത് സ്ത്രീകളെ സംബന്ധിച്ചിടത്തോളം ദൈനംദിന സുരക്ഷിതത്വത്തിനുവേണ്ടി നിരന്തരം സമരംചെയ്യേണ്ട അവസ്ഥയാണ് - ഇതും അടുത്തകാലത്തുമാത്രം ഉണ്ടായ വിപത്തല്ല. 1970കളുടെ ഒടുക്കം ഭൂമിക്കുവേണ്ടി ദളിതർ കേരളഹരിജൻ ഫെഡറേഷന്റെ നേതൃത്വത്തിൽ നടത്തിയ സമരങ്ങളിൽ ശക്തരായ സ്ത്രീകൾ പലരുമുണ്ടായിരുന്നു. ഇവരെക്കുറിച്ചും നമുക്ക് വളരെയധികമൊന്നും അറിയില്ല. ഇന്ന് തിരുവനന്തപുരത്തെ തെരുവീഥികളിൽ നടക്കുന്ന സമരങ്ങളിൽ സ്ത്രീകളുടെ ശക്തമായ സാന്നിദ്ധ്യമുള്ളത് മത്സ്യത്തൊഴിലാളി സമരങ്ങളിലാണ്. 1980കളിൽ ശക്തിപ്രാപിച്ച, എന്നാൽ അതിനുമുമ്പുതന്നെ വേരുകളുള്ള, ഈ സമരപാരമ്പര്യത്തിന്റെ ചരിത്രവും വീണ്ടെടുക്കേണ്ടിയിരിക്കുന്നു.\nകേരളത്തിലെ സ്ത്രീകളുടെ സമരാനുഭവങ്ങളുടെ ചരിത്രത്തിൽനിന്ന് നാമെന്താണ് പഠിക്കുന്നത്? ഒന്നാമത്, ഇന്നു നാം ദൈനംദിനജീവിതത്തിൽ അനുഭവിക്കുന്ന ചില്ലറ സ്വാതന്ത്ര്യങ്ങൾപോലും മുൻതലമുറക്കാരുടെ നേരിട്ടും അല്ലാതെയുമുള്ള\n"https://ml.wikisource.org/w/index.php?title=താൾ:Kulastreeyum_Chanthapennum_Undayathengane.djvu/235&oldid=162878" എന്ന താളിൽനിന്ന് ശേഖരിച്ചത്


കോഴിക്കോട്: കോഴിക്കോട് എയര്‍പോര്‍ട്ട് വികസനത്തിന് ഭൂമി ഏറ്റെടുത്ത് എയര്‍പോര്‍ട്ട് അതോറിറ്റിക്ക് കൈമാറാന് ധാരണയായതായി പൊതുമരാമത്ത് വകുപ്പ് മന്ത്രി പി.എ മുഹമ്മദ് റിയാസ് പറഞ്ഞു. എയര്‍പോര്‍ട്ട് വികസനവുമായി ബന്ധപ്പെട്ട് ചേര്‍ന്ന ജനപ്രതിനിധികളുടെ യോഗത്തിലാണ് ഇക്കാര്യത്തില് ധാരണയായത്. കോഴിക്കോട് എയര്‍പോര്‍ട്ടിന് രണ്ടാമാതൊരു ടെര്‍മിനല് നിര്‍മിക്കാന് സ്ഥലം കണ്ടെത്താനുള്ള എയര്‍പോര്‍ട്ട് അതോറിറ്റിയുടെ ആവശ്യം യോഗം തള്ളിക്കളയുകയും പകരം നിലവിലുള്ള റണ്‍വേയുടെ വികസനമാണ് പ്രായോഗികമെന്ന് വിലയിരുത്തുകയും ചെയ്തതായി കായിക വകുപ്പ് മന്ത്രി വി. അബ്ദുറഹിമാന് പറഞ്ഞു.\n248.75 ഏക്കര് ഭൂമിയാണ് സര്‍ക്കാര് ഇതിനായി ഏറ്റെടുക്കുക. 96.5 ഏക്കര് ഭൂമി റണ്‍വേക്കും 137 ഏക്കര് ഭൂമി ടെര്‍മിനലിനും 15.25 ഏക്കര് ഭൂമി കാര് പാര്‍ക്കിങിനുമായാണ് ആവശ്യമുള്ളത്. ഇത് സര്‍ക്കാര് ഏറ്റെടുക്കും. പൊതുജനങ്ങളെ ബുദ്ധിമുട്ടിക്കാത്ത രീതിയില് മതിയായ നഷ്ടപരിഹാരം നല്‍കി കൊണ്ട് മാത്രമേ ഭൂമി ഏറ്റെടുക്കുകയുള്ളൂ. മന്ത്രിമാരും ജനപ്രതിനിധികളും ഒരേ മനസ്സോടെ ഇക്കാര്യത്തില് മുന്നോട്ടു നീങ്ങാന് തീരുമാനിച്ചു.\nവലിയ വിമാനങ്ങള് സര്‍വീസ് നടത്താനുള്ള നടപടികള് പുനരാരംഭിക്കാന് കേന്ദ്ര വ്യോമയാന മന്ത്രിയുമായി ചര്‍ച്ച നടത്തും. കരിപ്പൂരില് വിമാന അപകടം ഉണ്ടായത് റണ്‍വേയുടെ അപര്യാപ്തത കൊണ്ടല്ല എന്ന് വ്യക്തമായ സ്ഥിതിക്ക് വലിയ വിമാനങ്ങള് ഇറങ്ങാന് നിലവില് തടസമില്ല. കാര്‍ഗോ സര്‍വീസ് പുനരാരംഭിക്കണം. അതുവഴി മാത്രമേ കയറ്റുമതി മെച്ചപ്പെടുകയുള്ളൂ.\nകാലിക്കറ്റ് എയര്‍പോര്‍ട്ട് ഓഫീസില് ചേര്‍ന്ന യോഗത്തില് എം.പിമാരായ ഇ.ടി മുഹമ്മദ് ബഷീര്, എം.കെ രാഘവന്, എം.പി അബ്ദുസമദ് സമദാനി, എം.എല്.എമാരായ ടി.വി ഇബ്രാഹീം, പി.അബ്ദുള് ഹമീദ്, ജില്ലാകലക്ടര് വി.ആര് പ്രേം കുമാര്, കാലിക്കറ്റ് എയര്‍പോര്‍ട്ട് ഡയറക്ടര് ആര്. മഹാലിംഗം, സബ്കലക്ടര് ശ്രീധന്യസുരേഷ് എന്നിവര് പങ്കെടുത്തു.\nഐപിഎല്ലില് തിളങ്ങിയാല് മാത്രം ഇനി ഇന്ത്യന് ടീമിലെത്താനാവില്ല, ദ്രാവിഡ്\nപോപ്പുല‍ർ ഫ്രണ്ട് നേതാക്കളുടെ വീടുകളിൽ ഇ.ഡി റെയ്ഡ്\nപ്രഭാതനടത്തത്തിനിെട അഭിഭാഷകൻ കുഴഞ്ഞുവീണ് മരിച്ചു\nഎ ടി എം പാൻ കാർഡുമായി ബന്ധിപ്പിക്കണമെന്ന എസ് എം എസ്;…


ഐ.എസ്, ലൗജിഹാദ്: മുസ്‌ലിം യുവാക്കള്‍ക്കെതിരെ വ്യാജ പരാതി സ്ഥിരമാക്കിയ അഭിഭാഷകന് ശിക്ഷ – Chandrika Daily\nBy Web Desk Tuesday November 1, 2016 11:46 am\nഐ.എസ്, ലൗജിഹാദ്: മുസ്‌ലിം യുവാക്കള്‍ക്കെതിരെ വ്യാജ പരാതി സ്ഥിരമാക്കിയ അഭിഭാഷകന് ശിക്ഷ\nകൊച്ചി: മുസ്ലിം യുവാക്കള്‍ക്കെതിരെ ഐ.എസ് ബന്ധവും ലൗജിഹാദും ആരോപിച്ച് സ്ഥിരമായി വ്യാജ പരാതി നല്‍കിയ അഭിഭാഷകനെ ഹൈക്കോടതി ശിക്ഷിച്ചു. ഹൈക്കോടതി അഭിഭാഷകനായ സി.കെ മോഹനനെയാണ് കോടതി ശിക്ഷിച്ചത്. ജസ്റ്റിസ്…\nകൊച്ചി: മുസ്ലിം യുവാക്കള്‍ക്കെതിരെ ഐ.എസ് ബന്ധവും ലൗജിഹാദും ആരോപിച്ച് സ്ഥിരമായി വ്യാജ പരാതി നല്‍കിയ അഭിഭാഷകനെ ഹൈക്കോടതി ശിക്ഷിച്ചു. ഹൈക്കോടതി അഭിഭാഷകനായ സി.കെ മോഹനനെയാണ് കോടതി ശിക്ഷിച്ചത്. ജസ്റ്റിസ് പി.എന് രവീന്ദ്രന് അദ്ധ്യക്ഷനായ ബെഞ്ചിന്റേതാണ് വിധി. മൂന്നു മാസം തടവും 1000 രൂപ പിഴയുമാണ് ശിക്ഷ. ഒരു മാസത്തിനകം ശിക്ഷ നടപ്പാക്കണമെന്ന് കോടതി നിര്‍ദേശിച്ചു. ശേഷം കോടതി ഇയാള്‍ക്ക് ജാമ്യം അനുവദിച്ചു.ഹേബിയസ് കോര്‍പസ് കേസുകളില് കാണാതായ യുവതികളുടെ\nരക്ഷിതാക്കള്‍ക്ക് വേണ്ടി സ്ഥിരമായി ഹാജരാകുന്നത് സി.കെ മോഹനനായിരുന്നു. ഇത്തരം ഹര്‍ജികള് പരിഗണിക്കുമ്പോള് എതിര്‍കക്ഷിക്കെതിരെ ഐഎസ് ബന്ധവും ലൗ ജിഹാദും ഇയാള് പതിവായി ആരോപിക്കാറുണ്ട്. എന്നാല് കഴിഞ്ഞ ദിവസം സമാനമായ കേസില് ഇയാളുടെ വാദം അംഗീകരിക്കാന് വിസമ്മതിച്ച ഹൈക്കോടതി ഇത്തരത്തില് വസ്തുതാവിരുദ്ധമായ പരാതികള് നല്‍കുന്നത് അവസാനിപ്പിക്കാന് അഭിഭാഷകനോട് ആവശ്യപ്പെടുകയും ചെയ്തു. എന്നാല് കോടതിയുടെ നിര്‍ദേശം അംഗീകരിക്കാന് തയ്യാറാകാത്ത ഇയാള് ജഡ്ജിമാരോട് കയര്‍ത്ത് സംസാരിക്കുകയായിരുന്നു. ഇതേ തുടര്‍ന്നാണ് അഭിഭാഷകനെതിരെ ഹൈക്കോടതി കോടതിയലക്ഷ്യ നടപടി സ്വീകരിച്ചത്.


വന് ആനുകൂല്യങ്ങളുമായി ജിയോ പോസ്റ്റ് പെയ്ഡ് പ്ലസ് പ്ലാനുകള് | JioPostpaid Plus launched Plans start at Rs 399 free OTT subscriptions and more\nMumbai, First Published 22, Sep 2020, 6:01 PM\n. ഈ പ്ലാനുകള് എടുക്കുന്നുവര്‍ക്കെല്ലാം നെറ്റ്ഫ്ലിക്സ്, ആമസോണ് പ്രൈംവീഡിയോ, ഡിസ്നി പ്ലസ് ഹോട്ട് സ്റ്റാര് എന്നിവയുടെ ഫ്രീ സബ്സ്ക്രിപ്ഷന് അടക്കമുള്ള ആനുകൂല്യങ്ങള് ലഭിക്കും.\nമുംബൈ: അഞ്ച് പുതിയ ജിയോ പോസ്റ്റ് പെയ്ഡ് പ്ലസ് പ്ലാനുകള് റിലയന്‍സ് ജിയോ അവതരിപ്പിച്ചു. 399 രൂപ മുതല് 1499 രൂപവരെ മൂല്യമുള്ള പ്ലാനുകളാണ് ജിയോ പ്രഖ്യാപിച്ചിരിക്കുന്നത്. ഈ പ്ലാനുകള് എടുക്കുന്നുവര്‍ക്കെല്ലാം നെറ്റ്ഫ്ലിക്സ്, ആമസോണ് പ്രൈംവീഡിയോ, ഡിസ്നി പ്ലസ് ഹോട്ട് സ്റ്റാര് എന്നിവയുടെ ഫ്രീ സബ്സ്ക്രിപ്ഷന് അടക്കമുള്ള ആനുകൂല്യങ്ങള് ലഭിക്കും. സെപ്തംബര് 24 മുതല് ജിയോ സ്റ്റോറുകളിലും ഹോം ഡെലിവറിയായും ഈ പ്ലാനുകള് ലഭിക്കും.\nഇതിനൊപ്പം തന്നെ 650 ലൈവ് ചാനലുകള് ഉള്‍പ്പെടുന്ന ജിയോ ആപ്പ് സര്‍വീസ് ഫ്രീയായിരിക്കും. ഒപ്പം വീഡിയോ, മ്യൂസിക്ക്, 300 ഒളം ഇ-പേപ്പറുകള് എന്നിവയും ലഭിക്കും. ഇതിനൊപ്പം ഫാമിലി പ്ലാനായും ഈ പോസ്റ്റ്പെയ്ഡ് പ്ലസ് പ്ലാന് ലഭിക്കും. ഒരു കണക്ഷന് 250 രൂപ എന്ന നിരക്കിലായിരിക്കും ഇത്. 500 ജിബി ഡാറ്റ ഈ ഫാമിലി പാക്കില് ഉള്‍പ്പെടും.\nIntroducing JioPostPaid Plus. Enjoy unlimited entertainment with unlimited plans, starting from ₹399. PostPaid Dhan Dhana Dhan.#JioPostPaidPlus #JioPostPaid #JioDigitalLife #JioTogether #JioDhanDhanaDhan pic.twitter.com/7ZzisuqfPA\nഈ പ്ലാനില് ഇന്‍റര്‍നാഷണല് പ്ലസ് സര്‍വീസും ലഭ്യമാണ്. ഇത് പ്രകാരം ഇന്ത്യന് യാത്രക്കാര്‍ക്ക് വിദേശത്തേക്ക് സഞ്ചരിക്കുമ്പോള് ഫ്ലൈറ്റിലും ഇത് ഉപയോഗിക്കാം. ഒപ്പം യുഎസ്,യുഎഇ രാജ്യങ്ങളില് ഫ്രീ ഇന്‍റര്‍നാഷണല് റോമിംഗും ലഭിക്കും.\nഈ പ്ലാനുകള് ആരംഭിക്കുന്നത് 399 രൂപയ്ക്കാണ് ഇതില് ഉപയോക്താവിന് 75ജിബി ഡാറ്റ ലഭിക്കും. അണ്‍ലിമിറ്റഡ് വോയിസ് കോള് എസ്എംഎസ് ലഭിക്കും. നെറ്റ്ഫ്ലിക്സ്, ആമസോണ് പ്രൈംവീഡിയോ, ഡിസ്നി പ്ലസ് ഹോട്ട് സ്റ്റാര് എന്നിവയുടെ ഫ്രീ സബ്സ്ക്രിപ്ഷന് ലഭിക്കും, ഇത് എല്ലാ പ്ലാനിലും ലഭിക്കുന്ന ഓഫറാണ്. 599 രൂപ പ്ലാനില് 100 ജിബി ഡാറ്റയാണ് ലഭിക്കുക, ഒപ്പം ഫാമിലി പാക്കിനാണെങ്കില് ഒരു അഡീഷണല് സിം കൂടി ലഭിക്കും.\n799 പ്ലാനില് എത്തുമ്പോള് ലഭിക്കുന്ന ഡാറ്റ 150 ജിബിയാണ്. രണ്ട് സിം കാര്‍ഡ് കൂടുതലായി ലഭിക്കും ഫാമിലി പാക്കിനായി. 999 പ്ലാനില് എത്തുമ്പോള് ലഭിക്കുന്ന ഡാറ്റയുടെ തോത് 200 ജിബിയാകും. ഒപ്പം മൂന്ന് സിം ലഭിക്കും. 1499 പ്ലാനില് എത്തുമ്പോള് ലഭിക്കുന്ന ഡാറ്റയുടെ അളവ് 300 ജിബിയാണ്. ഒരോ പാക്കിനും അതിന് അനുസരിച്ചുള്ള റോള് ഓവര് ഡാറ്റയും ലഭിക്കും.\nLast Updated 22, Sep 2020, 6:01 PM\nവണ്‍പ്ലസ്7ടി വില വെട്ടിക്കുറച്ചു; കുറഞ്ഞ വിലയില് ഇപ്പോള് വാങ്ങാം\nആദായ വില്‍പ്പന തുടര്‍ന്ന് ഫ്ലിപ്പ്കാര്‍ട്ടും ആമസോണും; പക്ഷെ പ്രധാന വ്യത്യാസം തിരിച്ചറിയണം.!\nഔഡി ഇ-ട്രോണ് 2021ല് ഇന്ത്യയില് എത്തും\nഐസ്‌ലന്‍ഡ് യുവതിയെ വിവാഹം കഴിച്ചാല് ലക്ഷപ്രഭുവാകാം; പരസ്യം സത്യമോ?


ഇതാണ് താരം! കേരളത്തിന് ഒരു കോടി നല്‍കിയതിനു പിന്നാലെ ഗജ കൊടുങ്കാറ്റ് തകര്‍ത്തവര്‍ക്ക് സഹായവുമായി നടന് രാഘവ ലോറന്‍സ്; 50 വീടുകള് നിര്‍മ്മിച്ച് നല്‍കും - BIGNEWSLIVE | Latest Malayalam News\nകേരളത്തെ പ്രളയം തകര്‍ത്തപ്പോള് ആദ്യം സഹായവുമായി ഓടിയെത്തിയതും തമിഴ്‌നാട്ടില് നിന്നുള്ള താരങ്ങളും സെലിബ്രിറ്റികളും തന്നെയായിരുന്നു.\nin Entertainment, India, Tamil Movie\nചെന്നൈ: ദുരിതത്തില് അകപ്പെടുന്നവര്‍ക്ക കൈയ്യയച്ച് സഹായം ചെയ്യാന് ഒരു മടിയുമില്ലാത്തവരാണ് തമിഴ് സിനിമാ താരങ്ങള് എന്ന് മുമ്പേ തെളിയിക്കപ്പെട്ടിട്ടുള്ളതാണ്. കേരളത്തെ പ്രളയം തകര്‍ത്തപ്പോള് ആദ്യം സഹായവുമായി ഓടിയെത്തിയതും തമിഴ്‌നാട്ടില് നിന്നുള്ള താരങ്ങളും സെലിബ്രിറ്റികളും തന്നെയായിരുന്നു. ഇപ്പോഴിതാ വീണ്ടും ജനങ്ങളെ വലച്ച് ഗജ ചുഴലിക്കാറ്റ് ആഞ്ഞടിച്ചപ്പോഴും കൈത്താങ്ങായി ഓടിയെത്തി മാതൃകയായിരിക്കുകയാണ് തമിഴ് സിനിമാലോകം.\nഗജ കൊടുങ്കാറ്റിന്റെ കെടുതിയില് അകപ്പെട്ടവര്‍ക്ക് സഹായം വാഗ്ദാനം ചെയ്തിരിക്കുന്നത് നടന് രാഘവ ലോറന്‍സാണ്. ഗജയില്‍പ്പെട്ടു വീട് തകര്‍ന്നു പോയ ഒരു വൃദ്ധയായ അമ്മയുടെ വീഡിയോ സോഷ്യല് മീഡിയയില് പ്രചരിച്ചിരുന്നു. ഇതു ശ്രദ്ധയില്‍പ്പെട്ട ലോറന്‍സ് അവരെ സഹായിക്കാനായി മുന്നോട്ട് വരികയായിരുന്നു.\n‘പ്രിയ ആരാധകരേ, സുഹൃത്തുക്കളേ! ഗജ കൊടുങ്കാറ്റിന്റെ കെടുതിയില്‍പ്പെട്ട 50 പേര്‍ക്ക് വീട് നിര്‍മ്മിച്ചു നല്‍കാം എന്ന് ഞാന് പ്രഖ്യാപിച്ചിരുന്നു. ബാധിക്കപ്പെട്ട കൂടുതല് ആളുകള് ഉണ്ടെങ്കില് അറിയിക്കാനും ആവശ്യപ്പെട്ടിരുന്നു. വീട് നഷ്ടപ്പെട്ടുപോയ വൃദ്ധയായ ഒരമ്മയുടെ വീഡിയോ കുറച്ചു കുട്ടികള് ട്വിറ്ററില് പോസ്റ്റ് ചെയ്തിരുന്നു. അത് കണ്ട എന്റെ മനസ് തകര്‍ന്നു പോയി.\nഉടന് തന്നെ ആ കുട്ടികളുമായി ബന്ധപ്പെട്ടു. അവരുടെ ചെയ്ത ജോലി പ്രശംസനീയമാണ്. അത് കൊണ്ട് ആ അമ്മയുടെ വീട് നിര്‍മ്മിക്കുന്ന ഉത്തരവാദിത്തം അവരെത്തന്നെ ഏല്‍പ്പിച്ചു. ഇന്ന് മുതല് ആ വീടിന്റെ ജോലികള് തുടങ്ങുകയാണ്. ഇതെന്റെ ആദ്യ വീടാണ്. നിങ്ങളുടെ അനുഗ്രഹങ്ങളും പിന്തുണയും വേണം. സഹായം അവശ്യമുള്ളവരെ അറിയാമെങ്കില്, എന്നെ അറിയിക്കുകയും വേണം’. ലോറന്‍സ് ഫേസ്ബുക്കില് പറഞ്ഞു.\nകേരളത്തിലെ പ്രളയകാലത്ത് മുഖ്യമന്ത്രിയെ നേരിട്ട് വന്നു കണ്ടു സഹായം നല്‍കിയിരുന്നു ലോറന്‍സ്. ഒരു കോടി രൂപയാണ് മുഖ്യമന്ത്രിയുടെ ദുരിതാശ്വാസ നിധിയിലേക്ക് അദ്ദേഹം അന്ന് സംഭാവന ചെയ്തത്.\nTags: EntertainmentGaja cycloneGaja cyclone tamilnaduIndiaRaghava Lawrencetamil movie\nനഗരത്തെ ഞെട്ടിച്ച ഗ്യാസ് സ്‌ഫോടനത്തില് ബഹുനില കെട്ടിടം തകര്‍ന്ന് വീണു; ഏഴ് മരണം, നിരവധി പേരെ കാണാതായി, മരണസംഖ്യ ഉയര്‍ന്നേക്കും\nശബരിമലയില് സ്ത്രീകളെ പ്രവേശിപ്പിക്കരുതെന്ന് ആവശ്യപ്പെട്ട് ഹൈക്കോടതിയില് എഎച്ച്പിയുടെ ഹര്‍ജി; പരിഗണിക്കുന്നത് രണ്ടാഴ്ചത്തെക്ക് മാറ്റി വച്ചു


പാക്കിസ്താന് വേണ്ടി ചാരവൃത്തി; ഇന്ത്യന് സൈനികന് പിടിയില് – Utharadesam\nന്യൂഡല്‍ഹി: പാകിസ്താന് വേണ്ടി ചാരവൃത്തി നടത്തിയ ഇന്ത്യന് സൈനികന് പിടിയിലായി. വ്യോമസേന സൈനികന് ദേവേന്ദ്ര ശര്‍മയാണ് ദില്ലി പൊലീസ് ക്രൈംബ്രാഞ്ചിന്റെ പിടിയിലായത്. ഇയാള് തന്ത്രപ്രധാന വ്യോമസേന വിവരങ്ങള് ചോര്‍ത്തിയതായി കണ്ടെത്തി. ദേവേന്ദ്ര ശര്‍മയുടെ സംശയാസ്പദമായ ബാങ്ക് രേഖകളും കണ്ടെത്തിയിട്ടുണ്ട്.\nദേവേന്ദ്രയെ ഹണിട്രാപ്പില് പെടുത്തി പാകിസ്താന് വിവരങ്ങള് ചോര്‍ത്തുകയായിരുന്നെന്ന് ദില്ലി പൊലീസ് പറയുന്നു. ഭാര്യയുടെ ബാങ്ക് അക്കൗണ്ടിലെ വിവരങ്ങള് സംബന്ധിച്ച സംശയമാണ് പൊലീസിനെ ഇയാളിലേക്കെത്തിച്ചത്. കൂടെയുള്ള ഉദ്യോഗസ്ഥര്‍ക്കാര്‍ക്കെങ്കിലും ചാരവൃത്തിയില് പങ്കുണ്ടോ എന്നും അന്വേഷിക്കുന്നുണ്ട്.\nകാസര്‍കോട് നഗരത്തിലെ വസ്ത്ര വ്യാപാരി ഹൃദയാഘാതം മൂലം മരിച്ചു\nപാരമ്പര്യ വൈദ്യന്റെ കൊലപാതകം;പ്രതിക്ക് നേരത്തെ മുന് എസ്.ഐയുടെ സഹായം ലഭിച്ചതായി മൊഴി


ഓണത്തിനും ക്രിസ്തുമസ്സിനും സ്കൂള് കുട്ടികള്‍ക്ക് അരി വിതരണം\n(എ)സംസ്ഥാനത്ത് സ്കൂള് കുട്ടികള്‍ക്ക് ഓണം, ക്രിസ്തുമസ് ആഘോഷങ്ങളുമായി ബന്ധപ്പെട്ട് അരി വിതരണം ചെയ്യുന്ന സംവിധാനം നിലവിലുണ്ടോ;\n(ബി)എങ്കില് ഈ സര്‍ക്കാര് അധികാരത്തില് വന്നശേഷം എല്ലാ വര്‍ഷങ്ങളിലും അപ്രകാരം അരി വിതരണം ചെയ്തിട്ടുണ്ടോ;\n(സി)എപ്പോഴെങ്കിലും അരി വിതരണം മുടങ്ങിയിട്ടുണ്ടെങ്കില് അതിനുള്ള കാരണങ്ങള് വ്യക്തമാക്കുമോ;\n(ഡി)ഈ അദ്ധ്യയനവര്‍ഷം അരി വിതരണം ചെയ്യുന്നതിനുള്ള നടപടികള് മുന്‍കൂട്ടി ആസൂത്രണം ചെയ്തിട്ടുണ്ടോ;\n(ഇ)എങ്കില് രണ്ട് ഘട്ടങ്ങളിലുമായി വിതരണം ചെയ്യുവാന് എത്ര അരി വേണ്ടിവരുമെന്ന് വ്യക്തമാക്കുമോ;\n(എഫ്)ഈ വര്‍ഷം അരിവിതരണം ഉറപ്പാക്കുവാന് നടപടികള് സ്വീകരിക്കുമോ?\nകമ്മ്യൂണിറ്റി സ്കില് പാര്‍ക്ക് സ്ഥാപിക്കുന്നതിനായി കണ്ടെത്തിയ സ്ഥലങ്ങള്\n(എ)അസാപ് പ്രകാരമുള്ള കമ്മ്യൂണിറ്റി സ്കില് പാര്‍ക്ക് സ്ഥാപിക്കുന്നതിനായി ഏതെല്ലാം നിയോജകമണ്ഡലങ്ങളിലെ സ്ഥലങ്ങള് പരിശോധിച്ചിട്ടുണ്ടെന്ന് വ്യക്തമാക്കാമോ;\n(ബി)ഇതില് വിദ്യാഭ്യാസ വകുപ്പിന്‍റെ കൈവശത്തിലുള്ള സ്ഥലം എവിടെയെല്ലാമാണ് കണ്ടെത്തിയിട്ടുള്ളത്;\n(സി)വിദ്യാഭ്യാസ വകുപ്പിന് കീഴില് കണ്ടെത്തിയിട്ടുള്ള സ്ഥലങ്ങളുടെ വിശദാംശങ്ങള് ലഭ്യമാക്കാമോ;\n(ഡി)വിദ്യാഭ്യാസ വകുപ്പിന്‍റെ കൈവശമുള്ള ഭൂമിയില് നിര്‍മ്മാണ പ്രവൃത്തികള് എപ്പോള് ആരംഭിക്കാന് സാധിക്കുമെന്ന് വ്യക്തമാക്കാമോ;\n(ഇ)കുന്ദമംഗലം മണ്ഡലത്തിലെ വിദ്യാഭ്യാസ വകുപ്പ് വക സ്ഥലം പ്രസ്തുത ആവശ്യത്തിനായി പരിഗണിച്ചിട്ടുണ്ടോ ?\nമലപ്പുറം ജില്ലയില് എ.എസ്.എ.പി അനുസരിച്ച് പദ്ധതി നടപ്പിലാക്കിയ സ്കുളുകള്\n(എ)മലപ്പുറം ജില്ലയില് എ.എസ്.എ.പി അനുസരിച്ച് എത്ര സ്കൂളുകളിലാണ് പദ്ധതി നടപ്പാക്കുന്നത്;\n(ബി)കോഴ്സ് പൂര്‍ത്തിയാക്കിയ കുട്ടികള്‍ക്ക് ഇന്‍റേണ്‍ഷിപ്പ് നല്‍കിയിട്ടുണ്ടോ;\n(സി)ഇതിന് ഏതെല്ലാം സ്ഥാപനങ്ങളെ/ഏജന്‍സികളെയാണ് തിരഞ്ഞെടുത്തിട്ടുള്ളത്;\n(ഡി)കോഴ്സ് പൂര്‍ത്തീകരിച്ചതിന് ശേഷം ഇന്‍റേണ്‍ഷിപ്പ് ലഭിക്കാത്ത കുട്ടികള് ബാക്കിയുണ്ടോ; എങ്കില് എത്ര;\n(ഇ)മലപ്പുറം ജില്ലയില് ഏതൊക്കെ കോഴ്സുകള്/ട്രേഡുകള്/വിഷയങ്ങള് ആണ് സ്കൂളുകള്‍ക്ക് അനുവദിച്ചിട്ടുള്ളത്; വിശദമാക്കുമോ;\n(എഫ്)കോഴ്സുകള് അനുവദിച്ചിട്ടുള്ള സ്കൂളുകള് ജില്ലയിലെ മണ്ധലം തിരിച്ച് വിശദമാക്കുമോ?\n(എ)പാഠപുസ്തകങ്ങള് നാളിതുവരെ സ്കൂളുകളില് വിതരണം ചെയ്തിട്ടില്ലെന്ന പത്രമാദ്ധ്യമ വാര്‍ത്തകള് ശ്രദ്ധയില്‍പ്പെട്ടിട്ടുണ്ടോ;\n(ബി)സ്കൂള് വര്‍ഷം ആരംഭിച്ച് ദിവസങ്ങള് കഴിഞ്ഞിട്ടും പാഠപുസ്തകങ്ങള് വിതരണം ചെയ്യാന് കഴിയാതെ പോയതിന്‍റെ കാരണം വിശദമാക്കുമോ;\n(സി)വരും വര്‍ഷങ്ങളില് ഇത്തരം നടപടികള് ആവര്‍ത്തിയ്ക്കാതിരിക്കുവാന് നടപടി സ്വീകരിയ്ക്കുമോ;\n(ഡി)ഇപ്രകാരം പാഠപുസ്തകങ്ങള് വിതരണം ചെയ്യുന്നതില് വീഴ്ച വരുത്തിയവര്‍ക്കെതിരെ നടപടി സ്വീകരിക്കുമോ?\nപാഠ പുസ്തകങ്ങളുടെ അച്ചടിയും വിതരണവും\n'' പി. റ്റി. എ. റഹീം\n(എ)സംസ്ഥാനത്തെ പാഠപുസ്തകങ്ങളുടെ അച്ചടിയിലും വിതരണത്തിലും അപാകത ഉണ്ടായതായി ആരോപണം ശ്രദ്ധയില്‍പ്പെട്ടിട്ടുണ്ടേണ്ടാ;\n(ബി)മുന് വര്‍ഷങ്ങളില് അച്ചടിച്ച് വിതരണത്തിനായി സൂക്ഷിച്ചിരുന്ന പുസ്തകങ്ങള് ലഭ്യമാക്കുന്നതിന് തടസ്സങ്ങള് ഉണ്ടായതായി ശ്രദ്ധയില്‍പ്പെട്ടിട്ടുണ്ടേണ്ടാ;\n(സി)രണ്ടാംഘട്ട പുസ്തകത്തിന്‍റെ അച്ചടിജോലികള് ആരംഭിച്ചിട്ടുണ്ടോ; ഇത് എന്ന് പൂര്‍ത്തിയാകും എന്ന് വ്യക്തമാക്കാമോ?\nസ്കൂളുകളിലെ പാഠപുസ്തക വിതരണം\n(എ)2014-15 അദ്ധ്യയന വര്‍ഷം ആരംഭിച്ച് കഴിഞ്ഞിട്ടും വിദ്യാലയങ്ങളില് പാഠപുസ്തകങ്ങള് എത്താതിരിക്കുന്നത് ശ്രദ്ധയില്‍പ്പെട്ടിട്ടുണ്ടോ;\n(ബി)എങ്കില് പാഠപുസ്തകങ്ങള് പൂര്‍ണ്ണമായും എന്നത്തേയ്ക്ക് വിദ്യാലയങ്ങളില് എത്തിക്കാന് കഴിയുമെന്ന് വ്യക്തമാക്കുമോ?\nപാഠപുസ്തകങ്ങളുടെ അച്ചടിയും വിതരണവും\n(എ)2013-14 അദ്ധ്യയനവര്‍ഷത്തില് എത്ര പുസ്തകങ്ങളാണ് അച്ചടിച്ചത്; ആയതില് എത്രയെണ്ണം കുട്ടികള്‍ക്ക് വിതരണം ചെയ്തു ; എത്രയെണ്ണം വിതരണം ചെയ്യാത്തതായിട്ടുണ്ട്;\n(ബി)വിദ്യാഭ്യാസ വകുപ്പ് പുസ്തകം അച്ചടിക്കുന്പോള് ഏതൊക്കെ സ്ഥാപനങ്ങളെയാണ് ചുമതലപ്പെടുത്തിയിട്ടുള്ളത്; പ്രസ്തുത സ്ഥാപനങ്ങള്‍ക്ക് 2013-14 അധ്യയനവര്‍ഷം എത്ര തുക നല്‍കി; വ്യക്തമാക്കുമോ;\n(സി)2014-15 അദ്ധ്യയനവര്‍ഷം ഒന്നാംഘട്ട വിതരണത്തിനായി എത്ര പുസ്തകങ്ങള് അച്ചടിച്ചു ; ആയതിന് ചെലവായ തുക എത്ര; ഏതൊക്കെ സ്ഥാപനങ്ങളിലാണ് അച്ചടിച്ചത്;\n(ഡി)സംസ്ഥാനത്തെ ഒട്ടുമിക്ക സ്കൂളുകള്‍ക്കും നാളിതുവരെ ഒന്നാംഘട്ട വിതരണത്തിനുള്ള പുസ്തകങ്ങള് കിട്ടിയില്ലെന്നുളള ആരോപണം ശ്രദ്ധയില്‍പ്പെട്ടിണ്ടോ; എങ്കില് വിശദാംശം ലഭ്യമാക്കുമോ :\n(ഇ)രണ്ടാം ഘട്ട വിതരണത്തിനായി നവംബറില് സ്കൂളുകള്‍ക്ക് നല്‍കാന് എത്ര പുസ്തകങ്ങള് അച്ചടിക്കേണ്ടതായിട്ടുണ്ട്. ഇതിന്‍റെ പ്രവര്‍ത്തനം ഇപ്പോള് ഏത് ഘട്ടത്തിലാണ്; ഇതിന് ചെലവു വരുന്ന തുക എത്ര; വ്യക്തമാക്കുമോ;\n(എഫ്)രണ്ടാം ഘട്ട വിതരണത്തിനുള്ള പുസ്തകം അച്ചടിക്കാന് ആവശ്യമായ കടലാസ് പോലും ഇല്ലെന്ന ആരോപണം ശ്രദ്ധയില്‍പ്പെട്ടിട്ടുണ്ടോ; എങ്കില് ഇത് പരിഹരിക്കാന് എന്തു നടപടി സ്വീകരിക്കുമെന്ന് വ്യക്തമാക്കുമോ?\n(എ)ഹൈസ്കൂള്‍തലത്തില് ഏത് ക്ലാസ് വരെയാണ് പാഠപുസ്തകങ്ങള് സൌജന്യമായി വിതരണം ചെയ്യുന്നത്;\n(ബി)സ്കൂളുകളില് വിതരണം ചെയ്ത പാഠപുസ്തകങ്ങളില്‍പ്രതേ്യകിച്ച് 8-ാം ക്ലാസിലെ പുസ്തകങ്ങള് തീരെ ഗുണനിലവാരം കുറഞ്ഞതാണെന്ന ആക്ഷേപം ശ്രദ്ധയില്‍പ്പെട്ടിട്ടുണ്ടേണ്ടാ;\n(സി)അച്ചടി, കടലാസിന്‍റെ ഗുണനിലവാരം, ചിത്രങ്ങളുടെ അച്ചടിയും ക്രമീകരണവും എന്നിവ വളരെ താഴ്ന്ന നിലവാരത്തിലാണെന്ന ആക്ഷേപത്തിന് പരിഹാര നടപടികള് സ്വീകരിക്കുമോ;\n(ഡി)പ്രസ്തുത പാഠപുസ്തകങ്ങള് കേരളത്തിലെ അച്ചടി ശാലകളില്‍ത്തന്നെ അച്ചടിച്ചവയാണോ; വ്യക്തമാക്കാമോ?\n(എ)സ്കൂള് വിദ്യാര്‍ത്ഥികളുടെ സൌജന്യയൂണിഫോമിനായി മുന് ബജറ്റില് വേണ്ടത്ര തുക ചെലവഴിക്കാന് സാധിക്കാത്തതിനാല് ഈ വര്‍ഷം ഈ ആവശ്യത്തിന് ബജറ്റില് തുക വകയിരുത്താന് സാധിക്കാത്ത അവസ്ഥയുണ്ടോ;\n(ബി)എങ്കില് ഈ അദ്ധ്യയന വര്‍ഷം പദ്ധതി നടത്തിപ്പിനുള്ള തുക എങ്ങനെ കണ്ടെത്താനാണ് ഉദ്ദേശിക്കുന്നത്?\nവിദ്യാലയങ്ങളില് സ്കില്‍ഡ് പാര്‍ക്കുകള്\n(എ)സംസ്ഥാനത്തെ വിദ്യാലയങ്ങളില് സ്കില്‍ഡ് പാര്‍ക്കുകള് നടപ്പിലാക്കാന് ഉദ്ദേശിക്കുന്നുണ്ടോ; എങ്കില് അതിന്‍റെ വിശദാംശം നല്‍കുമോ;\n(ബി)സ്കില്‍ഡ് പാര്‍ക്കുകള് വഴി എന്തെല്ലാം കാര്യങ്ങളാണ് വിദ്യാലയങ്ങളില് നടപ്പാക്കാന് ഉദ്ദേശിക്കുന്നതെന്ന് വ്യക്തമാക്കുമോ;\n(സി)സ്കില്‍ഡ് പാര്‍ക്കുകള് വഴി സര്‍ക്കാര് ലക്ഷ്യമിടുന്ന കാര്യങ്ങള് വിശദമാക്കാമോ?\nലബ്ബ കമ്മീഷന് റിപ്പോര്‍ട്ടിലെ ശുപാര്‍ശകള്\n(എ)ലബ്ബ കമ്മീഷന് റിപ്പോര്‍ട്ട് സര്‍ക്കാരിന് സമര്‍പ്പിച്ചിട്ടുണ്ടോ; വിശദമാക്കുമോ;\n(ബി)പ്രസ്തുത റിപ്പോര്‍ട്ടിലെ പ്രധാന ശുപാര്‍ശകള് എന്തൊക്കെയാണ്; വിശദാംശങ്ങള് നല്‍കാമോ;\n(സി)പ്രസ്തുത ശുപാര്‍ശകള് നടപ്പാക്കാന് എന്തെല്ലാം നടപടികള് സ്വീകരിച്ചിട്ടുണ്ട്; വിശദമാക്കുമോ;\n(ഡി)പ്രസ്തുത റിപ്പോര്‍ട്ടിലെ എന്തെല്ലാം ശുപാര്‍ശകളാണ് നടപ്പ് അദ്ധ്യയനവര്‍ഷം മുതല് നടപ്പാക്കുന്നത്; വിശദാംശങ്ങള് വെളിപ്പെടുത്തുമോ?\nസര്‍ക്കാര്, എയ്ഡഡ് സ്കൂളുകളിലെ സൌകര്യം മെച്ചപ്പെടുത്തല്\n(എ) സംസ്ഥാനത്തെ സര്‍ക്കാര്, എയ്ഡഡ് സ്കൂളുകളിലെ ക്ലാസ്സ് മുറികളിലെ സൌകര്യമില്ലായ്മ ശ്രദ്ധയില്‍പ്പെട്ടിട്ടുണ്ടോ;\n(ബി)ഉണ്ടെങ്കില്, ആയത് പരിഹരിക്കുവാന് എന്തൊക്കെ നടപടികള് സ്വീകരിക്കുവാനാണ് ഉദ്ദേശിക്കുന്നത്;\n(സി)ഒരു ക്ലാസ്സ് മുറിയില് ഏറ്റവും കുറഞ്ഞത് മൂന്ന് ഫാനുകളെങ്കിലും സ്ഥാപിക്കുവാന് നടപടി സ്വീകരിക്കുമോ;\n(ഡി)സര്‍ക്കാര്, എയ്ഡഡ് സ്കൂളുകളില് കുടിവെള്ളം, മൂത്രപ്പുര, എന്നിവയുടെ ശുചിത്വം യഥാസമയങ്ങളില് പരിശോധിച്ച് ഉറപ്പുവരുത്താറുണ്ടോ; ഇല്ലെങ്കില് ആയത് കുറ്റമറ്റ രീതിയില് നടപ്പാക്കുവാന് നിര്‍ദ്ദേശം നല്‍കുമോ?\nസമഗ്ര വിദ്യാഭ്യാസ പദ്ധതി\n(എ) സമഗ്ര വിദ്യാഭ്യാസ പദ്ധതി നടപ്പാക്കുന്നതിനാവശ്യമായ മാര്‍ഗ്ഗരേഖ തയ്യാറാക്കിയിട്ടുണ്ടോ; വിശദമാക്കുമോ;\n(ബി) പ്രസ്തുത പദ്ധതിയുടെ മാര്‍ഗ്ഗരേഖ തയ്യാറാക്കുന്നതിലെ കാലതാമസം എന്തുകൊണ്ടാണെന്ന് വ്യക്തമാക്കുമോ;\n(സി) പ്രസ്തുത പദ്ധതി എത്രയും വേഗം ആരംഭിക്കുന്നതിനാവശ്യമായ നടപടി സ്വീകരിക്കുമോ?\nവ്യത്യസ്ത വിദ്യാഭ്യാസ സ്കീമുകള് മുഖേന നടപ്പിലാക്കുന്ന പദ്ധതികള്\n(എ) ഈ സര്‍ക്കാര് അധികാരത്തില് വന്നതിനു ശേഷം വിവിധ നിയോജക മണ്ധലങ്ങളില് നടപ്പാക്കിയ വ്യത്യസ്ത വിദ്യാഭ്യാസ പദ്ധതികള് ഏതെല്ലാം;\n(ബി) ഓരോ പദ്ധതിയിലും ഇതുവരെ നടപ്പാക്കിയ വ്യത്യസ്ത പരിപാടികള്, പരിപാടികളുടെ ആസൂത്രണം, സംഘാടനം തുടങ്ങിയ വിശദമായ ഘടകങ്ങള് വിശദമാക്കി ഡി.പി.ആര്. - ന്‍റെ പകര്‍പ്പുകള് ലഭ്യമാക്കിക്കൊണ്ട് വിശദമാക്കാമോ?\nശ്രീ. എ.കെ. ശശീന്ദ്രന് ,, തോമസ് ചാണ്ടി\n(എ)സംസ്ഥാനത്തെ വിദ്യാലയങ്ങളില് മലയാള ഭാഷാ പഠനം നിര്‍ബന്ധമായും നടപ്പാക്കാത്തതിന്‍റെ കാരണം വ്യക്തമാക്കാമോ; ഇക്കാര്യത്തിലുള്ള തടസ്സം എന്താണെന്ന് വ്യക്തമാക്കുമോ;\n(ബി)സ്വാശ്രയ വിദ്യാഭ്യാസസ്ഥാപനങ്ങള് പ്രസ്തുത ഉത്തരവ് നടപ്പാക്കുന്നതിന് എതിര്‍പ്പ് പ്രകടിപ്പിച്ചിട്ടുണ്ടോ;\n(സി)ചില ഉന്നത ഉദ്യോഗസ്ഥര് മലയാള ഭാഷാ പഠനത്തില് തടസ്സം നില്‍ക്കുന്നതായി ശ്രദ്ധയില്‍പ്പെട്ടിട്ടുണ്ടോ; ഉണ്ടെങ്കില് അവര്‍ക്കെതിരെ കര്‍ശന നടപടികള് സ്വീകരിക്കുമോ?\nസര്‍ക്കാര് സ്കൂളില് അടിസ്ഥാനസൌകര്യമൊരുക്കല്\n(എ)അടിസ്ഥാന സൌകര്യമില്ലാത്ത സര്‍ക്കാര് സ്കൂളുകളില് അടിസ്ഥാന സൌകര്യമൊരുക്കുന്നതിന് എന്തെങ്കിലും നടപടി സ്വീകരിച്ചിട്ടുണ്ടോ;\n(ബി)ഉണ്ടെങ്കില് ഇതിന്‍റെ വിശദാംശം വെളിപ്പെടുത്താമോ?\n(എ)മധ്യവേനലവധിക്കാലത്തു പല സ്കൂളുകളും വിവിധ പേരുകളില് ക്ലാസ്സുകള് നടത്തുന്നതുമൂലം വിദ്യാര്‍ത്ഥികള്‍ക്ക് അവധിക്കാലം അന്യമാകുന്നു എന്ന പരാതി ശ്രദ്ധയില്‍പ്പെട്ടിട്ടുണ്ടോ;\n(ബി)കുട്ടികളുടെ മാനസിക ഉല്ലാസത്തിന് സമയം ലഭിക്കുന്നതിനായി മധ്യവേനലവധിക്കാലത്ത് സ്കൂളുകളില് പ്രത്യേക ക്ലാസ്സുകള് നടത്തരുമെന്ന് കര്‍ശന നിര്‍ദ്ദേശം നല്‍കുമോ?\nസര്‍ക്കാര് സ്കൂളുകളില് ഗണിതശാസ്ത്ര ലബോറട്ടറികള്\n(എ)സര്‍ക്കാര് സ്കൂളുകളില് ഗണിതശാസ്ത്ര ലബോറട്ടറികള് സ്ഥാപിക്കുന്നതിനായി സര്‍വ്വശിക്ഷാ അഭിയാന് നടപ്പിലാക്കുന്നപദ്ധതിയുമായി ബന്ധപ്പെട്ട് ഏതെങ്കിലും കോടതിയില് കേസുകള് നിലവിലുണ്ടോ;\n(ബി)ഉണ്ടെങ്കില് ആയതു സംബന്ധിച്ചുള്ള എല്ലാ വിശദാംശങ്ങളും ലഭ്യമാക്കുമോ?\nഎസ്.എസ്.എ. പദ്ധതി നിര്‍വ്വഹണം\n(എ)എസ്.എസ്.എ. പദ്ധതി നിര്‍വ്വഹണം സംബന്ധിച്ച പഠനത്തിനായി ഉദ്യോഗസ്ഥര് അന്യ സംസ്ഥാന യാത്രകള് നടത്തിയിട്ടുണ്ടോ;എങ്കില് എത്ര തവണ; വിശദാംശം നല്‍കാമോ;\n(ബി)പ്രസ്തുത യാത്രകള് ചട്ടപ്രകാരമായിരുന്നോ; ഇതിനായി എസ്.എസ്.എ. ഫണ്ടില് നിന്നും എന്തു തുക ചെലവഴിച്ചു എന്ന് വ്യക്തമാക്കാമോ;\n(സി)ഭിന്നശേഷിയുള്ള വിദ്യാര്‍ത്ഥികള്‍ക്ക് പ്രസ്തുത ഫണ്ടില് നിന്നും ഉപകരണങ്ങള് വാങ്ങി നല്‍കിയിരുന്നോ;\n(ഡി)ഇത് പര്‍ച്ചേയ്സ് റൂള് അനുസരിച്ചായിരുന്നോ; ടെണ്ടര് നടപടികള് സംബന്ധിച്ച വിശദാംശങ്ങള് നല്‍കാമോ?\nഎസ്.എസ്.എ. വഴി നടത്തുന്ന പ്രവൃത്തികള്, പദ്ധതി പ്രവര്‍ത്തനങ്ങള് സംബന്ധിച്ച ആക്ഷേപം\n(എ)2013-14 വര്‍ഷത്തില് സര്‍വ്വശിക്ഷാ അഭിയാന് വഴി സംസ്ഥാനത്ത് എത്ര കോടി രൂപയുടെ വികസന പദ്ധതികള് നടപ്പിലാക്കി; ഏതെല്ലാം കാര്യങ്ങള്‍ക്കാണ് തുക ചെലവഴിച്ചത്; ജില്ലാടിസ്ഥാനത്തില് ചെലവഴിച്ച തുകയുടെ വിശദാംശം നല്‍കാമോ;\n(ബി)2013-14 വര്‍ഷം നടപ്പിലാക്കിയ പദ്ധതി പ്രവര്‍ത്തനങ്ങള് സംബന്ധിച്ച ആക്ഷേപം ശ്രദ്ധയില്‍പ്പെട്ടിട്ടുണ്ടോ; ഉണ്ടെങ്കില് എന്തെല്ലാമായിരുന്നു; ആയത് ഏതെല്ലാം രീതിയില് പരിഹരിക്കുവാനാണ് ഉദ്ദേശിക്കുന്നതെന്ന് വ്യക്തമാക്കാമോ?\nഎസ്.എസ്.എ. പദ്ധതിയുടെ ഭാഗമായി നിര്‍മ്മാണ പ്രവര്‍ത്തനങ്ങള്\n(എ)ഈസര്‍ക്കാര് അധികാരത്തില് വന്നതിന് ശേഷം എസ്.എസ്.എ. പദ്ധതിയുടെ ഭാഗമായി എന്തെല്ലാം നിര്‍മ്മാണ പ്രവ്യത്തികള് നടന്നിട്ടുണ്ട് എന്ന് വ്യക്തമാക്കാമോ;\n(ബി)ഇത് എന്തെല്ലാമാണെന്നും ഓരോന്നിനും അനുവദിച്ച തുക എത്രയാണെന്നും പ്രത്യേകം വിശദമാക്കാമോ?\nസ്കുളുകള്‍ക്ക് അഞ്ചു പോയിന്‍റ് ഗ്രേഡിംഗ്\n(എ)സംസ്ഥാനത്തെ സ്കൂളുകള്‍ക്ക് അഞ്ച് പോയിന്‍റ് ഗ്രേഡിംഗ് നിലവില് വന്നിട്ടുണ്ടോ എന്ന് വ്യക്തമാക്കുമോ;\n(ബി)എന്തൊക്കെ മാനദണ്ഡങ്ങളുടെ അടിസ്ഥാനത്തിലാണ് ഗ്രേഡിംഗ് നടത്തുക എന്ന് വ്യക്തമാക്കുമോ;\n(സി)ഗ്രേഡിഗ് നടത്തുന്നതിന്‍റെ ഉദ്ദേശ്യവും ലക്ഷ്യങ്ങളും എന്തൊക്കെയെന്ന് വിശദമാക്കാമോ;\n(ഡി)ഗ്രേഡിംഗ് നിലവില് വന്നിട്ടില്ലെങ്കില് എന്നു മുതല് ആയത് നിലവില് വരും എന്ന് വ്യക്തമാക്കുമോ?\nമലയാളം പഠന മാധ്യമമായുള്ള കുട്ടികള്‍ക്കുള്ള പ്രോത്സാഹനം\n(എ)വിദ്യാലയങ്ങളില് മലയാളം മാധ്യമത്തില് പഠിക്കുന്ന കുട്ടികളുടെ എണ്ണം ക്രമാതീതമായി കുറയുന്നത് ശ്രദ്ധയില്‍പ്പെട്ടിട്ടുണ്ടോ;\n(ബി)പ്രസ്തുത വിഷയത്തില് സര്‍ക്കാരിന്‍റെ സമീപനം വ്യക്തമാക്കാമോ;\n(സി)മലയാളം പഠനമാധ്യമമായി തെരഞ്ഞെടുക്കുന്ന വിദ്യാര്‍ത്ഥികള്‍ക്ക് പ്രോത്സാഹനം നല്കുന്നതിനുള്ള നടപടികള് പരിഗണനയിലുണ്ടോ?\nഅഖിലേന്ത്യാ മത്സരപരീക്ഷകള്‍ക്ക് പരിശീലനം നല്‍കുന്ന സ്ഥാപനങ്ങള്\n(എ)അഖിലേന്ത്യാ തലത്തിലുള്ള മത്സരപരീക്ഷകള്‍ക്ക് തയ്യാറെടുക്കുന്ന വിദ്യാര്‍ത്ഥികള്‍ക്ക് പരിശീലനം നല്‍കുന്നതിന് വിദ്യാഭ്യാസ വകുപ്പിന്‍റെ കീഴില് എന്തെല്ലാം സ്ഥാപനങ്ങളാണ് സംസ്ഥാനത്തുള്ളതെന്ന് വ്യക്തമാക്കുമോ;\n(ബി)ഈ സ്ഥാപനങ്ങളില് ഏതെല്ലാം മത്സരപരീക്ഷകള്‍ക്കാണ് പരിശീലനം നല്‍കുന്നതെന്നും എത്രയാണ് പരിശീലന കാലയളവെന്നും വിശദമാക്കുമോ:\n(സി)ഓരോ പരിശീലന പരിപാടിക്കും ചേരുന്നതിന് എന്തെല്ലാം യോഗ്യതകളാണ് ആവശ്യമെന്നും അപേക്ഷ നല്‍കേണ്ടത് എങ്ങനെയാണെന്നും വ്യക്തമാക്കുമോ ?\nപ്രീ പ്രൈമറി പഠനത്തിന് ഏകീകൃത പാഠ്യപദ്ധതിയും പൊതുമാനദണ്ഡങ്ങളും\n(എ)സംസ്ഥാനത്തെ പ്രീ പ്രൈമറി പഠനത്തിന് ഏകീകൃത പാഠ്യപദ്ധതിയും പൊതുമനദണ്ഡങ്ങളും രൂപപ്പെടുത്തിയിട്ടുണ്ടോ എന്ന് വ്യക്തമാക്കുമോ;\n(ബി)ഉണ്ടെങ്കില് വിശദാംശങ്ങള് വ്യക്തമാക്കുമോ;\n(സി)ഇല്ലെങ്കില് സംസ്ഥാനത്ത് ഇപ്പോള് പ്രീ പ്രൈമറി പഠനത്തിന് രൂപപ്പെടുത്തിയിട്ടുളള പാഠ്യപദ്ധതി പൊതു മാനദണ്ഡം എന്നിവ ഏത് അടിസ്ഥാനത്തിലുളളതാണന്ന് വിശദമാക്കുമോ?\nസ്പെഷ്യല് സ്കൂളുകളില് കന്പ്യൂട്ടര് അധിഷ്ഠിത പാഠ്യപദ്ധതി\nശ്രീ. ഡൊമിനിക്ക് പ്രസന്‍റേഷന്\n,, സണ്ണീ ജോസഫ്\n(എ)സംസ്ഥാനത്തെ സ്പെഷ്യല് സ്കൂളുകളില് കന്പ്യൂട്ടര് അധിഷ്ഠിത പാഠ്യപദ്ധതിക്ക് രൂപം നല്‍കാനുദ്ദേശിക്കുന്നുണ്ടോ; വിശദമാക്കുമോ;\n(ബി)പ്രസ്തുത പാഠ്യപദ്ധതിയിലൂടെ എന്തെല്ലാം ലക്ഷ്യങ്ങളാണ് കൈവരിക്കാനുദ്ദശിക്കുന്നത്; വിശദാംശങ്ങള് വെളിപ്പെടുത്താമോ;\n(സി)പ്രസ്തുത പദ്ധതിക്ക് എവിടെനിന്നാണ് സാങ്കേതിക സഹായം ലഭിക്കുന്നത്; വിശദമാക്കുമോ;\n(ഡി)പ്രസ്തുത പദ്ധതി ഏത് അദ്ധ്യയന വര്‍ഷം മുതലാണ് നടപ്പാക്കാനുദ്ദേശിക്കുന്നത് ; വിശദാംശങ്ങള് നല്കാമോ?\nഐ.ടി. അറ്റ് സ്കൂളിനു കീഴിലുള്ള വിദ്യാഭ്യാസ ചാനല്\n(എ)സംസ്ഥാനത്ത് ഐ.ടി. അറ്റ് സ്കൂളിനു കീഴില് വിദ്യാഭ്യാസ ചാനല് പ്രവൃത്തിക്കുന്നുണ്ടോ; വിശദമാക്കുമോ;\n(ബി)എന്തെല്ലാം വിദ്യാഭ്യാസ പ്രവര്‍ത്തനങ്ങളാണ് പ്രസ്തുത ചാനല് വഴി നടത്തിവരുന്നത്; വിശദാംശങ്ങള് എന്തെല്ലാം;\n(സി)പ്രസ്തുത ചാനലിനെ രാജ്യത്തെ മികച്ച വിദ്യാഭ്യാസ ചാനലായി ഉയര്‍ത്തുന്നതിനുള്ള പദ്ധതിക്ക് രൂപം നല്‍കിയിട്ടുണ്ടോ; വിശദമാക്കുമോ;\n(ഡി)അതിനായി മികവുറ്റ പരിപാടികളും അത്യാധുനിക സൌകര്യങ്ങളും ഒരുക്കുന്നതിന് എന്തെല്ലാം നടപടികളാണ് പ്രസ്തുത പദ്ധതിയില് ഉള്‍പ്പെടുത്തിയിരിക്കുന്നത്; വിശദാംശങ്ങള് നല്‍കാമോ?\nസ്കൂളുകളില് എം.എല്.എ. മാരുടെ പ്രത്യേക വികസന ഫണ്ടുപയോഗിച്ച് കന്പ്യൂട്ടറുകള്\n(എ)എം.എല്.എ. മാരുടെ പ്രത്യേക വികസന ഫണ്ട് പ്രയോജനപ്പെടുത്തി സ്കൂളുകള്‍ക്ക് കന്പ്യൂട്ടറുകള് വാങ്ങാന് പണം അനുവദിച്ചുവെങ്കിലും അദ്ധ്യയനവര്‍ഷം കഴിഞ്ഞാലും കന്പ്യൂട്ടറുകള് ലഭ്യമാകുന്നില്ല എന്നകാര്യം പരിശോധിക്കുമോ;\n(ബി)അപ്രകാരം കന്പ്യൂട്ടറുകള് വിതരണം നടത്തുന്നതില് അലംഭാവം കാട്ടുന്നവര്‍ക്കെതിരെ കര്‍ശന നടപടി സ്വീകരിക്കുമോ;\n(സി)സ്കൂളുകളില് അടിയന്തരമായി കന്പ്യൂട്ടറുകള് ലഭ്യമാക്കുന്നതിനുള്ള നടപടി സ്വീകരിക്കുമോ;\n(ഡി)ഇങ്ങനെയുള്ള കാലതാമസം ഒഴിവാക്കുന്നതിന് എന്തൊക്കെ നടപടികളാണ് സ്വീകരിക്കുന്നത്; വിശദാംശം നല്‍കാമോ?\nസ്വകാര്യമാനേജ്മെന്‍റ് സ്കൂളുകളിലെ പ്രത്യേക പ്രവേശന പരീക്ഷ\n(എ) സ്കൂള് പ്രവേശനത്തിന് സ്വകാര്യ മാനേജ്മെന്‍റുകള് പ്രത്യേകം പ്രവേശന പരീക്ഷകള് നടത്തുന്നു എന്നകാര്യം ശ്രദ്ധയില്‍പ്പെട്ടിട്ടുണ്ടോ;\n(ബി)എങ്കില് ഇത് കര്‍ശനമായി നിരോധിക്കുന്നതിന് എന്തെല്ലാം നടപടികള് സ്വീകരിക്കുമെന്നു വ്യക്തമാക്കാമോ;\n(സി)അതിനായി പ്രത്യേകം മോണിറ്ററിംഗ് ആന്‍റ് വിജിലന്‍സ് സെല് രൂപീകരിക്കുവാന് നിര്‍ദ്ദേശം നല്‍കുമോ?\nഒന്നാം ക്ലാസില് പ്രവേശനം നേടിയ കുട്ടികളുടെ എണ്ണം\n(എ)പൊതുവിദ്യാലയങ്ങളില് 2011-12, 2012-13, 2013-14, 2014-15 വര്‍ഷങ്ങളില് ഒന്നാം ക്ലാസില് പ്രവേശനം നേടിയ കുട്ടികളുടെ എണ്ണം എത്രയെന്ന് വ്യക്തമാക്കുമോ;\n(ബി)അണ് എയ്ഡഡ് മേഖലയില് മേല്‍സൂചിപ്പിച്ച വര്‍ഷങ്ങളില് ഒന്നാം ക്ലാസില് എത്ര വിദ്യാര്‍ത്ഥികള് പ്രവേശനം നേടിയെന്നും വെളിപ്പെടുത്തുമോ;\n(സി)പൊതുവിദ്യാലയങ്ങളില് കുട്ടികള് കുറയുന്നത് സംബന്ധിച്ച് എന്തെങ്കിലും പഠനം നടത്തിയിട്ടുണ്ടോ;\n(ഡി)ഉണ്ടെങ്കില് കുട്ടികള് കുറയുന്നതിനുള്ള കാരണങ്ങള് എന്തെല്ലാമെന്ന് വിശദമാക്കുമോ;\n(ഇ)കുട്ടികള് കുറഞ്ഞതിന്‍റെ ഭാഗമായി എത്ര സ്കൂളുകള് ഈ സര്‍ക്കാര് അധികാരത്തില് വന്നശേഷം അടച്ചുപൂട്ടിയിട്ടുണ്ട്; അടച്ചുപൂട്ടിയ സ്കൂളുകളുടെ പേര് വിവരം ജില്ലതിരിച്ച് വ്യക്തമാക്കുമോ;\n(എഫ്)കുട്ടികള് കുറയുന്നതിന്‍റെ ഭാഗമായി അദ്ധ്യാപകരുടെ ജോലി സംരക്ഷിക്കുന്നതിന് എന്തെല്ലാം നടപടികളാണ് സ്വീകരിച്ചുവരുന്നത്; വിശദാംശങ്ങള് വ്യക്തമാക്കുമോ?\nസര്‍ക്കാര്, എയ്ഡഡ് എല്.പി/യു.പി/എച്ച്.എസ.് സ്കൂളുകളിലെ കുട്ടികളുടെ എണ്ണത്തിലെ വര്‍ദ്ധനവ്\n(എ)സംസ്ഥാനത്ത് ഈ അദ്ധ്യയന വര്‍ഷം എല്.പി., യു.പി., എച്ച്.എസ.് വിഭാഗങ്ങളില് കുട്ടികളുടെ എണ്ണത്തില് വര്‍ദ്ധനവുണ്ടായ സ്കൂളുകള് എത്രയാണ്; സര്‍ക്കാര്, എയ്ഡഡ്, ജില്ല തിരിച്ച് വിവരങ്ങള് ലഭ്യമാക്കുമോ;\n(ബി)പ്രസ്തുത സ്കൂളുകളില് പുതിയ ഡിവിഷന്, പുതിയ തസ്തിക എന്നിവ സൃഷ്ടിക്കത്തക്ക വിധം എത്ര സ്കൂളുകളില് കുട്ടികളുടെ വര്‍ദ്ധനയുണ്ടായിട്ടുണ്ട്;\n(സി)പ്രസ്തുത സ്കൂളുകളില് പുതിയ തസ്തിക സൃഷ്ടിക്കാന് നടപടി സ്വീകരിച്ചിട്ടുണ്ടോ; അധ്യാപക ക്ഷാമം പരിഹരിക്കാന് എന്ത് നടപടിയാണ് സ്വീകരിക്കുകയെന്ന് വ്യക്തമാക്കുമോ;\n(ഡി)ചില സര്‍ക്കാര്, എയ്ഡഡ് സ്കൂളുകളിലെങ്കിലും കുട്ടികളുടെ എണ്ണത്തിലുള്ള വര്‍ദ്ധനവിന്‍റെ കാരണമെന്തെന്ന് വിശദമാക്കുമോ?\nലോവര് പ്രൈമറി തലം മുതല് ഹിന്ദി പഠിപ്പിക്കാന് നടപടി\n(എ)രാഷ്ട്ര ഭാഷയായ ഹിന്ദി സി.ബി.എസ്.സി./ഐ.സി.എസ്.സി. സ്കൂളുകളില് ഒന്നാം ക്ലാസ് മുതല് പഠിപ്പിക്കുന്പോള് സര്‍ക്കാര് സിലബസ് ഉള്ള സ്കൂളുകളില് 5-ാം ക്ലാസ് മുതലാണ് പഠിപ്പിക്കുന്നത് എന്നത് ശ്രദ്ധയില്‍പെട്ടിട്ടുണ്ടോ;\n(ബി)ഒന്നാം ക്ലാസ് മുതല് ഹിന്ദി പഠിപ്പിക്കുന്നതിനുള്ള നടപടി സ്വീകരിക്കുമോ;\n(സി)ഒന്നാം ക്ലാസ് മുതല് സംസ്കൃതം, അറബി എന്നീ വിഷയങ്ങള് പഠിപ്പിക്കാന് ഉത്തരവ് ഇറക്കിയിട്ടുണ്ടോ; എങ്കില് ഉത്തരവിന്‍റെ പകര്‍പ്പ് ലഭ്യമാക്കുമോ?\nആലപ്പുഴ, ചേര്‍ത്തല സ്കൂളുകളില് എസ്സ്. എസ്സ്. എ. ഫണ്ട് ഉപയോഗിച്ചുളള നവീകരണം\n(എ)ആലപ്പുഴ ജില്ലയില് എസ്സ്. എസ്സ്.എ. ഫണ്ട് വിനിയോഗിച്ച് സ്കൂള് നവീകരണം നടത്തുന്നതിന് 2013-14 കാലയളവില് എത്ര തുക ചെലവഴിച്ചു എന്ന് വ്യക്തമാക്കാമോ;\n(ബി)2013-ല് സ്കൂളുകളുടെ നവീകരണത്തിന് വിനിയോഗിക്കേണ്ട തുക പൂര്‍ണ്ണമായും ചെലവഴിക്കപ്പെട്ടില്ല എന്ന കാര്യം ശ്രദ്ധയില്‍പ്പെട്ടിട്ടുണ്ടോ;\n(സി)2013-14 കാലയളവില് ചേര്‍ത്തലയില് വിനിയോഗിക്കപ്പെട്ട എസ്സ്. എസ്സ്. എ. ഫണ്ട് എത്രയായിരുന്നു വെന്നും അതുപയോഗിച്ച് ചെയ്ത ജോലികള് എന്തെല്ലാമായിരുന്നുവെന്നും ഏതെല്ലാം സ്കൂളുകളിലാണ് ജോലികള് ചെയ്തിട്ടുളളതെന്നും വ്യക്തമാക്കുമോ?


ബെര്‍ലിന്: കഴിഞ്ഞ മേയ് മാസത്തിനുശേഷം ആദ്യമായി ജര്‍മനിയിലെ പ്രതിവാര കോവിഡ് വ്യാപന നിരക്ക് ലക്ഷത്തില് നൂറിനു മുകളിലേക്ക് ഉയര്‍ന്നു. കഴിഞ്ഞ ഏതാനും ആഴ്ചകളായി രാജ്യത്ത് രോഗബാധ വര്‍ധിച്ചുവരുന്നതാണ് കണക്കുകളില് പ്രതിഫലിക്കുന്നത്.\n68.7ല് നിന്ന് വെറും എട്ടു ദിവസത്തിനുള്ളില് വ്യാപന നിരക്ക് നൂറിലെത്തിയിരിക്കുന്നതെന്ന് റോബര്‍ട്ട് കോച്ച് ഇന്‍സ്റ്റിറ്റ്യൂട്ട് ചൂണ്ടിക്കാട്ടുന്നു. സാഹചര്യം വീണ്ടും വഷളാകുന്നതിന്റെ ലക്ഷണങ്ങളാണ് കാണുന്നതെന്ന ആരോഗ്യ വകുപ്പ് മന്ത്രി യെന്‍സ് സ്പാന്റെ മുന്നറിയിപ്പ് പുറത്തു വന്നതിനു പിന്നാലെയാണ് ഈ കണക്കും വരുന്നത്.\nഎല്ലാ പ്രായ വിഭാഗത്തിലും രോഗബാധ വര്‍ധിക്കുന്നതായാണ് നിരീക്ഷണം. വരും ദിവസങ്ങളില് ഇതിനിയും വര്‍ധിക്കാനുള്ള സാധ്യതയും ചൂണ്ടിക്കാണിക്കപ്പെടുന്നു.\nശനിയാഴ്ച മാത്രം രാജ്യത്ത് 86 കോവിഡ് മരണമാണ് റിപ്പോര്‍ട്ട് ചെയ്തത്. ഇതോടെ രാജ്യത്തെ ആകെ കോവിഡ് മരണസംഖ്യ 95,077 ആയി. 15,145 പേര്‍ക്ക് 24 മണിക്കൂറിനുള്ളില് രോഗം സ്ഥിരീകരിക്കുകയും ചെയ്തു. എട്ടു ദിവസത്തിനിടെ പ്രതിദിന കണക്കില് 31 ശതമാനം വര്‍ധനയാണ് രേഖപ്പെടുത്തിയിരിക്കുന്നത്.


പ്രാദേശിക തലത്തിലെ അതൃപ്തി; വട്ടിയൂർക്കാവിൽ ബിജെപി കിതയ്ക്കുന്നു\nWed Jun 03 2020 19:20:34 GMT+0530 (India Standard Time)\nസ്ഥാനാര്‍ത്ഥി നിര്‍ണയം മുതല് തുടങ്ങിയ തര്‍ക്കങ്ങൾ ബിജെപിയെ മണ്ഡലത്തില് പിന്നിലാക്കിയിട്ടുണ്ട്. വിജയ സാധ്യതയില്ലാത്ത സ്ഥാനാർഥിയെയാണ് മൽസരരംഗത്ത് ഇറക്കിയതെന്നാണ് പാർട്ടിക്കുള്ളിലെ പ്രധാന വിമർശനം.\nSDR12 Oct 2019 10:15 AM GMT\nതിരുവനന്തപുരം: നിയമസഭാ ഉപതിരഞ്ഞെടുപ്പിൽ ശ്രദ്ധേയമായ മത്സരം നടക്കുന്ന വട്ടിയൂർക്കാവ് മണ്ഡലത്തിൽ ബിജെപി കിതയ്ക്കുന്നു. എൽഡിഎഫും യുഡിഎഫും പ്രചാരണ രംഗത്ത് മൽസരിച്ച് മുന്നേറുമ്പോൾ കഴിഞ്ഞ തവണ രണ്ടാം സ്ഥാനത്തെത്തിയ ബിജെപിയുടെ ക്യാമ്പിൽ അതൃപ്തി പുകയുകയാണ്.\nസ്ഥാനാര്‍ത്ഥി നിര്‍ണയം മുതല് തുടങ്ങിയ തര്‍ക്കങ്ങൾ ബിജെപിയെ മണ്ഡലത്തില് പിന്നിലാക്കിയിട്ടുണ്ട്. വിജയ സാധ്യതയില്ലാത്ത സ്ഥാനാർഥിയെയാണ് മൽസരരംഗത്ത് ഇറക്കിയതെന്നാണ് പാർട്ടിക്കുള്ളിലെ പ്രധാന വിമർശനം. കഴിഞ്ഞ നിയമസഭ തിരഞ്ഞെടുപ്പില് ബിജെപിയും കോണ്‍ഗ്രസും കടുത്ത പോരാട്ടമാണ് ഇവിടെ കാഴ്ചവച്ചത്. കഴിഞ്ഞ ലോക്സഭ തിരഞ്ഞെടുപ്പില് ബിജെപിയും കോണ്‍ഗ്രസും തമ്മില് വെറും 3000ത്തോളം വോട്ടിന്‍റെ മാത്രം വ്യത്യാസമാണ് ഉണ്ടായിരുന്നത്.\nമുൻ സംസ്ഥാന അധ്യക്ഷൻ കുമ്മനം രാജശേഖരനെ മൽസരിപ്പിച്ച് വിജയിക്കാമെന്നായിരുന്നു പ്രാദേശിക നേതൃത്വത്തിന്റെ നിലപാട്. കുമ്മനം രാജശേഖരനെ മണ്ഡലത്തില് സ്ഥാനാര്‍ത്ഥിയാക്കുന്നതോടെ ബിജെപിക്ക് ഇക്കുറി വട്ടിയൂര്‍ക്കാവില് വിജയം ഉറപ്പിച്ചിരുന്നു പ്രവര്‍ത്തകര്. കുമ്മനമാവട്ടെ അനൗദ്യോഗികമായി മണ്ഡലത്തിൽ പ്രചാരണം തുടങ്ങുകയും ചെയ്തിരുന്നു. എന്നാല് സ്ഥാനാര്‍ത്ഥി നിര്‍ണയത്തോടെ ബിജെപിയില് കാര്യങ്ങള് മാറിമറിഞ്ഞു.\nഅവസാന നിമിഷം കുമ്മനത്തെ വെട്ടിമാറ്റി വിജയ സാധ്യത തീരെയില്ലാത്ത ജില്ലാ പ്രസിഡന്‍റ് എസ് സുരേഷിനെ സ്ഥാനാര്‍ത്ഥിയാക്കി. ഇതോടെ പാര്‍ട്ടിക്കുള്ളില് ഉടലെടുത്ത കടുത്ത അതൃപ്തി ഇപ്പോഴും പുകയുകയാണ്. മുരളീധരപക്ഷത്തിന്റെ ഇടപെടലാണ് കുമ്മനത്തെ തഴയാൻ കാരണമെന്നാണ് ആക്ഷേപം. ഇതേതുടർന്ന് ഒരുവിഭാഗം ബിജെപി നേതാക്കള് അതൃപ്തി പരസ്യമാക്കി പ്രചരണത്തില് നിന്നും മാറി നിൽക്കുകയാണ്.\nനേതൃത്വത്തെ കൂടുതല് വെട്ടിലാക്കി ആര്‍എസ്എസും പ്രചരണത്തില് സജീവമല്ല. കഴിഞ്ഞ മൂന്ന് തിരഞ്ഞെടുപ്പുകളിലും ആര്‍എസ്എസ് ഭാരവാഹികള്‍ക്കായിരുന്നു ബിജെപിയുടെ തിരഞ്ഞെടുപ്പ് ചുമതല. എന്നാല് ഇക്കുറി പ്രചരണത്തിന്‍റെ രണ്ടാം ഘട്ടത്തിലേക്ക് കടന്നിട്ടും പ്രചരണം തിരിഞ്ഞ് നോക്കാന് പോലും പല നേതാക്കളും തയ്യാറായിട്ടില്ല. കുമ്മനത്തിന് പകരം എസ് സുരേഷിനെ സ്ഥാനാര്‍ത്ഥിയാക്കിയതില് ആര്‍എസ്എസിലെ ഒരു വിഭാഗം നേതാക്കള്‍ക്ക് ഇപ്പോഴും അതൃപ്തിയുണ്ട്.\nബിജെപി ക്യാംപിലെ തമ്മിലടി യുഡിഎഫിനും എൽഡിഎഫിനും ഗുണകരമായിട്ടുണ്ട്. മന്ത്രിമാരും എംഎൽഎമാരും മുതിർന്ന നേതാക്കളും മണ്ഡലത്തിൽ സജീവ പ്രചാരണത്തിലാണ്. സിറ്റിങ് സീറ്റ് നിലനിർത്താൻ യുഡിഎഫും സീറ്റ് പിടിച്ചെടുത്ത് അഭിമാനം സംരക്ഷിക്കാൻ എൽഡിഎഫും കഠിന പ്രയത്നത്തിലാണ്.\nVattiyoorkavu byelection Bjp Campaign S suresh Kummanam rajashekharan


year end 2018: റഷ്യയിലെ ഫ്രഞ്ച് വിപ്ലവം... ഫുട്‌ബോളില് മോഡ്രിച്ചിന്റെ ഭരണം, 'അപ്രത്യക്ഷനായ' മെസ്സി | Year end 2018: Main events and incidents in Football - Malayalam MyKhel\n» year end 2018: റഷ്യയിലെ ഫ്രഞ്ച് വിപ്ലവം... ഫുട്‌ബോളില് മോഡ്രിച്ചിന്റെ ഭരണം, 'അപ്രത്യക്ഷനായ' മെസ്സി\nPublished: Thursday, November 29, 2018, 15:47 [IST]\nഈ വര്‍ഷത്തെ പ്രധാന സംഭവങ്ങൾ | Oneindia Malayalam\nമുംബൈ: ലോക ഫുട്‌ബോളില് ഫിഫ ലോകകപ്പിന്റെ അലയൊലികള് കേട്ട വര്‍ഷമാണ് കടന്നു പോവുന്നത്. നാലു വര്‍ഷത്തെ കാത്തിരിപ്പിനൊടുവില് വിരുന്നെത്തിയ ലോകകപ്പ് കാല്‍പന്തുകളി പ്രേമികള്‍ക്കു ശരിക്കുമൊരു ഉല്‍സവം തന്നെയായിരുന്നു.\nലയണല് മെസ്സിയുടെയും ക്രിസ്റ്റ്യാനോ റൊണാള്‍ഡോയുടെയും ആധിപത്യം അവസാനിപ്പിച്ച് ക്രൊയേഷ്യന് സ്റ്റാര് ലൂക്കാ മോഡ്രിച്ച് പുതിയ ചക്രവര്‍ത്തിയായി അവരോധിക്കപ്പെട്ടതും ഈ വര്‍ഷത്തെ പ്രധാന സംഭവങ്ങളിലൊന്നാണ്. ലോക ഫുട്‌ബോളിലെയും ഇന്ത്യന് ഫുട്‌ബോളിയും ഈ വര്‍ഷം നടന്ന പ്രധാനപ്പെട്ട ചില സംഭവങ്ങളിലേക്കു ഒന്നു തിരിഞ്ഞുനോക്കാം.\nജൂണ് 13 മുതല് ജൂലൈ 15 വരെയാണ് റഷ്യയില് ലോകകപ്പ് അരങ്ങേറിയത്. കിരീടഫേവറിറ്റുകളായ ബ്രസീല്, ജര്‍മനി, സ്‌പെയിന്, അര്‍ജന്റീന എന്നിവര്‍ക്കെല്ലാം നേരത്തേ കാലിടറിയപ്പോള് ഫ്രാന്‍സ് ഏവരുടെയും കണക്കുകൂട്ടലുകള് തെറ്റിച്ച് കിരീടം തിരിച്ചുപിടിക്കുന്നതിന് ലോകം സാക്ഷിയായി. അപ്രതീക്ഷിത ഫൈനലിസ്റ്റുകളായ ക്രൊയേഷ്യയെയാണ് ഫ്രഞ്ച് പട കലാശക്കളിയില് നിഷ്പ്രഭരാക്കിയത്.\nനിലവിലെ ചാംപ്യന്‍മാരെന്ന തലയെടുപ്പുമായെത്തിയ ജര്‍മനി ആദ്യ റൗണ്ടില് തന്നെ നാണംകെട്ടു മടങ്ങിയതാണ് ലോകകപ്പിലെ ഏറ്റവും വലിയ അട്ടിമറി.\nപുരസ്‌കാര നെറുകയില് മോഡ്രിച്ച്\nലോകകപ്പില് ക്രൊയേഷ്യയെ ഫൈനല് വരെയെത്തിക്കുന്നതില് ചുക്കാന് പിടിച്ച് ടൂര്‍ണമെന്റിലെ മികച്ച താരത്തിനുള്ള ഗോള്‍ഡന് ബോള് സ്വന്തമാക്കിയ ലൂക്കാ മോഡ്രിച്ച് പിന്നാലെ രണ്ടു പുരസ്‌കാരങ്ങള് കൂടി കൈക്കലാക്കി.\nയുവേഫ പ്ലെയര് ഓഫ് ദി ഇയറായി തിരഞ്ഞെടുക്കപ്പെട്ട മോഡ്രിച്ച് പിന്നാലെ ഫിഫയുടെ ലോക ഫുട്‌ബോള് ബഹുമതിക്കും അര്‍ഹനായി. കഴിഞ്ഞ 10 വര്‍ഷത്തിനിടെ മെസ്സിയും റൊണാള്‍ഡോയും അഞ്ചു തവണ വീതം പങ്കിട്ട പുരസ്‌കാരമാണ് മോഡ്രിച്ച് ഇത്തവണ തന്റെ പേരിലാക്കിയത്. ഡിസംബറില് പ്രഖ്യാപിക്കാനിരിക്കുന്ന ബാലണ് ഡിയോര് പട്ടികയിലും മോഡ്രിച്ചിനാണ് മുന്‍തൂക്കം.\nപോര്‍ച്ചുഗലിന്റെ ഇതിഹാസ താരവും റയല് മാഡ്രിഡിന്റെ ഐക്കണ് താരവുമായ ക്രിസ്റ്റിയാനോ റൊണാള്‍ഡോയുടെ അപ്രതീക്ഷിത കൂടുമാറ്റത്തിനും 2018 സാക്ഷിയായി. റയലിനെ ഹാട്രിക്ക് ചാംപ്യന്‍സ് ലീഗ് കിരീടവിജയത്തിലേക്കു നയിച്ച ശേഷമാണ് താരം പടിയിറങ്ങിയത്. മുന് ടീമായ മാഞ്ചസ്റ്റര് യുനൈറ്റഡിലേക്കോ പിഎസ്ജിയിലേക്കോ റോണോ ചേക്കേറിയേക്കുമെന്നായിരുന്നു അഭ്യൂഹങ്ങളെങ്കിലും അപ്രതീക്ഷിതമായിരുന്നു യുവന്റസിന്റെ എന്‍ട്രി. ഇറ്റാലിയന് ചാംപ്യന്‍മാരുടെ ഓഫര് സ്വീകരിക്കാന് അദ്ദേഹത്തിന് രണ്ടാമതൊന്ന് ആലോചിക്കേണ്ടി വരികയും ചെയ്തില്ല.\nഫുട്‌ബോള് പ്രേമികള്‍ക്കു ഏറെ നിരാശയും ദുഖവുമുണ്ടാക്കിയ സംഭവമായിരുന്നു അര്‍ജന്റീന ടീമില് നിന്നും ഇതിഹാസ താരവും ക്യാപ്റ്റനുമായ ലയണല് മെസ്സിയുടെ പിന്‍മാറ്റം. റഷ്യന് ലോകകപ്പിന്റെ പ്രീക്വാര്‍ട്ടറില് ഫ്രാന്‍സിനോട് തോറ്റ് അര്‍ജന്റീന പുറത്തായതില് നിന്നും മനംനൊന്താണ് മെസ്സിയുടെ തീരുമാനം.\nലോകകപ്പിനുശേഷം ഈ വര്‍ഷം മറ്റൊരു കളിയിലും മെസ്സി അര്‍ജന്റീനയുടെ ജഴ്‌സിയണിഞ്ഞിട്ടുമില്ല. 2019ല് താരം തിരിച്ചെത്തുമെന്ന ശുഭപ്രതീക്ഷയിലാണ് ആരാധകര്.\nയൂറോപ്പിലെ ഏറ്റവും മികച്ച ക്ലബ്ബ് തങ്ങള് തന്നെയാണെന്നു അടിവരയിട്ടാണ് റയല് മാഡ്രിഡ് തുടര്‍ച്ചയായി മൂന്നാം വര്‍ഷവും യുവേഫ ചാംപ്യന്‍സ് ലീഗ് കിരീടത്തില് മുത്തിട്ടത്. ഫൈനലില് ലിവര്‍പൂളിനെ 3-1ന് തുരത്തിയാണ് റയല് യൂറോപ്യന് ആധിപത്യം അരക്കിട്ടുറപ്പിച്ചത്. റയലിന്റെ 13ാമത്തെ ചാംപ്യന്‍സ് ലീഗ് കിരീടവിജയം കൂടിയായിരുന്നു ഇത്.\nഐഎസ്എല്ലിന്റെ നാലാം സീസണിന്റെ ഫൈനലും 2018ല് കണ്ടു. മുന് ചാംപ്യന്‍മാരായ ചെന്നൈയ്ന് എഫ്‌സിയാണ് ഇത്തവണ ഇന്ത്യയിലെ ചാംപ്യന് ക്ലബ്ബായി മാറിയത്. ഈ വര്‍ഷം ഐഎസ്എല്ലില് അരങ്ങേറിയ ബെംഗളൂരു എഫ്‌സിയെ ഫൈലില് 3-2നു തകര്‍ത്താണ് ചെന്നൈ ജേതാക്കളായത്.\n18 ഗോളുകളുമായി എഫ്‌സി ഗോവയുടെ സൂപ്പര് താരം ഫെറാന് കൊറോമിനോസ് ടൂര്‍ണമെന്റിലെ ഗോള്‍വേട്ടക്കാരനായപ്പോള് 15 ഗോളുകമായി ബെംഗളൂരു താരം മിക്കു രണ്ടാമതെത്തി.\nRead more about: year end 2018 football world cup isl luka modric cristiano ronaldo lionel messi ഇയര് എന്‍ഡ് 2018 ഫുട്‌ബോള് ലോകകപ്പ് ഐഎസ്എല് ലൂക്കാ മോഡ്രിച്ച്\nStory first published: Thursday, November 29, 2018, 15:47 [IST]


സര്‍വ്വ ചരാചരങ്ങളെയും തടഞ്ഞൊരു അതിര്‍ത്തി മതില് | A boundary wall with swarms of spies at mexico united states border\nസര്‍വ്വ ചരാചരങ്ങളെയും തടഞ്ഞൊരു അതിര്‍ത്തി മതില്\nFirst Published 2, Nov 2020, 4:13 PM\nഅമേരിക്കയ്ക്കും മെക്സിക്കോയ്ക്കുമിടയില് 3,145 കിലോമീറ്ററിന്‍റെ അതിര്‍ത്തിയാണ് ഉള്ളത്. മൂന്നാം ലോകരാജ്യമായ ദാരിദ്രം വിട്ട് മാറാത്ത മെക്സിക്കോയില് നിന്നും മറ്റ് ലാറ്റിനമേരിക്കന് രാജ്യങ്ങളില് നിന്നും ഓരോ വര്‍ഷവും പതിനായിരക്കണക്കിന് ആളുകളാണ് ഈ അതിര്‍ത്തി കടന്ന് അനധികൃതമായി അമേരിക്കയിലേക്ക് കടക്കുന്നത്. ഈ അനധികൃത കുടിയേറ്റം നിയന്ത്രിക്കാന് അമേരിക്ക പലവിധത്തില് നോക്കിയെങ്കിലും ഒന്നും കാര്യക്ഷമമായില്ല. എന്നാല് ട്രംപ് അധികാരത്തിലെത്തിയതോടെ കാര്യങ്ങള്‍ക്ക് ചില മാറ്റങ്ങള് സംഭവിച്ചു. അനധികൃത കുടിയേറ്റത്തെ ആദ്യം മുതല് എതിര്‍ത്തിരുന്ന ട്രംപ് കുടിയേറ്റം തടയാനായി അമേരിക്കന് - മെക്സിക്കന് അതിര്‍ത്തിയില് മതില് പണിയാരംഭിച്ചു. അമേരിക്കന് ഭരണത്തില് തുടര്‍ച്ചയ്ക്കായി ട്രംപ് ശ്രമം നടത്തുമ്പോള് വീണ്ടും ആ മതില് വാര്‍ത്തകളില് നിറയുകയാണ്. എന്നാല് ഇത്തവണ മതില് ചാടിക്കടന്നത് അനധികൃത മനുഷ്യരല്ല മറിച്ച് അമേരിക്ക അമേരിക്കയാകുന്നതിനും മുമ്പ് അവിടെ ജീവിച്ചിരുന്ന ജീവവര്‍ഗ്ഗങ്ങളുടെ പുതിയ തലമുറയാണ് അതിര്‍ത്തികള് ലംഘിച്ചിരിക്കുന്നത്. മെക്സിക്കൻ ഫോട്ടോഗ്രാഫർ അലജാൻഡ്രോ പ്രീറ്റോ പകര്‍ത്തിയ ആ ചിത്രങ്ങള് കാണാം.\nഅരിസോണയിലെ സോനോറൻ മരുഭൂമിയിലെ യുനെസ്കോ ബയോസ്ഫിയർ റിസർവ് ആയ ഓർഗൻ പൈപ്പ് കാക്റ്റസ് ദേശീയ സ്മാരകത്തിലൂടെയുള്ള അതിർത്തി മതിൽ നിർമ്മാണം. പ്രീറ്റോ പറയുന്നു: 'പ്രകൃതിയെയും വന്യമൃഗങ്ങളെയും സംരക്ഷിക്കുക എന്നതാണ് ഈ ഫോട്ടോഗ്രാഫിയിലൂടെ എന്‍റെ ലക്ഷ്യം. ഈ ചിത്രങ്ങള് ആളുകളിൽ നല്ല സ്വാധീനം ചെലുത്തുമെന്ന പ്രതീക്ഷയിൽ എന്താണ് ഈ അതിര്‍ത്തിയില് സംഭവിക്കുന്നതെന്ന് കാണിക്കാനുള്ള ശ്രമമാണ് എന്‍റെത്. '\nസോനോറൻ മരുഭൂമിയിലെ ഗ്രാൻ ഡെസിയേർട്ടോ ഡി അൾത്താരയുടെ അതിർത്തിയിൽ ഒരു ജാവലിന, സ്കങ്ക് പന്നി എന്നും ഇത് അറിയപ്പെടുന്നു. പല അതിർത്തി മതിലിനിടയിലൂടെയും ഇപ്പോഴും രണ്ട് വശത്തേക്കും കടക്കാം. എന്നാൽ പുതിയ മതിൽ ഭാഗങ്ങളിൽ ഒമ്പത് മീറ്റർ വീതിയുള്ള സ്റ്റീൽ ബീമുകൾക്കിടയില് 10 സെന്‍റീ മീറ്റർ മാത്രമാണ് അകലം. ഇത് മൃഗങ്ങളുടെ സഞ്ചാരത്തെയും വിലക്കുന്നു.\nഗ്രാൻ ഡെസിയേർട്ടോ ഡി അൾത്താരയിൽ നിലവിലുള്ള തടസ്സം മാറ്റി സ്ഥാപിക്കുന്നതിനായി നിർമ്മിക്കുന്ന അതിർത്തി മതിൽ. സംരക്ഷിത ആവാസ വ്യവസ്ഥകൾക്കും അതിർത്തി സമൂഹങ്ങൾക്കുമുള്ള ഭീഷണിയെക്കുറിച്ചുള്ള മുന്നറിയിപ്പുകൾ അവഗണിച്ച് ട്രംപ് ഭരണകൂടം യുഎസ്-മെക്സിക്കൻ അതിർത്തി മതിൽ പണി തുടരുന്നത്.\nഗ്രാൻ ഡെസിയേർട്ടോ ഡി അൾത്താരയിലെ അതിർത്തി മതിൽ നിർമ്മാണത്തിന്‍റെ ഒരു ആകാശക്കാഴ്ച.\nമെക്സിക്കോയ്ക്കും യുഎസിനും ഇടയിലുള്ള അതിർത്തിയിൽ ഇതിനകം 650 മൈലിലധികം അടിസ്ഥാന സൌകര്യങ്ങളുണ്ട്. ടിജുവാനയിലെ ഈ ഭാഗത്തുള്‍പ്പെടെ ആവാസ വ്യവസ്ഥയെ പോലും മതില് പകുത്തുമാറ്റി. 1,500 ൽ അധികം സസ്യങ്ങളും ജന്തുജാലങ്ങളും വസിക്കുന്ന പ്രദേശങ്ങളെ ഈ മതില് വേർതിരിക്കുന്നു. അവയിൽ 93 എണ്ണം ഇന്‍റർനാഷണൽ യൂണിയൻ ഫോർ കൺസർവേഷൻ ഓഫ് നേച്ചറിന്‍റെ (ഐയുസി‌എൻ) പട്ടികപ്പെടുത്തിയിട്ടുണ്ട്.\nഅരിസോണയെ സോനോറയിൽ നിന്ന് വേർതിരിക്കുന്ന വേലി മുറിച്ചുകടക്കുന്ന രണ്ട് കാട്ടു ടർക്കികള്. കൂടുതൽ ദൃഢമായ മതിൽ സസ്തനികളുടെ ചലനത്തെ മാത്രമല്ല, ചില പക്ഷിമൃഗങ്ങളായ പിഗ്മി മൃഗങ്ങൾ, കാട്ടു ടർക്കികൾ എന്നിവയുടെ സഞ്ചാരപാതയെയും പകുത്തുമാറ്റുന്നു.\nഅരിസോണയിലെ കൊറോനാഡോ നാഷണൽ മെമ്മോറിയൽ പാർക്കിലെ അതിർത്തി വേലിയിലെ ബാറുകളിലൂടെ ഒരു കൊയോട്ട് നോക്കുന്നു.\nഅരിസോണയിലെ നാക്കോയ്ക്ക് സമീപം അതിർത്തി മതിലിന്‍റെ ആകാശക്കാഴ്ച.\nസാൻ ബെർണാർഡിനോയിൽ വാഹന വേലി ചാടിക്കടക്കുന്ന ഒരു പെണ് സിംഹം. മനുഷ്യർ അതിര്‍ത്തികള് ഉറപ്പിക്കുമ്പോള് അപ്രത്യക്ഷമാകുന്ന ആദ്യത്തെ ഇനങ്ങളിൽ ഒന്നാണ് അപെക്സ് വേട്ടക്കാർ.\nസാൻ ബെർണാർഡിനോയിലെ അതിർത്തി കടക്കുന്ന ഒരു സിംഹകുട്ടി.\nകൊറോനാഡോ ദേശീയ മെമ്മോറിയൽ പാർക്കിലെ അതിർത്തി മതിൽ.\nസാൻ പെഡ്രോ നദിക്കടുത്തുള്ള ഒരു റാട്ടിൽ സ്നേക്ക്.\nസോനോറയെയും അരിസോണയെയും വിഭജിക്കുന്ന വേലി മുറിച്ചുകടന്ന ഒരു ബോബ്കാറ്റ്.\nദുർബലമായ ഒരു ആവാസവ്യവസ്ഥയുടെ മധ്യത്തിലൂടെ ഉയരം കൂടിയ മതിൽ നിർമ്മിക്കുന്നത് മൃഗങ്ങളുടെ ആവാസവ്യവസ്ഥയെ മാത്രമല്ല, ഭക്ഷണം, സംരക്ഷണം, ഇണചേരൽ, പങ്കാളികൾ എന്നിവപോലുള്ള വിഭവങ്ങളുടെ ഒഴുക്കിനെയും ഇത് നേരിട്ട് ബാധിക്കും. അരിസോണയിലെ അതിർത്തി വേലിക്കരികില് മരിച്ച് കിടക്കുന്ന കൊയോട്ടിനെ കാണാം.\nയുഎസ്-മെക്സിക്കൻ അതിർത്തിയിലെ ഒരു വിഭാഗത്തിലേക്ക് ഒരു ജാഗ്വറിന്‍റെ ചിത്രം പ്രദർശിപ്പിച്ചിരിക്കുന്നു. കഴിഞ്ഞ നൂറ്റാണ്ടിൽ ജാഗ്വറുകൾ യുഎസിൽ നിന്ന് ഏതാണ്ട് അപ്രത്യക്ഷമായി. അതിനൊപ്പം അതിര്‍ത്തി മതിൽ പണിയുന്നത് യുഎസിൽ ഈ മൃഗങ്ങളുടെ വംശനാശത്തിന് കാരണമാകുമെന്ന് പ്രതീക്ഷിക്കുന്നു.\nസാൻ ബെർണാർഡിനോ വന്യജീവി സങ്കേതം.\nഅരിസോണയിലെ നാക്കോയിലെ അതിർത്തി മതിലിനടുത്ത് ഒരു റോഡ് റണ്ണർ. വടക്കേ അമേരിക്കയിലെ ഏറ്റവും വൈവിധ്യമാർന്നതും ജൈവശാസ്ത്രപരമായി സമ്പന്നവുമായ ഒരു പ്രദേശത്തിന് നടുവിലൂടെയാണ് നിർദ്ദിഷ്ട മതിൽ കടന്ന് പോകുന്നത്. വംശനാശഭീഷണി നേരിടുന്ന ഈ ജീവിവർഗങ്ങളെ അതിര്‍ത്തി മതില് പ്രതികൂലമായി ബാധിക്കുമെന്ന് യുഎസ് ഫിഷ് ആൻഡ് വൈൽഡ്‌ലൈഫ് സർവീസ് മുന്നറിയിപ്പ് നൽകിയിട്ടുണ്ട്.\nമെക്സിക്കോയിലെ സോനോറയിലെ സാൻ പെഡ്രോ നദിക്കടുത്തുള്ള അതിർത്തി മതിലിനടുത്തുള്ള ഒരു കാട്ടു മുയലിന്‍റെ ചിത്രം. അതിർത്തി പ്രദേശം നിരവധി ജീവിവർഗ്ഗങ്ങളുടെ ആവാസ കേന്ദ്രമാണ്, അവയുടെ നിലനിൽപ്പ് യുഎസിൽ നിന്ന് മെക്സിക്കോയിലേക്ക് നീളുന്ന ഒരു വിഭജിത പരിസ്ഥിതി വ്യവസ്ഥയെ ആശ്രയിച്ചിരിക്കുന്നു. ഇതുവരെ, ദേശീയ ഉദ്യാനങ്ങൾ, പുരാവസ്തു സ്മാരകങ്ങൾ, മരുഭൂമി, പ്രകൃതി സംരക്ഷണ കേന്ദ്രങ്ങൾ എന്നിവയുടെ വിപുലമായ ശൃംഖല അതിർത്തിയുടെ ഇരുവശങ്ങളിലുമുള്ള പ്രധാനപ്പെട്ട വന്യജീവി ആവാസ വ്യവസ്ഥയെയും സാംസ്കാരിക വിഭവങ്ങളെയും സംരക്ഷിച്ചിരുന്നു.\nഅരിസോണയിലെ നൊഗാലെസിലെ അതിർത്തി മതിൽ.\nസോനോറയും അരിസോണയും തമ്മില് വേര്‍തിരിക്കുന്ന വേലി കടന്ന ഒരു ബോബ് കാറ്റ് പോകുന്നു.\nരാത്രിയില് യുഎസിൽ നിന്ന് മെക്സിക്കോയിലേക്ക് കുടിയേറിയുന്ന ഒരു ജാവലിന.\nവാര്‍ണര് പുറത്ത്, ടി20 പരമ്പരയ്‌ക്കൊരുങ്ങുന്ന ഓസീസിന് കനത്ത തിരിച്ചടി; പകരക്കാരനെ പ്രഖ്യാപിച്ചു


Readings: Deuteronomy 32:37-43; Isaiah 49:1-4; 2Timothy 2:1-5; Matthew 10:24-33\nസെബസ്‌ത്യാനോസിനെകുറിച്ച് നാം ആദ്യം അറിയുന്നത് മിലാനിലെ വി.ആബ്രോസിന്റെ സാക്ഷ്യത്തിലുടെയാണ് (നാലാം നൂറ്റാണ്‌ട്).\nസെബസ്‌ത്യനോ ഫ്രാന്‍സിലെ നാര്‍ബോണ് പട്ടണത്തില് ജനിച്ചു. പിന്നീട് മിലാനിലേക്ക് വരുകയും അവിടെ വിദ്യാഭ്യാസം പൂര്‍ത്തിയക്കുകയും പിന്നീട് റോമന് പട്ടാളത്തില് ചേരുകയും ചെയ്‌തു (283). സെബസ്‌ത്യാനോസിന്റെ ധൈര്യവും സദ്‌ഗുണങ്ങളും മനസ്സിലാക്കിയ ചക്രവര്‍ത്തി അവനെ ഒരു പട്ടാള വകുപ്പിന്റെ മേധാവിയാക്കി. മതമര്‍ദ്ദനം ആരംഭിച്ചിരുന്നെങ്കിലും സെബസ്‌ത്യനോസ് ഒരു ക്രിസ്‌ത്യാനിയാണെന്നു ചക്രവര്‍ത്തിക്കറിയില്ലായിരുന്നു. ചക്രവര്‍ത്തിമാരായ ഡയോക്ലീഷന്റെയും മാക്‌സിമീനിയന്റെയും പ്രിപ്പെട്ടവനായിരുന്നു സെബസ്‌ത്യനോസ്. അവന് ചക്രവര്‍ത്തിമാരുടെ കൊട്ടാരത്തില് ഒരു യോദ്ധവായി പ്രൗഡസുന്ദരമായ വസ്‌ത്രങ്ങള് ധരിച്ചു നടന്നു. ചക്രവര്‍ത്തിയുടെ സ്‌നേഹത്തിന്റെ അടയാളമായി സെബസ്‌ത്യാനോസിന് ഒരു സ്വര്‍ണ്ണ അരക്കെട്ടും ചക്രവര്‍ത്തി നല്‌കിയിരുന്നു.\nഅങ്ങനെയിരിക്കെ മാര്‍ക്കൂസ്, മര്‍ച്ചെല്ലിയാനൂസ് എന്ന രണ്ട് ജര്‍മ്മന് സഹോദരങ്ങളെ ക്രിസ്‌ത്യാനികളാണെന്ന കാരണത്താല് അറസ്‌റ്റ് ചെയ്യുകയും ജയിലിലടപ്പിക്കുകയും ചെയ്‌തു. നിക്കോസ്‌ത്രത്തുസ് എന്ന രാജസേവകന്റെ വീട്ടിലാണ് അവരെ തടങ്കലില് പാര്‍പ്പിച്ചിരുന്നത് അവര്‍ക്ക് ഒരു മാസത്തെ സമയവും ചക്രവര്‍ത്തി അനുവദിച്ചിരുന്നു. ഒരു മാസത്തിനുളളില് തങ്ങളുടെ വിശ്വാസം ത്യജിക്കുകയും ചക്രവര്‍ത്തി പറയുന്ന ദേവന് ധൂപമര്‍പ്പികകയും ചെയ്‌താല് ജീവിക്കാന് അനുവദിക്കമെന്നും സ്ഥാനമാനങ്ങളും ചക്രവര്‍ത്തി വാഗ്‌ദാനം ചെയ്‌തു. ഈ ഒരു മാസക്കാലം ആര്‍ക്ക് വേണമെങ്കിലും മാര്‍ക്കുസിനെയും മര്‍ച്ചെല്ലിയാനൂസിനെയും സന്ദര്‍ശിക്കാനും അവരെ അവരുടെ വിശ്വാസത്തില് നിന്ന് തിരിച്ചികൊണ്‌ടുവരുമാനുമുളള സ്വാതന്ത്രമുണ്‌ടായിരുന്നു.\nഅതനുസരിച്ച് ആദ്യം മാര്‍ക്കൂസിന്റെയും മര്‍ച്ചെല്ലിയാനൂസിന്റെയും മാതാപിതാക്കളും സുഹൃത്തുക്കളും അവരെ സന്ദര്‍ശിച്ചു ഇപ്രകാരം പറഞ്ഞു. നിങ്ങള് എന്തിനുവേണ്‌ടിയാണ് നിങ്ങളുടെ പ്രായമായ മാതാപിതാക്കളെ ദുഃഖിപ്പിക്കാന് മാത്രം കഠിഹൃദയരാകുന്നത്. നിങ്ങളുടെ ജനനത്തിലും ജീവിതത്തിലും നിങ്ങള് ആവശ്യത്തിലധികം അവരെ വേദനിപ്പിച്ചിട്ടുണ്‌ട്. ഇനി അതുമതി അവരെ കുടുതല് വേദനിപ്പികരുത്. അതുകൊണ്‌ട് നിങ്ങളുടെ ക്രിസ്‌തീയ വിശ്വാസത്തില് നിന്ന് പിന്മാറുക.\nഅപ്പോള് അവരുടെ അമ്മ കരഞ്ഞുകൊണ്‌ടും അലംങ്കോലപ്പെട്ട മുടിയുമായി അവരുടെ അടുത്തുവന്നുകൊണ്‌ട് കരുണയാചിച്ചു. മക്കളെ നിങ്ങള് സുമുഖരും നിങ്ങളുടെ മാതാപിതാക്കളുടെ ഛായപേറുന്നവരുമാണ്. പുത്രന്‍മാര് സ്വമനസ്സാ മരണം വരിക്കുന്നതു കാണുവാനുളള ഗതികേടാണ് എനിക്കുണ്‌ടായിരിക്കുന്നത്. ഇതിനായി ഞാന് എന്തു തിന്മ ചെയ്‌തു. എന്നോട് നിങ്ങള് കരുണകാണിക്കുകയില്ലേ?അവരുടെ മാതാവ് ഇതുപറയുമ്പോള് അവരുടെ പിതാവ് തന്റെ തലയില് മണ്ണ് വാരിയുട്ടുകൊണ്‌ട് ദുഃഖമാചരിച്ച് കരയുകയാണ് ചെയ്‌തത്. അദ്ദേഹം അവരോട് ചോദിച്ചു ` എന്റെ വാര്‍ദ്ധ്യക്യത്തില് ആശ്വാസമാകേണ്‌ട്‌വരും വിദ്യാസമ്പന്നമായ പക്വമതികളുമായ എന്റെ മക്കളെ, സ്വമനസ്സാ മരണം വരിക്കാന്‍മാത്രം എന്താണ് നിങ്ങളെ പ്രേരിപ്പിക്കുന്നത്. ഇത്രയും വലിയ ഒരു ഭോഷത്തം ലോകത്തൊരിക്കലും സംഭവിച്ചിട്ടില്ല. അദ്ദേഹം അവരുടെ സുഹൃത്തുക്കളെ അവരോടൊപ്പം ദുഃഖിക്കാനും കരയാനും ആഹ്വാനം ചെയ്‌തിട്ടു പറഞ്ഞു. എന്റെ കുഞ്ഞുങ്ങളുടെ മരണത്തെ കുറിച്ച് കരയാന് ഒരു പക്ഷേ ഞാന് ജീവനോടിരിക്കില്ല.\nപിതാവ് ഇപ്രകാരം കരഞ്ഞുകൊണ്ടിരിക്കമ്പോള് മാര്‍ക്കൂസിന്റെയും മര്‍ച്ചെല്ലിയാനൂസിന്റെയും ഭാര്യമാര് തങ്ങളുടെ കുഞ്ഞുങ്ങളെ കൈയ്യിലെടുത്തുകൊണ്ട് കരഞ്ഞുകൊണ്ട് വന്നുചോദിച്ചു. നിങ്ങള്‍ക്കുശേഷം ഞങ്ങള്‍ക്കും ഈ പാവപ്പെട്ട കുഞ്ഞുങ്ങള്‍ക്കും എന്തു സംഭവിക്കുമെന്ന് അറിയാമോ? എന്താണ് നിങ്ങളെ മരണത്തിന് പ്രരിപ്പിക്കുന്നത്? നിങ്ങളുടെ സുഹൃത്തുക്കളെയും മാതാപിതാക്കളെയും ഭാര്യമാരെയും കുഞ്ഞുങ്ങളെയും ഉപേഷിക്കാന്‍മാത്രം എന്തു സംഭവിച്ചു. ഇത്രയുമായപ്പോള് മാര്‍ക്കുസിനും മര്‍ച്ചെല്ലിയുസിനും പിടിച്ചു നില്‍ക്കാനായില്ല. അവര് വിശ്വാസം ത്യജിക്കാന് തയ്യാറാണെന്ന ഒരു നിലയിലേയ്‌ക്കെത്തി.\nഅപ്പോള് ചക്രവര്‍ത്തിയുടെ യോദ്ധാവിന്റെ സര്‍വ്വ പ്രൗഡിയോടും കുടി സെബസ്‌ത്യാനോസ് അവിടെവന്ന് ` ക്രസ്‌്‌തുവിന്റെ യോദ്ധാക്കളെ` എന്ന് മാര്‍ക്കുസിനെയും മര്‍ച്ചെല്ലിയുസിനെയും അഭിവാദനം ചെയ്‌തിട്ട് ` ഇത്രയും നാള് നിങ്ങളെ നയിച്ച ധൈര്യവും വിശ്വാസ ശക്തിയോക്കെ എവിടെ ഇവരുടെ പൊളളവാക്കുകള് കെട്ടുകൊണ്‌ട് വിശ്വാസം ത്യജിക്കാനാണോ നിങ്ങളുടെ ഭാവം` എന്നു ചോദിച്ചു. നിങ്ങള് അറിയുന്ന സത്യം ഈ നില്‍ക്കുന്നവര് അറിഞ്ഞിരുന്നെങ്കില് നിങ്ങളുടെ മരണത്തില് നിങ്ങളോടൊത്ത് അവര് സന്തോഷിക്കുമായിരുന്നു എന്നു പറഞ്ഞു. അവര് ഈ ലോക ജീവിതം മാത്രമേ മമ്പില് കാണുന്നുളളു. അതിനപ്പുറമുളളത് അറിഞ്ഞിരുന്നെങ്കില് അവര് ഇപ്പോള് കരയുന്നതിനുപകരം സന്തോഷിക്കുമായിരുന്നു. തുടര്‍ന്ന് അനേകം ഉപദേശങ്ങളാല് സെബസ്‌ത്യനോസ് അവരെ വിശ്വാസത്തില് ഉറപ്പിച്ചശേഷം മര്‍ച്ചെല്ലിയാനുസിന്റെയും സുഹൃത്തുക്കളെയും കുടുംബത്തിന്റെയും നേര്‍ക്കുതിരിഞ്ഞ് ഭൗമിക ചക്രവര്‍ത്തിയെക്കാള് സ്വര്‍ഗ്ഗീയ ചക്രവര്‍ത്തിയെയാണു ബഹുമാനിക്കേണ്‌ടത് എന്നു പറഞ്ഞു. അവരോട് ക്രിസ്‌തുവിലുളള വിശ്വാസം വിശുദ്ധര് പ്രഘോഷിച്ചുകൊണ്‌ടിരുന്ന അവസരത്തില് സ്വര്‍ഗ്ഗത്തില് നിന്ന് ഒരു വലിയ പ്രകാശം കാണപ്പെടുകയും വെളളവസ്‌ത്രധാരിയായ ഒരു കുട്ടി ഏഴ് മാലാഖാമാരോടൊത്ത് വന്ന് സെബസ്‌ത്യാനോസിനെ അഭിവാദനം ചെയ്യുകയും, ` നീ എന്നോടുകുടിയാണ്` എന്ന് പ്രഘോഷിക്കുകയും ചെയ്‌തു. നിക്കോസ്‌ത്രത്തുസ് (ജയിലധികാരി)ന്റെ ഭാര്യ ആറുവര്‍ഷത്തോളമായി ഒരു രോഗബാധയെ തുടര്‍ന്ന് മൂകയും ബധിരയുമായിക്കഴിയുകയായിരുന്നു. ഈ ദിവ്യ ദര്‍ശനമുണ്‌ടായപ്പോള് അവള് സെബസ്‌ത്യാനോസിന്റെ കാല്‌ക്കല് വീണ് പ്രര്‍ത്ഥിച്ചു. അവള് രോഗിയാണെന്നറിഞ്ഞ വിശുദ്ധന് അവളെ ആശീര്‍വദിച്ചുകൊണ്‌ട് ഇപ്രകാരം പറഞ്ഞു. ഞാന് ക്രസ്‌തുവിന്റെ ദാസനാണെങ്കില് ഞാന് സത്യമാണ് പറയുന്നതെങ്കില് മൂകനായ സഖറിയായുടെ അധരങ്ങളെ തുറന്ന കര്‍ത്താവ് നിന്നെയും സൗഖ്യമാക്കട്ടെ. വിശുദ്ധന്റെ ഈ വാക്കുകളില് അവള് സൗഖ്യം പ്രാപിക്കുകയും ദൈവത്തെ സ്‌തുതിച്ചുകൊണ്‌ട് സംസാരിക്കുകയും ചെയ്‌തു. ഈ അത്ഭുതം കണ്‌ടപ്പോള് അവിടെ ഉണ്‌ടാരുന്നവരെല്ലാം ക്രിസ്‌തുവില് വിശ്വസിച്ചു. മാര്‍ക്കുസും മാര്‍ച്ചെല്ലിയാനുസും തങ്ങളുടെ വിശ്വാസത്തില് ഉറപ്പിക്കപ്പെട്ടു. ഇപ്രകാരം അനേകരെ സെബസ്‌ത്യനോസ് വിശ്വാസത്തല് ഉറപ്പിച്ചിട്ടുണ്ട്.\nറോമില് മതമര്‍ദ്ദനം രൂക്ഷമായി. അവസാനം സെബസ്‌ത്യാനോസും പിടിക്കപ്പെട്ടു. ചക്രവര്‍ത്തി അവനെ, തന്നെ വഞ്ചിച്ചതിന്, കഠിനമായി ശകാരിക്കകയും അവസാനം അമ്പെയ്‌തുകൊല്ലാന് കല്‌പിക്കുകയും ചെയ്‌തു. പടയാളികള് സെബസ്‌ത്യാനോസിന്റെ ശരിരം അമ്പുകൊണ്‌ട്‌മൂടി. മരിച്ചുവെന്നുകരുതി ഉപേഷിച്ച്‌പോയി. അവന്റെ ശരിരം സംസ്‌കരിക്കാന് വി. കസ്‌തുളുസിന്റെ ഭര്യയായ ഐറിന് അവന് മരിച്ചിട്ടില്ലെന്നു മനസ്സില്‌ക്കി വിട്ടില് കൊണ്‌ടുചെന്ന് പരിചരിച്ചു. സുഖമാക്കി.\nസുഖമായപ്പോള് സെബസ്‌ത്യാനോസ് വീണ്ടും ധൈര്യത്തോടെ ചക്രവര്‍ത്തയുടെ അടുത്തുപോയി. മതപീഡനത്തിനെതിരെയുളള തന്റെ പ്രതിഷേതം അറിച്ചു. മരിച്ചവനെ ജീവനോടെ കണ്‌ട ചക്രവര്‍ത്തി അത്ഭുത സ്‌തബദനായി. തുടര്‍ന്ന് ചക്രവര്‍ത്തിയുടെ കല്‌പനപ്രകാരം ഭടന്‍മാര് സെബസ്‌ത്യാനോസിനെ ഗതകൊണ്‌ട്‌് അടിച്ചുകൊന്നു.\nമാധ്യമങ്ങളും കൊച്ചുനേതാക്കളും വിശ്വാസത്തില് നിന്ന് ക്രിസ്‌ത്യാനികളെ അകറ്റികളയാന് രാപകലില്ലാതെ ശ്രമിക്കുന്ന ഇക്കാലത്ത് സെബസ്‌ത്യയാനോസിന്റെ ജീവിതം വലിയ മാതൃകയും പ്രചോദനവുമാണ്. പരമ്പരാഗതമായി വിശ്വസിക്കുകയും ജീവിതത്തിലുടെ അനുഭവിച്ചറിയുകയും ചെയ്‌ത ക്രിസ്‌തുവില് നിന്ന് നമ്മെ അകറ്റാന് ലോകത്തിന്റെ ഒരു പ്രലോഭനത്തിനും ശക്തിയുണ്‌ടാകാതിരിക്കട്ടെ. ഈ ലോകത്തിനപ്പുറമുളള സത്യങ്ങള് നമ്മുടെ മനോമുകിരങ്ങളില് നിന്ന് മാഞ്ഞുപോകാതിരിക്കട്ടെ.\n680-ല് റോമിലുണ്‌ടായ ഒരു വലിയ പകര്‍ച്ചവ്യാധിയില് നിന്ന് നഗരം രക്ഷപ്രവിച്ചത് സെബസ്‌ത്യാനോസിന്റെ മാദ്ധ്യസ്ഥം വഴിയായാണ്. അന്നുമുതല് ഇന്നുവരെ പകര്‍ച്ചവ്യാധികളില് നിന്ന് രക്ഷനേടുന്നതിന് വിശ്വാസികള് സെബസ്‌ത്യാനോസിന്റെ മാദ്ധ്യസ്ഥം തേടാറുണ്‌ട് മരണത്തെ അതിജിവിച്ച വിശുദ്ധനായതിനാലാവാം മരണകരമായ പകര്‍ച്ചവ്യാധി ജനിപ്പിച്ച നിരാശാജനകമായ അവസ്ഥയില് വിശ്വാസികള് സെബസ്‌ത്യാനോസിന്റെ മാദ്ധ്യസ്ഥ്യം തേടിയത് ആ വിശ്വാസം നാം ഇന്നും പുലര്‍ത്തുന്നു.